
Tiganiada sau Tabăra ţiganilor 


Prolog 


Să fie preceput ș-alte neamuri a Europei preţul voroavei și dulceaţa 
graiurilor bine rânduită, adecă ritorica și poesia, cum au înţălesu-o elinii și 
romanii, o! câţi eroi slăviţi să ar ivi dintre vărvari, sau doară din cei ce să 
numea sălbateci, pe carii oameni luminaţi, lipsind, întru neamul lor și pe 
vremile când au trăit, un Omer ș-un Virghil, vecinică i-au acoperit 
nepomenire. -unde era Ector, cel a Troii naltă sprijană, și Ahil, tăria și 
zidul grecilor, de nu să ar fi născut cântăreţul Omèr? 

Deci nu pentru că numai Ellada și Roma au putut naște oameni înalți și 
viteji luminaţi, ne mirăm cetind vieţile slăviţilor eroi elinești și romani, ci 
mai vârtos pentru că Ellada și Roma au crescut oameni întru podoaba și 
măestria voroavei deplin săvârșiţi, carii cu supţirimea și gingășia condeiului 
său, au știut într-atâta frumsăţa pe eroii săi, cât noi astezi, necunoscând pe 
alții asemene, ne uimim de mare-sufleția, naltă-cugetarea, bărbăţia ș-alte 
vărtuţi a lor, și doară nu luom sama că mai mare partea întru aceasta este a 
scriptoriului. 

Luând firul istorii neamului nostru romănesc, de când să au așezat în 
Dacia, câţi și mai câţi bărbaţi, cu tot feliul de vărtuţi strălucitori, am 
cunoaște doară acum, deacă să ar fi aflat între români, din vreme în vreme, 
bărbaţi care să fie scris viaţa lor și cu măestru condeiu împodobindu-le 
fapte și înălțându-i după vrednicie, să îi fie trimis strănepoților viitori. La 
lipsa unor ca aceşti autori, acum pre toate acele persoane luminate din 
căruntele veacuri, ceața uităciunii i-au acoperit. Puţine raze a mărimii lor, 
cu care viețuind strălucea, au putut străbate la noi. 

Şi unde aflăm la istorie un eròe asemene lui Stefan, principul Moldavii, 
sau unui Mihaiu, domnului Ugrovlăhii, cărora nu lipsea numai un Omer, ca 
să fie înălțaţi preste toți eroii. Răvărsându-și întru mine nește scântei din 
focul ceresc a muselor, bucuros aș fi cântat doară pre vreun eroe dintru cei 
mai sus numiţi; însă băgând de samă că un feliu de poesie de-aceste, ce să 
chiamă epicească, poftește un poet deplin și o limbă bine lucrată, 
nesocotinţă dar ar fi să cânt fapte eroicești, mai vârtos când nice eu mă 
încredințăz în putere, iar neajungerea limbii cu totul mă desmântă... 

Cu toate aceste, răpit fiind cu nespusă poftă de a cânta ceva, am izvodit 
această poeticească alcătuire, sau mai bine zicând jucăreauă, vrând a forma 
ș-a introduce un gust nou de poesie romănească, apoi și ca prin acest feliu 
mai ușoare înainte deprinderi să se înveţe tinerii cei de limbă iubitori a 


cerca și cele mai rădicate și mai ascunse desișuri a Parnasului, unde lăcuiesc 
musele lui Omer și a lui Virghil!... 

Eu (spuind adevărul!) vrui să mă răpez într-o zburată, tocma la vârful 
muntelui acestui, unde e sfântariul muselor, ca să mă deprind întru armonia 
viersului ceresc a lor; dar ce folos! Căzui și eu cu mulți alții depreună, și 
căzui tocma într-o baltă, unde n-auzii numa broaște cântând!... 

Pentru aceasta, până la un alt prilej, când mi să va lovi să beu din fântâna 
curatelor surori, primește, iubite cetitoriu, cu bună voinţă această 
izvoditură!... şi socotește cu priință, aducându-ţi purure aminte că apa de 
baltă nice odinioară nu este limpede ca de fântână. 

Leonachi DIANEU 


Epistolie închinătoare 


CĂTRĂ MITRU PEREA, VESTIT CÂNTĂREŢ! 

Treizăci de ani au trecut, drăguţ Pereo! de când eu fui sâlit a mă înstrăina 
din ţara mea. De-atunci încoace, usăbite țări am trăpădat; dar', ca să-ţi arăt 
în scurt toate păţirile ı mele, ascultă și judecă. 

Întâi, învitându-mă zburătăţia minţii mele încă necoapte, când să începu 
războiul cel de pe urmă a nemților cu turcii, mă făcui volentiriu. Păciuindu- 
să apoi lucrurile, precum ști, fiind că primisăm slujbă la austrieni, fui trimis 
asupra franţozilor și supt Mantua căzui rob. De-acolo trimis fiind la Gàllia, 
întru prinsoarea delungată, dobândii prilej a învăţa carte și mai multe limbi, 
procopsindu-mă mai vârtos la învăţătura oștenească. În urmă primii slujbă 
la franţozi şi purtându-mă bine, în scurtă vreme ajunsăi căpitan. În urmă, cu 
oaste care fu trimisă la Eghipèt, m-aflai şi eu. O, cu câtă bucurie făceam eu 
acea călătorie, socotind că acolo voi s-aflu doară cuibul strămoșilor noștri și 
neamul nostru adevărat!... Căci auzisăm totdeuna, și deobște să zice cum că 
soiul nostru țigănesc să trage de la Eghipet și purcede din faraonii cei 
slăviţi. 

Însă, iubite Pereo! în zădar fu toată cercarea mea, că nu aflai nici o urmă 
de adevărați strămoșii noștri, și mă încredințai, spre mâhnirea mea, cumcă 
țiganii noștri și la Eghipet tot aceiaș sunt ca și pe la noi, adecă defăimaţi și 
de toţi urgisiţi, ce nu vor să păzească nice o rânduială sau să să 
îmbunătăţeze cu năravuri mai polite sau să-și lumineze mintea cu învățături 
alese. 

Fiind eu în Eghipet mai la toate bătăliile de faţă, s-au întâmplat pe mine o 
nenorocire, că trecând un glonţ de tun aproape, mi-au uscat un picior ș'am 
rămas învalid. Deci am luat slobozie de la slujba oștenească. De-atuncia tot 
aici sunt, la Eghipet. Dar, crezi-mă sau ba? cu toate aceste nu-mi pociu 
scoate din inimă dorul ţării în care m'am născut, și măcar trăesc aici în 
prisos de toate, totuș', spre fericirea deplin patria-mi lipsește. 

Având aici vreme de ajuns, mă îndeletnicesc mai mult cu cetera și cu 
cântări. Am dat în cunoștință cu mulţi de ai noștri, iar' mai vârtos cu Mârza. 
O, să-l cunoști ce ales om e acela, și doar' unul dintru toţi, care are iubire de 
neam și râvnă călduroasă de-a aduce pe soiul nostru la oarecare rânduială. 
Acesta mi-au deschis ochii întru multe, iar mai vârtos pentru purcederea 
noastră, căci au fost născut și crescut acolo, de-unde ne-am desghinat noi, 
nefericiţii. După cum spune el, noi suntem din India, și limba noastră să 


grăiește acolo până în zioa de astezi; însă pentru aceasta ţi-oi scrie de altă 
dată. 

Intru altele, și această istorie care ţ-o trimit (pe care am tituluitu-o 
Tiganiada), mai mare parte este alcătuită din spusele lui; căci un strămoș a 
lui au fost, pe vremea lui Vlad Vodă, cu turcii în Țara Muntenească. Din 
gura acelui au luat moșu-său, apoi tată-său, de la care au auzit spuind 
dânsul. 

Drept aceasta, aducându-mi aminte de ţara în care m-am născut (măcár 
că noao ne este mâșteră), multe cântam eu delle noastre, amegind vremea în 
ceasurile mele mâhnicioase. Aceasta fu pricina și aceștii izvodiri poeticești, 
care în ce dată o pusăi la cevaș' rânduială, gândii la tine, drăguţ Pereo! și 
hotărâi ca, de s-ar tâmpla acest făt întii născut al mieu să iasă cândva la 
lumină, ţie să ţi-l închin, pe care am cunoscut măestru cântăreţ și 
viersuitoriu, mai ales a vremilor noastre!... 

Priimește dară, în semnul vechii pretenii, ca un dar, pârga ostănelii mele 
şi-ţi adă aminte, în zilele tale fericite, de prietenul tău Dianeu!... Adevărat 
că de pe acest nume nu mă vei cunoaște, căci pribegind eu din ţară, lam 
schimbat, dar' ţie-ţi voi da cheia, ca să poţi intra la taină. Eu mă chiem acum 
Leon Dianeu, sau Leonâchi Dianeu (precum ști tu bine, că la noi în Ţara 
Muntenească, ba și la Moldova, toţi ș-adaugă numele cu achi sau cachi, 
după grecie, fiind că sună mai cilibiu; adecă, în loc de Leonaș sau Leonuţ, 
ei zic Leonachi ș. c.) Dar' să știi că acest nume, Leon Dianeu, cuprinde în 
sine întreg numele mieu, prin strămutarea slovelor sau anagrâmă. 

Deacă-ţi vei aduce aminte de toți cunoscuţii și de unul care odată trecând 
prin Săsreghen, unde erai atunci, te-au căutat și au împrumutat o cronică 
scrisă cu mâna de la tine, îndată vei ști cine sunt. Pentru aceasta și numele 
tău este strămutat, prin anagramă, căci am avut multe pricini la aceasta, ca 
să nu știe toți cine este izvoditoriul aceștii poesii și cărui s-au închinat. Am 
înțăles eu aici, că și tu ai scris ceva foarte bun pentru ţigani și scriind 
adevărul, ai atins pe voievodul cum să cade; care de cându-i, n-au suferit 
neamul său și n-au făcut nice un bine, ci numai au strâns părale ca să 
îmbuibeze pre boieri. Doamne, când va fi să mai ajungă alt voievod, care 
iubește pe ai săi? Eu socoteam că voi auzi cât de curând că pe tine au 
rădicat ceata voievod, dar bag de samă, nătărăul acela tot trăiește și împute 
lumea!... 

Scrie-m, rogu-te, cum vă aflaţi, că eu încă mă ţân de ceata voastră și nu 
mă am lăpădat până acum; ba zioa și noaptea pentru dânsa lucru ș-ostănesc. 

In cât e pentru firea aceștii alcătuiri a mele, adecă a Țiganiadei, am să-ţi 
aduc aminte cumcă eu învățând lătinește, italienește și franţozește, întru 
care limbi să află poesii frumoase, m-am îndemnat a face o cercare: de s-ar 
putea face ș-în limba noastră, adecă cea romănească (căci a noastră, cea 
țigănească, nu să poate scrie și puţini o înțăleg) c&vaș asemene; ș-am izvodit 
această poveste, pe care, după limba învățată, am numit poemation (adică 


mică alcătuire poeticească), întru care am mestecat întru adins lucruri de 
șagă, ca mai lesne să să înțăleagă și să placă. S-află întrânsa și critică, 
pentru a cării dreaptă înțălegere te poftesc s-adaugi oarecare luări aminte, 
căci știu bine că vei înțălege ce-am vrut eu să zic la multe locuri. 

Iară cât privește faptul istoricesc, pentru Vlad Vodă, că au fost așa 
precum l-am scris eu, dovedesc cu scriptorii de la Vizant, precum vei ști tu 
bine; iar de ţigani, că Vlad Vodă i-au armat oarecând împrotiva turcilor, 
scriu ș-unele cronice scrise cu mâna muntenești; însă istoria alcătuită 
întracest chip este ostăneala mea, ce am pus'o în stihuri, după izvodul ce am 
aflat la mănăstirea Cioarei, în Ardeal, care întru toate să lovește cu 
pergamena ce s-au aflat, nu demult, în mănăstirea Zănoaghei. 

Eu socotesc că țiganii noștri sunt foarte bine zugrăviți în povestea aceasta 
care să zice că ar fi fost scrisă mai întâi de Mitrofân ce au fost de faţă la 
toate și care la nunta lui Parpangel au iscodit un epitalamion sau cântare de 
nuntă; de unde ţiganii lesne vor cunoaște pe strămoșii săi. Însă tu bagă samă 
bine, căci toată povestea mi se pare că-i numa o alegorie î în multe locuri, 
unde prin ţigani să înțăleg ș-alţii carii tocma așa au făcut și fac, ca și ţiganii 
oarecând. Cel înţălept va înţălege!... 

In urmă trebue să ști, bade Pereo! cumcă aceast' opere (lucrare) nu este 
furată, nici împrumutată de la vreo altă limbă, ci chiar izvoditură noao și 
orighinală romănească. Deci, bună sau rea cum este, aduce în limba aceasta 
un product nou. Soiul acestor feliu de alcătuiri să cheamă comicesc, adecă 
de râs, și de-acest feliu să află și într-alte limbi. Însuș' Omer cel vestit, 
moșul tuturor poeţilor (cântăreților î în stihuri), au alcătuit Bătălia șoarecelor 
cu broaștele. Deci Omer este, de bună samă, începătoriul, precum aceii 
înaltei neasămănate poesii ce s-află în Illiada și Odiseea, așa și aceștii mai 
gioase, șuguitoare, a noastre. După dânsul, (în cât știu), au scris Tassòni 
italienește, un poemă La s&chia rapita, adecă Vadra răpită și, precum 
înțălesăi, în ceste zile, un abate Căsti, acum pe vremile noastre, încă au 
alcătuit o asemene istorie, ce au numit-o Li animali parlanti, adecă Jivinele 
vorbitoare. Numai cât povestea lui nu atârnă pe temeiu istoricesc ca a 
noastră. Iară, să fie alcătuit cineva ceva despre ţigani, n-am cetit nice într-o 
limbă. Doară pentru că la alte neamuri europești puţin sunt cunoscuţi 
țiganii, și pentr' aceasta o alcătuire ca aceasta la dânșii n-ar avea haz. Dară 
la oamenii din ţara noastră, care treesc cu ţiganii și le cunosc firea, nu poate 
să nu fie primită o izvoditură ca aceasta, cu atâta mai vârtos, cu cât eu m-am 
silit, în cât era cu putinţă, a metahirisi multe cuvinte și voroave după gustul 
țigănesc, mai vârtos unde vorbesc țiganii între sine. 

Cu toate aceste, dragul mieu Pereo! multe am scris acolo ce poate că la 
mulți nu le va plăcea, însă toate adevărate. Greu era a vicleni cronica și a 
scrie într-alt chip, căci din fir în păr așa găsii scris la cele doao mai sus 
numite cronice, iar celealalte am luat din gura Mârzii. 

Cea mai de pe urmă, să știi că fiind eu ţigan ca și tine, am socotit cuvios 


lucru de a scrie pentru ţiganii noștri, ca să să preceapă ce feliu de strămoși 
au avut și să să înveţe a nu face și ei doară nebunii asemene, când s-ar 
tâmpla să vie cândva la o tâmplare ca aceasta. Adevărat că aș fi putut să bag 
multe minciuni lăudând pe ţigani și scornind fapte care ei n-au făcut, cum 
fac astezi istoricii unor neamuri, care scriind de începutul norodului său, să 
suie pănă la Dumnezieu și tot lucruri minunate bârfăsc. Dar' eu iubesc 
adevărul. 

De-oi vedea că află priinţă această ostăneală a mea, vei dobândi și alte 
alcătuiri, însă nu de șagă, ci serioase și adevărat eroice. Fi sănătos. Dat. 18 
marţ, 1812. La pirămidă. In Eghipet. 


Cântecu | 


Păn Vlad Vodă pe ţigani armează, 
Asupra lor Urgia-întărâtă 

Pe Sătana, ce rău le urează, 
Intracea luându-ș' de drum pită, 
De la Flămânda pleacă voioasa 
Ţigănimea drept cătră-Inimoasa. 


Musă ce lui Omir odinioară 
Cântași Vatrahomiomabhia, 

Cântă și mie, fii bunișoară, 

Toate câte făcu ţigănia, 

Când Vlad Vodă-îi dede slobozie, 
Arme ș-olaturi de moșie, 


Cum ţiganii vrură să-și aleagă, 
Un vodă-în ţară ș-o stăpânie, 
Cum, uitându-și de viaţa dragă, 
Arme prinsără cu vitejie, 

Ba-în urmă-îndrăzniră ș-a să bate 
Cu murgeștile păgâne gloate, 


Cum apoi, prin o gâlceavă-amară 
(Căci nu să nărăvea depreună), 
Toţi cari-încătro fuga luară 
Lăsându-și ţară vodă și corună. 
Insă toate-aceste se făcură 

Prin dimoneasca amegitură, 


Că, măcar cel fără-asămănare 


Mai rău duh dintru toate, Sătana, 
Purure-în iad lăcașul său are, 
Focului nestins fiind el hrana, 
Dar' totuș', pe furiș', câteodată, 
Răzvrătind lumea, el se desfată. 


Iar' de-astă dată-l întărâtase 

Urgia (precum spun) blăstămată 

Ce văzând cu săcuri și baroase 

Pe țigănimea noastră-înarmată, 

In tot chipul hotărî s-o strice, 
Vrajbă-întru dânsa-aducând și price. 


O! tu, hârtie mult răbdătoare 
Care pe spate-ţi, cu voie bună, 
Toată-înţălepţia de supt soare 
Şi nebunia porţi împreună, 
Poartă ș-aceste stihuri a mele, 
Cum ţi le dau, și bune și rele. 


Apoi zică cine câte știe, 

Eu cu mândru Solomòn oi zice: 
Toate-s deșerte și nebunie!... 
Căci numa de-acel este ferice 
Care pe sine-a cunoaște-începe. 
Şi firea lucrurilor pricepe. 


Dela miază noapte mai departe, 
Sus, în văzduhul întunecos, 
Este-un loc (precum scrie la carte) 
Cărui zic filosofii haòs, 

Unde neîncetata bătălie 
Face-asupra stihii stihie!... 


O zână rea ţara stăpânește, 
Carea nu sufere nice-un bine, 


Ci toate strică și desunește, 
Toate sfarmă, spulbără ce-i vine 
Inainte, ș-Urgie să chiamă, 

Rea prăsilă de tată și mamă. 


De-acold privind corbiș' la toate, 
Urgia văzu pe ticăloase 

Gloatele ţigăneşti înarmate 

Cu săcuri, ciocane și baroase; 
Precepând apòi ce va să fie, 

Mai că nu leșină de mănie!... 


Căci nu rabdă năsâlnica zână 

Ca rând bun oamenii să păzască, 
Şi temându-să ca să nu vină 

La cevaș' rând gloata țigănească, 
Gândi cum sfaturi să le strămută; 
Ş'indată, iaca, să scoală iute; 


Pe arepi de volburi cu fortună 
Incălecând, la iad să pogoară. 
Pe-unde mergere, fulgeră, tună, 
Toate spulbără, frânge ș-oboară. 
Insuș' pe diavoli prinsă mirare 
De năpraznă-așa iute și mare. 


lar' deacă stete fără sfială 
Naintea n6grii mării-sale 
Sătanei ce cu multă pofală 
Stăpânește-a tartarului vale, 
Rădicând ia sprinceana sumeaţă, 
Zisă-ameniţând celui în faţă: 


„Sătano, de nu mi-ai fi părinte 
Şi de n-aş fi-întii născută ţie 
(Când căzuși din ceriu, dacă ţii minte, 


Mă-avu cu tine-oarba Zavistie!), 
Necăutând că-aceasta-i a ta ţară, 
Aş grăi cu tine-almintre doară. 


Unde-i duhul ș-inima nefrântă 
Acelui mândru Luceafăr care 
Nu să-îndoi și pre cea mai sfântă 
Lumină-în ceriu viețuitoare 

A să scula cu războiu, odată! 

Ce negrijă-acum te ţine,-o tată? 


Tu șezi aici, fără nice-o teamă, 
Adevărat! Dar sus ce să face, 

Pe lume, nu știi sau nu bagi samă. 
Nu vezi ce năpraznă vine-încoace 
Pe iadul tău? Eşi numai, afară, 
Ș-însuș' a ta vedea-vei ocară!... 


Încă și ţiganii mişei caută 

Ca să să puie la rânduială, 
Părăsându-și ciocane și laută 
Şi-întrarmaţi pe Mahomet să scoală. 
[i văzui sfătuind cum să-ajute 

Lui Vlad, în toate chipuri plăcute. 


Sângur acel Vlad, de-l lași în pace, 
Gata-i a prăpădi păgânimea... 
Ş-atuncia iadul tău ce va face? 
Unde-ţi va fi slava și mărimea 
Că-ai scornit legea mahometană? 
Inţălesu-m-ai acum, Sătană!..." 


Aceste zicând, ca și curcanul 
Intărâtat să gânfă și iată! 
Toată fierea și turbat cătranul 
In tată-său varsă sluta fată; 


lar' el, mai nu plesni de mănie 
Ş-abea cât putu zice: „O miel... 

Şi mai răsuflând: „Fiică iubită! 
Pe-aceasta te cunosc adevărată 
Prăsila mea: dar' fii odihnită: 
Acuș vei vedea că al tău tată 
Tot acel e, care-odinioară 


Vru pe Cel înalt din ceriu s-oboară!... 


Urgia de-aci să-întoarsă-îndată, 
Iară Sătana, iute ca vântul 

Sau din arc slobozita săgeată, 
Pătrunzând în curmeziș pământul 
leși la lumea de sus, afară, 

In chip de fum cu vânătă pară. 


Iar' după ce pământească boare 
Răsuflă puţinel întru sine 

Şi cevaş' i să făcu răcoare, 
Socoti cum ar face mai bine 
Ca nevăzut el toate să vază 

Pe unde-ajunge-a soarelui rază, 


Știind el foarte bine că-afară 

De ceata-îngerească pânditoare 
Ce pregiur a toată lumea zboară, 
Sânt Ilie prorocul încă-are 
Asupra lui pază foarte bună 
Ş'unde-l zărește,-acolea-l detună. 


Din ceste cuvioase pricine 

Mult nehotărât el nu rămasă, 

Ci formă de corb luând pe sine, 
Să băgă-într-o negură prea deasă 


Şi să rădică-în aripi ușoare 
Păn la nuòri, aproape de soare. 


Cum vulturul silit de foame, 
Impregiur, pretutindene zboară, 
Câmpuri, păduri și grădini cu poame 
Străbătând cu vederea, ca doară 

Va zări stârvuri şi mortăciune 

Sau ceva vrednic de vânăciune, 


Aşa Sătana cu faţa viclenită 
Caută de sus, nevăzut de nime, 
Şi zăreşte toate-într-o clipită, 
Din Ochian pănă la Tătărime; 
Vede toţi mâncătorii de pâne, 
Incă și pe cei cu cap de câne. 


De-acol6 vede nenumărată 
Oastea lui Mahomet cum vine, 
S'o robească Muntenia toată; 
Şi văzând să bucură-întru sine, 
Hotărând păgânilor s-ajute 

In toate chipurile știute. 


Vede și tabăra țigănească, 
Intre-Alba și Flămânda-adunată, 
Care, după porunca domnească, 
Acum era și-în arme-îmbrăcată, 
Așteptând cea de pe-urmă poruncă, 
Incătro și pre-unde să se ducă. 


Acolo era din ţara-întreagă 
Strinși ţiganii cu mic și cu mare, 
Părăsindu-și viaţă pribeagă 
Şi puindu-să la noao stare, 


Să nu mai umble din ţară-în ţară, 
Nici să mai fie-altora de-ocară. 


Căci Vlad-Vodă locuri de moșie 
Le dedusă cu ceastă-învoială, 
Ca de-acuma și dânșii să fie 
Oameni ca ș-alţii cu rânduială, 
Iar ei mult să sfătuiea-între sine 
Cum ș-ar tocmi trebile mai bine. 


O zi de sfat era și de-ast' dată, 
Unde toată-acuma s-adunasă 
Boierimea cea mai învățată, 
Multă făcând voroavă și deasă. 
In urmă Drăghici rostul deschisă 
Ş-acest chip cătră-adunare zisă: 


„Bărbaţi buni! 'Trăind eu pă-astă lume, 
Multe păţii și bune și rele, 

La multe privii adinsuri și glume, 

Dar' (vă spun drept) din toate ahele, 
Ca ș-ahasta-ori adins, ori în șagă, 

Eu nu văzui în viaţa-întreagă. 


Noi ţiganii să-avem țărișoară!... 
Unde să him numa noi dă noi!... 
Să-avem sate, căsi, grădini ș-ogoare 
Şi dă toate, ca ș-alţii, mai apoi? 
Zieu! privind la lucruri așa rare, 

Ca când treaz fiind, aş visa-îm pare... 


Şi ce ne mai trăbuie doar-încă 

Spre vieţuirea fericită? 

Zieu nimică!... Numa cât mă mâncă 
O gândire!-adecă ha clipită 


Mai dă pă urmă-a vieţii mele, 
Căci acum a muri mi-ar hi jele!... 


Eu mă tem că n-oi ajunge doară 
Să văd ţigănimea la rând pusă. 

O! dulcea și draga primăvară 

A zâlelor mele, cum apusă!... 
Acum ar hi-în lume dă-a trăirea 
Pă chieful tău, cum te trage hirea! 


Voi, tinerilor, luaţi aminte 

Ce moșul Drăghici acum vă zice: 
Faceţi-vă bune-așezământe 

Şi lăcuiţi dăpreună-aice; 

Fiţi purure-într-o minte ș-o voie, 
Mai vârtos la vreme dă nevoie. 


Că, dacă nu vă veţi prinde dă mână, 
Părtășiri iubind și-împărăchiare, 
Asupri-vă-va limbă străină 

Şi veţi hi periţi fără scăpare, 

Nice veți mai face-un neam pă lume, 
Ci veţi hi fără ţară și nume. 


Ba veţi hi cum furăt păn-acum, 
Cumu-s jidovii blăstămaţi, iacă!... 
Ce n-au ţară, ci trăiesc pă drum... 
Să hie ţara cât dă săracă, 

Dulce-i când poate cineva zice: 
Asta-i ţara mea, eu-s dă aice!..." 


De-aci Goleman luă cuvântul 
Şi le sfătui pre larg și tare, 

Intii, ca să-și împartă pământul, 
Ca tot însul din vreme să-l are, 


Să-ș' poată face mălaiu și pâine, 
S-aibă ce mânca de-azi pănă mâine. 


„Oameni buni! Oare n-ar hi mai bine 
(Zicea el) să numim astă ţară 

Cu nume nou, păcum să cuvine, 
Făcând ș-o rânduială-adevară, 

Noi între noi, cării toţi să hie 

Supuși, întru d-alba ţigănie? 


Că fără dă rând nu-i nice-un bine! 
Căsi apoi să ne facem şi mese, 
Cum au ș-alaltre neamuri vecine; 
Să ședem cu-a noastre jupânese 
La cumândări, zăâfeturi ș-ospeţe, 
Inchinând cu păhărele-isteţe." 


Iară Mircea de-altă parte zise: 
„Fraţilor! Mie nu mi să pare 
Că-aveţi voi minţile-așa deschise, 
Ca să faceţi vreo bună-așezare 
Sânguri dân voi. Drept ahasta, eu 
V-oi spune pă scurt sfatul mieu. 


Să punem neşte oameni aleși, 
Care-înțăleg puţinel și carte, 
Oameni întregi la minte, direși, 
Ahești sfătuindu-să de-o parte 

Şi sămnându-și toate pă-o hârtie, 
Cum or afla ei, așa să hie." 


Însă Burda n-aşteptă să zică 
Mircea tot sfatul său: „Dară (zisă) 
Pănă cându-ţi vorbi tot nimică? 
Mămăligă, măi! brânză și clisă! 


Dă-aheste vă sfătuiți nainte, 
Dar' nu dă-a voastre goale cuvinte. 


Când om avea ce mânca și bere, 
Lesne-om sfătui noi și dă-ahele. 
Așa zic; asta-i a mea părere!... 
Când nu-i ce roade între măsele, 
Atuncia, zieu, nimica nu-ţi ajută, 
De-ai ceti măcar și cărți o sută!... 


LA 


Întracea să rădică cu ciudă 

Cucavel, făcătoriu de ciure: 
(Strâgând) „Voi faceţi dân iarbă crudă 
Grâu, dân toporâște săcure!... 

Hoho! nu vă răpeziţi așa tare, 

Că nu sunt toate, păcum vă pare!... 


Au doară știți voi dân ce pricină 
Vodă-așa v-armă dă minunat? 
Cine știe ce limbă păgână 

Doar' asupra lui iar' s-au sculat; 
Armele-aheste nu-s cobe bună; 
Sau încai trebile-așa nu sună”. 


„Eh! ce ne pasă d'ahele toate 
(Grăi Boroș' mândru cu măhnire); 
Au n'am nimeri noi ș-a ne bate 
Ş'în război adins a hărțuire?... 
Noi încă-avem câte doao mâini, 
Inimă-în sân și duh în plumâni! 


Eu gândesc că ha mai grea tâmplare 
Care poate să ne tâmpineze 

Ar hi când să se scoale nescare 
Vrăjmași, ca ţara să ne prădeze, 


Ş'am fi sâliți s-oștim și noi doară, 
Apărându-ne iubita ţară. 


Dar' ș-atunci n-ar hi cu cale 

Să ne temem fără de măsură, 

Căci nici noi suntem nește dârdale 

Sau ha dă pă-urmă lăpădătură, 

Ca să nu cutezăm a sta-în faţă 

Măcar cu ce feliu de-oaste-îndrăzneaţă." 


Goleman era să măi înceapă 

A grăire, și de-abea cât zisă: 
„Ioate-aheste nu plătesc o ceapă!... 
Când Satana care-aci sosisă 
Desbrăcând negura-întunecată, 

In chip de corb la ţigani s-arată. 


LA 


Şi vrând să le facă-o nătărie, 
Zbură-în giur, pe deasupră-le, roată, 
Câteva ori, ca ş-o ciocârlie, 

Purure cântând cha! câr! și iată, 
Bietului Goleman, ce pe iarbă 
Şezând ura, să cufuri-în barbă!... 


Şi tot croncănind, de-acolea mearsă, 
Iar' dintr-un alb nuor Sânt Ilie, 
Trosc!... așa-l pogni cu săgeată-arsă 
Tocma-într-a capului găvălie, 

Cât corbul căzu mort, iar' Sătana 
Fugi zberând ș-astupându-și rana. 


De-această-arătare minunată, 
La toată-adunarea căzu greață. 
Toţi să mira cu gura căscată 
Şi de frică toți albisă-în față, 


Iar' ștergându-ș' barba Goleman 
Sudui de mamă pe croncan. 


Nime nu grăia, ci câteodată 

Ochii-ș mai învolbea cătră stele, 
Păn' ce Drăghici după o bucată 

De vreme, suspinând cu jele 

(Zise): „Hai! mult mă tem dă ahastă 
Să nu cază pă noi vo năpastă. 


Auzit-am (și ţân minte)-odată 

De la dada, Dumnezieu să-l ierte, 
Că mare nevoie va să pată 

Ahăla și greu va să se certe 
Asupra căruia corbul zboară. 

Sau croncănind să spurcă doară. 


Păntru-ahaia vă luaţi aminte 

Ca nu pentru nește lucruri doară 
Dă care vă sfătuiați maiânte 

Lui Guladel bine să nu-i pară, 
Şi prin hastă-arătare cerească 
Va dă primejde să vă ferească." 


Drăghici era pă vremile-acele 

Cel mai bătrân din cetele toate, 

Şi prorocea când bune, când rele, 
Cum să tâmpla-în ţară și prin sate. 
Toţi pe dânsul ca pe-un cel-mai-mare 
Asculta, cu multă-încredinţare. 


Dar' atunci Neagul, căci avea fire 
De-a grăi bagiocuri câteodată, 

La Drăghici cu ciudoasă zâmbire 
Căutând zisă: „Dar ian' mai înceată, 


Badeo Drăghici, de-a proroci rele 
Ş'a ne mai descânta dintru ele. 


Ahaia știm și noi fără >de< tine, 

Cùm că hălui pă-a cui creștet șede 
Un corb sau cioară nu-i merge bine!... 
lar' eu socotesc că-i mai dă-a crede 
Cumcă noroc va să ne tâlnească, 

Căci corbu-i pasere țigănească." 


Așa ţiganii cu traista plină 
Intră-Alba și Flămânda mâind, 
Sfătuiea din prânz pănă în cină. 
Toţi spunea părerea sa pe rând, 
Iar' când era-în urmă, la fârșit, 
Rămânea lucru nehotărât. 


Dar' întracea poruncă le vine 

Ca toți cât mai curând să să gate. 
Cetele să fie pănă mâine 
Dimineaţă, toate bine-armate. 

Pe lângă-aceasta, multe-încărcate 
Sosiră și carră cu bucate. 


A doao zi, când răsărea soare, 
Vodă cu căpitanii de frunte 
Intracol6 mearsă la prăâmblare, 
Unde prin corturi negre mărunte 
Țiganii, ca și broaștele-în baltă, 
Durmea prăvăliți toţi peste-olaltă. 


Atunci porunci cât mai îndată 
Cei armaţi să iasă la priveală 

Cu toţi, ș-apoi ceată de ceată, 
In paradă și cu rânduială 


Să treacă ca și gata de cale 
Pe denaintea mării-sale. 


O, musă! rogu-te de-astă dată 
Să-mi dai viers cu vrednice cuvinte, 
Ca să pociu cânta cum înarmată 
Ţigănimea purceasă nainte 
Cătră-Inimoasa cu vitejie, 
Vredhnic lucru ca lumea să-l știe. 
Intâi, dară, dintru toţi purceasă 
Ceata lui Goleman vestită; 

Toţi ciurari și feciori de acasă, 
Vai de-acela care-i întărâtă!... 
Trei sute era ei pe-îndelete, 
Afară de prunci, muieri și fete. 


Armele lor cele mai cumplite 

Era furce și rude de șatră, 

La vârv cu fierr ager ţintuite; 

Cu cestea-îndată trântea de vatră 
Pe vrăjmaș de-aproape și de parte. 
Acolo să vezi capete sparte! 


Steagul! de mânză codalbă-o piele 
Le era, de-un părâng aninată, 

Pe care sta, cu roșii petele, 

O veșcă de ciur sus îndreptată. 
Cânta de marș în cimpoi foite, 
Bătând în ciure negăurite. 


Ce să mai zic de-a lor voievod mare? 
Goleman voinicul! Oh, acela, 

De nu-l va prăpădi vo tâmplare, 

Nu va bate el în zădar lela, 

Nice va zăcea prăvălit pă spate 

Când i s-or fârși-în traistă bucate. 


După-acește veniră nainte 

Armaţi ș-în rânduri tocmite bine, 
Argintarii, de-inele și ţânte 
Făcători, doao sute. Dar' cine 

Ii duce și le este povaţă? 

Tânăr Parpangel și mândru la faţă. 


Acesta purcede-în dreaptă spiță 
Din craiu Jundadel a cărui mare 
Şi preste toți înălţată viță 
Tocma de-unde soarele răsare, 
Cu soarele-împreună răsărisă. 
Precum cronica ciorască scrisă. 


Tot dintr-aceaiaș viță nălțată, 

(Păn' au stat întregă-împărăția 
Țiganilor) pogorârea din tată 

Pe fii, schiptru și nalta domnie 
Păn' la craiu Jundadel pe care 
Lipsi de tron Cinghișhan cal mare. 


Fost-au de când lumea stă-îm picioare 
Multe neamuri slăvite-odinioară, 
Viteze ș-altor poruncitoare, 

A căror nepoți acum de-ocară 

Sunt la noi; și noi l-alţii-om fi doară, 
De nu vom băga samă de ţară. 


lan' căutaţi la ţigănescul soiu 
Cumu-i astăzi de-ovilit, cum el 

De cătră toţi să-împinge-în gunoiu; 
Dară când trăia craiu Jundadel 

Şi stăpânea-în India bogată, 

Viţa lor era mult luminată. 


A lor preste toți nalt împărat 

Să numea-în ferman a lunii frate 
Şi-a soarelui fiiu pre luminat; 

Iar' lui să-închina nenumărate 
Noroade, ţări, crai și mari ostroave. 
Aceste nu-s deșerte voroave! 


Parpangel de pe moș să născusă 
Din cea mai frumoasă ţiitoare 
A lui Jundadel; așa să dusă 
Apoi strălucind raza de soare 
Păn' la dânsu; și care nu crede, 
Caute la el, că-în față i-o vede. 


Era nalt și ghizdav la făptură, 
Bun lăutariu, pre bun cântăreţ; 
La toate faptele cu măsură, 
Iară de-inele meșter ales. 
Acest chip era voievodul mare 
A zlătarilor mergând călare. 


Iară după dânsul, tot alese 
Şireaguri din sângura lui ceată 

Să ducea,-într-un rând tot câte șese, 
Căror urma ceailaltă gloată 

In pielcuţa goală-golișoară 

Şi scripind de neagră ca ș-o cioară. 


Cei într-armaţi avea buzdugane 
De-aramă și nește lungi cuțite, 

Toţi oameni nalți și groș' în ciolane, 
Cu păr îmburzit, barbe sperlite; 
Haine-avea lungi, scurte ș- învârstate, 
Unii fără mâneci, alții rupte-în spate. 


În loc de steag purta ei o cioară 
De-argint, cu penele rășchierate 
Intracel chip, cât gândeai că zboară 
Plesnind în arepi cu-aur suflate. 
Musică făcea cu drâmboaie, 
Zdrâncănind clopoței de cioăie. 


A treia, cu pasuri măsurate, 
Căldărarii mari de stat să-iviră; 
Toţi căciulaţi, cu barbe-afumate. 
De tăria lor lumea să miră, 
Taie-în arămuri ca și-în șindile 
Şi rabdă foame câte trii zile. 


Armătura lor era ciocane 
Ferecate; toţi erau călare. 

Dar unde mă tragi, o, Bălăbane, 
Ducătoriul acestor, pre tare? 
De-asculta ţigănia de tine, 

Era de dânsa cu mult mai bine!... 


Ei încă după-al său steag urmează, 
Ce era de-aramă-o tipsioară 
Strălucind în toate părți cu raze, 
Ca și soarele de primăvară. 

Marş sufla-în trâmbiţă răgitoare 
Ş'în loc de dobă, bătea-în căldare. 


A patra venind să văzură 
Fierarii cu ale sale baroase, 
Arzătorii de cărbuni și zgură. 
Inarmațţi era ei și cu coase 

Pe nește druguri lungi îndreptate 
Şi-în chipul lăncilor ferecate. 


Ducul lor era Drăghici cu minte 
Carele multe veacuri văzusă 

Şi totuș' din gură nici un dinte 
Incă pănă-atuncea nu-i căzusă; 
Acum ţinea el a șeptea muiere 
Şi totuș' să sâmţea la putere. 


Trei sute de-armaţi număra ceata, 
Pedestrime-aleasă! Fieșcare 
Mergea voios și de războiu gata. 
Purta cu sine și de vânzare 
Seceri, cuțite, foarfece, zale 

Şi nu le lipsea numa parale. 


Cinghia lor mergea înaintea, 
Ce era de clopote și chimvale. 
Steag era tigaie de plăcinte 
Impodobită în jur cu zale 
Mărunte, de-oţăl și sclipitoare, 
Aninată pe-o lungă frigare. 


Sosiră-apoi în șireaguri groase 
Lingurarii cu săcuri pe spate, 

Toţi bine-îmbrăcaţi, cu barbe rase, 
De-a brâuri purtând nește bărzi late 
Ce toate soiuri de lemne taie, 
Arme pre bune și de bătaie. 


Povaţa lor și vrednicul jude 

Era iubitoriul de dreptate 

Neagul ce numai de-o parte-aude. 
Şi-i cel mai bun meșter de covate, 
De scafe, cauce, linguri, tăiere, 
Hâmbare, răváre și cuiere. 


Horiul lor în fluiere și triște 
Cânta, lin tocănind pe-o covată, 
Cât putea sâmţirile să miște 
Fieșcui. Iară de steag, o lopată 
Prelungă-avea și cu dăscălie 
Făcută de maistor Pintilie. 


Dar' cine-m va spune cum să cade 
Ceata slăvită care-acum vine! 
Musă ș-Apolloane, drăguţ bade, 
Şoptește-mi vorbe și graiuri line, 
Că fără de-a ta dulce-însuflare 
Poetul haz și priință n-are. 


Acești>a< era (pre limba curată 
Grăind) aurari, cea mai aleasă, 
Ordine din ţigănia toată. 

Acestâr' nici de vodă le pasă, 

Când ploao la munţi și pot să spele 
Aurul din apă, prin vălcele. 


Avea la dreapta sulițe lunge 

Şi nește săbii de-a stânga scurte. 
Care știa cum sulița-împunge, 
Cum de sabie trupul amurte, 
Acela trebuia să-aibă frică 

Şi groază de-astă ceată voinică. 


Steagul o suliță era, toată 
De-aur, cu codorâște văpsită 

Şi cu fluturi de-argint învrâstată. 
Iar' orhestra, bine rânduită, 
Cânta marș în diple ș-alăute 
Bătând în dobe-anume făcute. 


Iară pe dânșii cu fală duce 

Tandaler inimosul, de care 

Nu cuteza nime să să-apuce, 

Așa era de harnic și tare. 

Spun că nu cunoștea nici o spaimă, 
Că-ar fi fost cu dracul unii-l defaimă. 


Pe-urmă-în rânduri groase, neînchieiate 
Mergea lăieţii, goleţii droaie, 
Mâncători zădarnici de bucate, 
Inarmaţi cu măciuci și cu maie; 
Muierile cu prunci mici în spate, 

De tot goale sau de jumătate. 


Corcodel pe dânși avea poruncă 
Să povăţuiască-în rânduială, 
Corcodel care cu bobi aruncă 
Şi cu vrăjituri oameni înșală. 
Ori cine ce va fura el știe, 
Spuindu-i dracu din răspântie. 


Iară steagul era, după care 

Să ducea gloata de mortăciune 

Şi de toate stârvuri mâncătoare 

O tearfă-aninată pe-o prăjină. 
Marșul sună-în cornuri mugătoare, 
Toţi lolăindu-să-în gura mare. 


După ce toţi în giur s-așezară 
Rânduindu-să ca ș-o cunună 
Lăudă principiul adevară 
Ascultarea lor și voia bună; 
Apoi tare le dete poruncă 
Spre-Inimoasa-îndată să să ducă. 


Toate ce pănă-acum să cântară, 
Intr-o vechie foarte pergamină 
S-află,-în mănăstirea de la Cioara, 
Şi pot avea credinţă deplină, 
Fiind că să cetesc și-în hârțoaga 
Din mănăstirea de la Zănoaga. 


Cartea din Cioara nu spune-aice 

Mai multe, iar cea din Zănoagă 

Mai adauge-încă (prin un „să zice") 
Ş-o voroavă-a lui Vlad-Vodă-întreagă, 
Care el cu cea tâmplare zisă, 

lacăt-o, precum o găsii scrisă: 


„Vitează eghipteană rămășiță! 
De faraoni viță strălucită, 

Din vechi iroi tânără mlădiţă! 
O, mândră ţigănie cernită, 
Ascultă, ca să ţii bine-aminte 
Toate-a mării-mele cuvinte. 


Iacă ţ-am dat pământuri ș-olate, 
Impărțitu-ţ-am arme voinice 
Precum și tot feliul de bucate, 
Vrând ca odată să să rădice 

Şi neamul tău dintru mișelie, 
De râsul altor să nu mai fie! 


Pentru că de-acum ca și ţăranii 
Ceialalți în mândra Muntenie 
Veţi fi socotiți și voi ţiganii, 
Dacă veţi arăta hămicie, 
Apărând ţara cum să cuvine 

De turci sau alte limbe străine!... 


Între Bărbătești ș-între-Inimoasa 
Este-un sat, care Spăteni să chiamă. 
Acolo va fi nespărioasa 

Tabăra voastră, băgând de samă 
De-a face toate câte domnească 
Măria-mea va să-i poruncească." 


Atunci, într-o gură gloata zisă: 
„Mulţămim foarte mării-tale, 
Mai vârtos pentru mălaiu și clisă. 
lan' vie-acum dă hăi cu cealmale! 
Să dee pă-a noastră ţigănie, 

I-om sătura noi dă bătălie." 


Iar' apucând Gogoman voroava, 
„Luminate doamne!-ln ţara toată 
(Zisă) știm că ţ-au răzbătut slava 
Şi nu este cineva să poată 

Călca porunca mării-tale, 

Ba nici pe dreptate să te-înșale. 


Dar (să ierți măria-ta!) să zice 

Că-ar hi dă tâlhari căile pline. 

Noi n-am vrea să-avem cu dânșii price, 
Ci-am trăi cu toată lumea bine! 

Deci ne temem să nu ne-asuprească 
Cumva pă drum laia tâlhărească!... 


Rugăm dar pă măria-sa foarte 

Ca să ne deie pă drum vo pază, 

Ori oșteni ce n-au frică de moarte 
Sau și haiduci cu groaznice-obrază, 
Ca la primejdie să ne-ajute; 

Dă-ar hi măcar numa doao sute!" 


La această cerere minunată 

Vlad zâmbind zisă: „N-aveţi teamă! 
Orice laie tâlhărească-armată 

Să deie pe voi; numa luaţi samă 

Să n-arătaţi că cum v-ar fi frică 
Şi-ţi vedea că nu vă-o face nimică”. 


Aceste zicând vodă purceasă 
Lăsând pe ţigani porniţi în cale 
De la Flămânda cătr' Inimoasa, 
După porunca mării-sale. 
Pănă-aici cartea Zănoaghei spune 
Ce-în alte cronici nu să pune; 


Iară cele ce de-acum urmează, 
Intr-un chip s-află-în cărţile toate, 
Şi fieş'care poate să crează 
Cestor întâmplări adevărate 

Ce să vor spune de-acum nainte, 
De nu cumva toată cartea minte. 


Cântecul a Il 


Tiganii trimit la Vlad solie, 

Să le scurte cale delungată. 

Dar”, întracea, cum pe dăscălie 
Trebuiește-a să-arma ș-a să bate 
Sfătuiesc. Pe Romica răpește 

Cel rău, iar Parpangel pribegește. 


Grija ţiganilor cea mai mare 
Acum răzăma toată-în bucate, 

A rămânea-înapoi fieșcare 

Să sâlea, lângă cele-încărcate 
Carră cu mâncări, iar la-împărțală 
Era multă sfadă și cârteală. 


Dar' ș-altă nevoie le sta-în cale, 
Căci pe nemâncat nu putea merge, 
Zâcând că l-e greață cu rânze goale 
Să trapede-atâta și s-alerge!... 
Când era sătui, punea pricină 

Că le-ar fi rău și făcea hodină. 


Așa făcând, abea câte-o millă 
Călătorea pe zi, păn' ce-odată 
Bunul Drăghici chemă pe Ciurilă 
(Era-într-o zi pe-hodină-așezată): 
„Pasă! (grăi) strigă să să-adune 
V6ievozii și feţele bătrâne, 


Că bune lucruri eu am și multe 


De-a le zice-în puţine cuvinte, 
Dacă-or voi doară să mă-asculte; 
Şi m-or asculta, de au minte!..." 
Ciurilă-îndată mearsă de-acia 

Şi strigă-întru toată ţigănia: 


„Tot omul s-audă și să știe!... 

Că moșul Drăghici să strig mă mână, 
Ca tot îns' la cortul lui să vie, 

Din cei ce-s dă vârstă mai bătrână, 
Căci premulte are să vă zică, 

Dar' veniţi, curând, f...] în tică”. 


Cum s-auzi aceasta-în ţigănie, 
La bătrânul Drăghici iaca vine 
Şi să-adună murga boierie 
Cu feţele cele mai bătrâne. 
Iar' după ce toți în giur stătură, 
Intracesta chip moșneagul ură: 


„Voi, bărbaţi buni! și-oameni de-omenie!... 
Dă mult am vrut să vă-aduc aminte 
Dă hele ce-îmblă pân cuget mie. 
Ori cum lucrurile să vă-alinte, 
Totuș' pare că-ar hi mai cu trabă 

Să călătorim noi mai dăgrabă... 


Că dacă-ţi îmbla durmind pă cale 
Cum voi aţi făcut-o păn' aice; 
Nu-împliniţi voia mării-sale. 
Dăci caută-a vă teme dă cerbice! 
Şi vai noao! de cumva-ar înțălege 
Vodă că voi durmiţi zile-întrege!" 


Atunci Ghiolban căldărariu-începe 
(Necăutând că Drăghici nu gătasă 


Cu zisul): „Toţi carii vreu să crepe 
Dă căldură, grăbească, nu-mi pasă; 
Dar' eu n-oi merge dă-a nădușita, 
De-ar mai hi Vlad Vodă pă atâta. 


Dar, dă vreţi a face cum voi spune, 
Să știți că vom nimeri mai bine. 
S-arătăm adecă în plecăciune 
Domnii, ca să nu ne mai mâne 
De-acum așa departe și iute, 

Sau încai drumul să ne mai scurte. 


Să trimeată vodă pe-un vechil 

Care să-așeze ca să nu hie 

Pănă la Spăteni mai mult de-un mil; 
Apoi să ne deie slobozie 

Dă-a face trii hodini câte-odată!... 
Aici voroava lui fu curmată, 


LA 


Căci Avel striga din gura toată: 
„Ahăsta m-i sfat, ahasta-i minte!... 
De-aci toată mulțimea-adunată 
Lăudă sfat și vorbele sfinte, 

Şi cu toţii-împreună-așezară 

Solii să pornească pănă-în sară. 


LA 


Lângă-acele ei mai hotărâră, 
După-a lui Drăghici bună părere, 
Intracea să meargă câte-o ţâră, 
Dar', ca să poată mai cu plăcere 
Călători ţiganele gloate, 

Au pus în frunte să meargă bucate! 


Socotind bătrânii-înțţelepţește 
Cumcă gloata sâlită de foame 
Va căuta să meargă bărbătește, 


Ca flămând pântece să-ș întrame. 
Ce nu face-un sfat bun câteodată!... 
Ferește de rău o ţară toată!... 


Îndată și numita solie 

Purceasă, ce fu din doao feţe 

Cele mai harnice-în țigănie, 

La cuvinte și gânduri isteţe: 

Unul Gârdea, cel cu gura strâmbă. 
Altul Găvan, cântăreţ în drâmbă. 


Iară ceaialaltă bătrânime 

Incă mai șezu la sfat, s-aleagă 
Ce-ar fi mai bun pentru ţigănime 
Şi-în ce chip trebile să-ș' direagă, 
Că-acum îș băgasă-în cap să-ș facă 
Tocmeală în țigănia săracă. 


Bălăban voievod acum de-odată, 
Vrând și el sfatul bun să-ș' arete, 
Așa grăi, șezând pe-o covată: 
„Imi pare că voi pre pe-îndelete 
Şi făr' nice-o grijă faceţi drum, 
Şi doară nice știți de ce? și cum? 


Însă eu așa gândii în mine, 

Că pănă vom merge mai dăparte, 
Aici să ne-armăm cum să cuvine, 
Că nu să ştie dân care parte 
Vrăjmașul vine, ș-e dă-a să teme 
Doară-apoi să nu ne-ajungă vreme. 


Trăbuie dar ca toţi hăi călare 
Naintea taberii să purceadă 
Armaţi, căutând oare dân care 
Lature turcii taie și pradă; 


Văzândău-ii apoi, cât pot dă tare 
S-alerge dându-ne înștiinţare. 


Noi atunci cu tabăra ha groasă, 
Văzând că vin asupra dâncoace, 
Să-apucăm fuga ha sănătoasă 
Incolo și să mergem în pace 

Pănă când ne vor purta picioare, 
Numa să scăpăm de la strâmtoare." 


Răzvan fierrariul încă să scoală 
Şi-într-acest chip rostul său deschide: 
„Bine să zice: la fala goală[8] 
Traista-i ușoară!... Zieu că-i de-a râde 
Cum Bălăban a fugi ne-învaţă, 

După ce ne armă cu gura-îndrăzneaţă. 


Dar căz! dă n'avem chief dă bătaie 
Dece să purtăm atâta pază 

Ca doară turcii să nu ne taie? 

La ce să-apucăm arma vitează, 
Când făr' arme ca fără povară 
Fuga este cu mult mai ușoară?... 


Aici, Bălăbane,-altă putere 

Nu este fără sau a te bate 
Pentru ţară, copii și muiere, 
Cum și pentru dragile bucate, 
Sau aruncându-ți arme necrunte 
A fugi gol-golișor la munte." 


Răzvan era să mai zică, 

Dar' Vlaicu lingurariu începe 

A râde și glasul său rădică: 

„Eu nice-într-un chip nu pociu precepe 


Ce să-învârtește voao pân minte, 
Ca când aţi avea boală herbinte. 


Nici veste-i doar' pe-aproape să hie 
Turcii, și iacă-unii că să gată 

Dă fugă cu mare vitejie, 

Iar' alții să cocoresc îndată 

Şi vor să taie-într'înșii ca-în clisă 
Gândire-ai că și-unii ș-alţii visă. 


În ce chip am venit pănă-aice, 
Așa să mergem dar' și dă-acie, 
lar' dă ni s-ar pune doar în price 
Cineva pă drum, cu vrăjmășie, 
Totdăuna-are să să păzască 
Răgula noastră țigănească, 


Adecă fruntea hălui mai tare 

Să plecăm cu multă rugăminte 

(De-om vedea că-în fugă nu-i scăpare). 
Iară când cu năvală herbinte 

Ar da pă noi o mai slabă laie, 

Atunci să stăm și noi la bătaie. 


Însă numa când n-ar hi cu putință 
Dă-a scăpa ș-a să-împăca cu buna... 
Căci, după-a mea dreaptă socotinţă, 
Viaţa noastră-i numai una, 

Care dă-o pierzi fără trabă-o dată, 
Nu-o mai afli, dă-ai da lumea toată.' 


Li 


„Să mă bată Dumnezieu, că bine 

O nimeriși, Vlaice!... (barba sură 

Ştergându-și Gogu zise) Dar' cine 
Este-așa dă nebun fără măsură, 


Să să bage-în foc dă viu, și doară 
Minte-întreagă-având ar vrea să moară! 


Păntru-ahaia nebun e hăl care 
Să scoală și dă războiu să gată 
Asupra hălor dă preste mare, 
Pă cari n-au văzut niceodată, 
Apoi pă-acei ucide și strică 
Cari lui nu i-au făcut nimică. 


Dăci nice eu văd vreo pricină 

Ca să ne batem noi întradins 

Şi să ne-ucidem fără dă vină; 

Dar', fiindcă-odată-armele-am prins, 
Să le ţinem numa dă-o tâmplare, 
Când doară-altă n-am avea scăpare, 


Ca vrăjmașului încăi dă parte 

Să ne putem născocori-întrânse 
Noi încă cevaș dă-a noastră parte. 
Dar' să nu-întrăm la bătăi adinse, 
Căci acolo n-ar hi mai mult șagă, 
Şi-ar pieri doar ţigănia-întreagă. 


Numa ș-altă-încă regulă bună 
Ţigănească-am să vă-aduc aminte: 
Ca să călătorim totdăună 
Aproape dă păduri, că nu minte 
Zisa vechie: „fuga-i rușinoasă, 
Dară-i dân toate mai sănătoasă!... 


LA 


Într-ahăst>a< chip, văzând noi dăparte 
Că vrăjmașul vine cu putere, 

Apucând tufa, scăpăm dă moarte, 

lar' pă câmp (după a mea părere), 


Ca un iepure fuga dă-ai întinde, 
Totuși iuţii gonaci te vor prinde." 


Bratul aurariu și el atunci] 
Ş-aduse-aminte de graiu și zise: 
„Dar cum?... Voi uitarăţi dă porunci 
Şi dă hele ce Vlad Vodă scrise?... 
Socotind c-eţi umbla cum vă place 
Dă capu vostru-încolea și-încoace? 


Ce au fost, au trecut; acum cioare 
Nu sunteţi mai mult, ci lăudată 
Oastea lui Vlad, căci el dă mâncare 
Vă dete și v-armă dă-astă dată. 
Dăci trebue-a ne lua sama bine 

Ca să nu păţim cumva rușine. 


Iar' eu vă zic rupt, ales, în faţă, 
Că-așa fără nice-o rânduială 

Nu putem nici pănă demineață 
Rămânea. Ce duh pă voi vă-înșală!... 
Cât e zioa gura nu vă tace, 

Dar' a-închieia ceva nu vă place. 


Dăci, dacă aţi luat armele-odată 
Trăbuie-întrânsele-a vă dăprinde; 

Căci arma nu este voao dată 

Ca pă mălaiu doar>ă< să-o puteţi vinde 
Sau să tăiați numa căpăţâne 

Dă curechiu, ci capete păgâne." 


Atunci sculându-să-în picioare 
Tânăr Boroșmândru luă graiul 
Şi zise: „Fraţilor! Mie-m' pare 
Cumcă, dă n-ar avea ghimpuri scaiul, 


N-ar împunge; ghimpul dară face 
Firea lui cea dârză și pungace. 


Arma la om este ca țăpușa 

La scaiu; dă-ahaia-armatul arată 
Cu-îndrăzneală fiecărui ușa 

Şi-e totdăuna dă război gata; 
lar' acum, ahăl tare să ţine 

Care să sânte-înarmat mai bine. 


Dăci dar' întâi dă-armătură bună 
Să ne grijim cât mai dăgrabă. 
Dă mult un cuget pân cap îmi sună: 


Cum s-ar putea face mai cu trabă 
Ca să ne-armăm cu vreo dăscălie? 
Ş-aflu așa c-ar putea să fie: 


Ca fiește care dintre noi 

Să fie cu totul ferrecat, 
Adecă-îmbrăcat în hierr la războiu, 
Ca să n-aibă teamă dă tăiat 

Sau pușcat, nici frică dă moarte, 
Ci tot vitejește să să poarte. 


Cu-adevărat hire-ar și mai bine 

Să ne putem face toţi legaţi, 

Ca vitejii dân zile bătrâne, 

Cari dă multe ori și ne armaţi 
Aflându-să-în mijloc dă războaie 
Nici un feliu dă armă putea să-i taie. 


Dar hiind că-ahastă legătură 
In zioa dă-azi nu să poată face 


Fără numa prin fermecătură, 
Care-acum dă multă vreme-încoace 
Nu s-au mai pomenit, pentru-ahastă 
Vrând să ne apărăm la năpastă, 


Nu e-alta-a face făr' a ne-ascunde 
In hierr, dă la cap pân în picioare. 
Așa, cu vrăjmașul noi oriunde 
Vom sta fără frică la strâmtoare, 
Căci, păn' el taie-în hierrul vârtos, 
Eu taiu în carnea lui ș-în os. 


Oastea noastră așa-purure-întreagă 
Va rămânea și nebiruită. 

Așa facă cui viaţa e dragă, 

Şi va scăpa dă moartea urâtă. 
Numai cât, lângă ahaia 

Trebuie ș-alta-în zi dă bătaie. 


Adecă să nu facem cum fac 
Alţii războiul, numa cu-o mână 
Lăsând alantră mână dă brac 
Ci după-orânduială mai bună 
Trăbuie cu amândoao dă-odată 
Ţigănimea noastră să să bată. 


Păntru-ahasta-dar', tot însul s-aibă 
O sabie bună-în mâna dreaptă, 
Iar' în stânga-o suliță cu trabă, 

Ca sosind cu vrăjmașul la faptă, 
Cu sulița să-împungă, s-oboară, 
Cu sabia să taie, s-omoară, 


Apoi și s-aibă fiește care 
Un laţ dă fune pe lângă sâne, 
Ca, când s-ar ostăni foarte tare, 


Să-l arunce-între-oștile străine, 
Şi-apucând pe-unul să-l târnosască 
Pănă la tabăra țigănească. 


Cum vă place dar a mea părere 
Şi dă-aveţi ei împrotivă-a zice?... 
Dragomir atunci arătă vrere 
De-a grăi doară ceva de price, 

Şi să grăiască gura-și deschisă, 
Dar' apoi iară tăcu și râsă. 


LA 


Dar' iacă Dondul cu fruntea lată, 
Dondul lingurariu, și el zisă 

(Barbă netezându-și afumată): 
„Boroșmândru taie-în turci ca-în clisă, 
Ba târnosi pe unul ș-acasă 

Cu armătura sa ha frumoasă... 


Fraţilor, sfatul ahăl și toate 

Ce vorbiţi voi n-ajung o zală. 

Ce ni-s dă folos atâte înarmate!... 
Eu știu o mai bună rânduială, 
După care noi pă dăscălie 

Putem să facem și bătălie 


Adecă,-împrejur dă ţigănie 

Să ne săpăm nește gropi afunde, 
Ca venind turcii cu răpezie 

Să cază-în iele și să să-afunde 
Unul după-alaltul, toți grămadă, 
Ca și lupii ce merg după pradă. 


Gropile să hie-acoperite 

Cu frunzare, paie și nuiele, 
Numadăcât să cază-oborâte, 
Când ar călca cineva pă ele. 


Şi vă-încredințăz, dă bună samă, 
Că n'om avea-în ţigănie teamă." 


Atuncea și Tandaler să scoală 
Grăind: „Ş-asta tu chiemi bătălie, 
Dondule, când tu șezând în poală 
La muiere, vrăjmașul să-ţi vie 
Orbiș', căzând în gropile tale? 
Ce mai bulguiri! Ce mai tândale!" 


Însă când era sfatul cel mai mare, 
lacă Zăgan ursariul aleargă 

Intr-un suflet la neagră-adunare, 

Ce era pe o șeștină largă, 

Și sosând abea putu să zică: 

„Vaileo! vaileo, că nu știți nimica!"... 


Obosit cu faţa spăimântată, 

Abea răsuflând, gura căscasă 

Să spuie tâmplarea-înfricoșată, 
Dară-în gâtlej ș-atunci îi rămasă 
Cuvânt, și-abea cât zise: "Romica!... 
Au, vaileo! că voi nu știți nimica!... 


Întracea căutând gloata murgie 
Sta cu gura de-o palmă căscată, 
Neștiind ce feliu de mișelie 

De-a le mai spune-ursariul să gată, 
Păn' ce-în urmă-apucând răsuflare 
Aşa spusă jelnica tâmplare: 


„Oh! (strigă el) voi nu știți nimica, 
Ce tâmplare v-oi spune jeloasă!... 
Váileò că vi s'au răpit Romica 

Lui Goleman, Romica frumoasă!" 


Asta-auzind, ca și muţi stătură, 
Spânzurând dintr a lui Zăgan gură. 


Cei mai mulți după-acea să sculară 
Şi-adunarea era să să spargă, 

Când sumeţul Tandaler în poară 

Să puse zicând: „Lăsaţi să meargă 
Pă hăi căror dă dânsa le pasă, 
Ce-avem noi cu Romica frumoasă? 


Fugit-a hi, doar cine știe 

Cu ce feliu dă flecău, păntru care 
Dor va fi sâmţind și libovie, 

Dar noao pentru-o fată fugare 
Nu să cade-a lăsa lucru-n doao, 
Așa grăiește Tandaler voao!..." 


„Ba latră Tandaler ca ş-un câne" 
(Tânăr Parpangel atunce zisă). 
„Un fleac ş-om dă nimic el rămâne 
Pănă va dovedi cele zise." 

Aceste zicând, cu buzduganul 
Ameninţă mănios ţiganul. 


Iară mândrul aurariu mult stete 
In cumpănă, ce-ar avea să facă: 
Ori să-i răspunză, sau să-i arete 
Cu fapta, decât prin vorbă sacă, 
Zlătariului, că n-are dreptate, 
Insă-îl apucă Bratul de spate. 


Acesta cu mulţi alţii l-opriră 

De nu putu la cela pătrunde, 

Dar' nice lui Parpangel slăbiră 
Coardele văzând că nu-i răspunde 


Vrăjmașul, ci spre dânsul aleargă 
Chibzuind tocma capul să-i spargă. 


Ș-îi făcea capul tot bucățele 

Cu greu buzduganul său de-aramă, 
De nu-l sprijineai tu, Viorele, 

Care bine băgaseși de samă 

Că Parpangel să gată să deie 

Şi-l opriș ţinându-l de minteie. 


Apoi mai mulţi de-o parte ș-alaltă 
Mestecându-să-abea-i despărţiră, 
Că, de nu, doară sângele baltă 
Curgea ș-unul pe-alt făcea tot țirră, 
Insă măcar că-osăbiţi stătură, 

A sudui nu-înceta din gură. 


„Aşteaptă, tâlhariule dă câine, 

Așa n-ei scăpa tu totdăună." 

Strigă 'Tandaler, pe care ţine 

Bratul, Danciul și mai mulți împreună; 
Dar cela-încă-i strigă: „Vino-încoace, 
Cioroiule, dacă moartea-ţi place!" 


Așa, dintr-o micșoară scânteie, 

O mare să scornea bobătaie; 
Pentru-o tânără mândră femeie 
Era doi viteji mai să să taie! 

Insă zlătariu-ș adusă-aminte 

De-a lui Zăgan groaznice cuvinte, 


Adecă, pe draga sa Romică 
Precum ar fi dus cineva-în silă; 
Deci, nezicând nimărui nimică, 
Gândi să meargă după copilă, 


Apoi aflând-o să-întoarcă iară 
Şi să facă pe-aurariu de ocară. 


Dar Ganafir cu Păpară iată 
S-apucasă acum și de piică, 
Pentru-a lui Goleman mândră fată. 
Cesta zicea că buna Romică 
Este-a lui, cela-a lui. După-îndată 
Lor, apoi s-au prins de-a depărta. 


După ce destul să dăpărară, 
Neputând unul pe-alt să supună 
Sau la pământ oarecum s-oboară, 
Dederă-a să prici depreună 
Care-întii (de voie, nu de frică!) 
Trebuie să-și ia mâna din piică... 


„Lasă-mă dă păr" (striga Păpară). 
„Lasă tu-întii", zicea Ganafir, 
Cela „ba tu", cesta „ba tu", iară 
Zâcând tot îș smugea câte-un fir. 
Păn' ce după lungă dăpărată 
Amândoi să lăsară deodată. 


Era (cum s-au zis) Romică fată 
In toată tabăra mai frumoasă, 
Fată-în păr și-încă nemăritată, 
Parpangel în taină-o încredințasă, 
Şi cât mai curund cununie, 

Şi fără de popă era să fie. 


Nu departe de Cetatea Neagră 

Era vestit din zile bătrâne 

Un codru (precum să zicea prin sate) 
Lăcuit numa de mândre zâne, 


Ce să zic măestre și frumoase, 
Cele tari, ba și cele vântoase, 


Adecă cele ce, de cu sară 

Pănă târziu cătră miazănoapte; 

Prin văzduh cântând joacă și zboară 
Şi-osăbite pricinuiesc fapte, 

De puţini văzute sau de nime, 
Precum s-au pomenit din vechime. 


Mulţi povestea c-acolo s-arată 
Năluci, ce spărie și-înfioară 
Pe-oameni, iar' care-în el întră-o dată, 
Ori că nu mai nemerește-afară, 

Ori, deși esse, totuș' or'câtă 

Vreme-i rămâne mintea schimosită. 


Aici era curtea nălucită 

Ce Sătana de curând zidisă, 

Cu gândul ca să bage-în ispită 

Pre toţi vitejii creștinești și să 

Facă ca,-întru dezmierdări ș-ospeţe 
Petrecând, de-arme să să dezveţe, 


Iar' a lui Vlad să frângă putere 

Şi să-l deie turcilor pe mână, 
Căci, după-a lui gubâvă părere 
Era turceasca lege păgână 

Din ce din ce mai mare să crească 
Şi să să stângă cea creștinească. 


Acolo dar', în cea curte-aleasă, 
Prin osăbite tâmplări ciudate 
Cei mai viteji voinici s-adunasă; 
Uitându-și de sine și de toate, 


O desmierdată ducea viaţă 
Fără grijă, supărări și greață. 


Inima ce le poftea, de toate 

Avea ei în cea curte măiastră: 

Tot feliu de beuturi și bucate, 
Vășmânturi cu porfiră și lastră, 
Casele domnește împodobite 

Ş'ori ce poate-ochi omenești s-învite. 


Tinere și frumușele-argate 
După gust: oachieșe, nierioare, 
In urșinic și mătasă-îmbrăcate 
Era voinicilor slujitoare, 
Ibovnice și dragi soțioare, 
Fără pismă, sfadă și mustrare. 


Ici vedeai o părechie voioasă, 
Dănţuind la cântare de laută; 
lar' coleă, pe divan de mătasă, 
Alta zăreai șezând ce nu caută 
La cei alalți, numa între sine 
Cântă-a lui Amor patime line. 


Icea râd și șuguiesc o parte, 
Colea sărutând să strâng în braţă, 
Iar' alţii caută și mai departe 

Şi, ca când n-ar fi nime de faţă, 
Fără de nunu mare fac nuntă 
Ş-aduc lui Amor jârtvă necruntă. 


Mai la mulţi tineri ţigani plăcusă, 
Deci învălind'o-într-o neagră ceaţă, 
O răpi din tabără ș-o dusă 
Tocma-întracea curte-a lui vrăjită, 
Din afară cu totul aurită. 


Acest lucru pre gloata murgie 
Umplusă de jele și de frică. 

Dar', o tinăr Parpangele, ţie 

Nu-ţi mai tihnește-în lume nimică 
Şi te mistuiești cu jele ascunsă 
De când Romica ta să răpusă. 


După ce prin tabără ș-afară 

Pe lunci, prin văi, prin cele dumbrave, 
Bietu-ș' căută pierduta fecioară, 
Slăbindu-i picioarele cimpave, 

In urmă, de dor și jele mare, 

Să trânti gios şi vru să să-omoare. 


„Ai! ursită neagră și păgână! 
(Strigă cu lacrime și duroare!) 
Cum de-mi răpiș' tu iubita zână! 
Ah! cum întunecași al mieu soare! 
lar', dă-mi iai a traiului dulceaţă, 
Pentru ce- mi cruţi ahastă viață? 


O! mie ca sufletul Romică, 
Dragă, neasămănată copilă! 

Dă mursa proaspătă mai dulcică, 
Decât o turturea mai cu milă, 
Decât o mielușică mai blândă, 
Mai netedă și mai dă oglindă, 


Mai lină decât umbra de vară, 
Mai dragă decât vremea sărină, 
Mai lucedă dă steaua dă sară! 
Deh! vină-m o, drag suflete! Vină, 
Dulce Romică, și bunișoară, 

Nu lăsa pe Parpangel să moară!". 


Doară-atunci săracu-ș' făcea moarte 
Să fie-avut un cuţit la sine, 

Insă tabăra era departe, 

Şi-în pregiur nu era nici un spine 
Să să-împungă, nici apă sau groapă, 
Sărind întrânsa să să potoapă. 


Dar ce-mi șoptești, musă, în urechie!... 
Cântecul doară să-m fârșesc? Insă 
Nu vezi tu cum Pegazul îmi strechie!.. 
Cum căpăstru și zebele frânsă, 
Nice vra de poposit să știe, 

Nici s-abată-în d-alba ţigănie? 


Apoi ști cum Parpangel rămasă 
Sângur-sângurel în cea pădure, 
Plângându-și pe Romica frumoasă, 
De piatră-ar fi care să să-îndure 
A-I lăsa de jaf sau a nu spune 
De-au ajuns el încă zile bune!... 


După ce el mult geli și plânsă, 

In zădar moartea chiemând amară, 
Dorul de-a trăi-în urmă-l învinsă 
Şi să sculă la drumul său iară. 

Şi cu lăuta de-a susuoară 

Mearsă toată zioa pănă-în sară. 


Dar' în zădar merge el și cată, 
Căci în drum pe nime nu tâlnește; 
Şi măcar poposind câteodată, 

In toate laturile privește, 

Totuș' nu vede-omenească viță, 
Ba nice vită, câne sau mâţă. 


Iară el tot trapădă nainte 

Pă drumul care-întii apucasă, 

Păn' ce-are clisă-în traista cu ţinte, 
Dar, când merindea fârși de-acasă, 
Atunci întii băgă el de samă 

Că e greu a trăi fără zamă 


Şi cumcă măcar ce viteaz mare 
Cu foamea nu poate să să bată. 
De unde scoasă-o dovadă tare, 

Că nu oastea cea mai bine-armată, 
Insă mai vârtos hrana cea bună 
Bate pre nepreten totdeună. 


Dar' este-un feliu de lucru nemare, 
Cui latinii zic casus fortitus, 

Iar pre limba noastră-oarbă tâmplare 
Şi nu să știe, de zios au de sus 
Ivindu-să-adrea-într-o minută, 
Oamenilor la nevoi ajută. 


Aceasta și zlătariului nost,[37] 
Neașteptată-ajutorinţă dede; 
Căci acum i să-urâsă cu post 
Şi iaca nimeri, cine-ar crede! 
La o curte-în mijloc de pădure, 
Tocma su poalele-unii măgure. 


Adecă la curtea cea frumoasă 

Şi de călători amegitoare; 

El gândea că merge drept pe-aleasă 
Cărare și pe-a sale picioare, 

Dar' a iadului năluci îl poartă 

Şi-l pun tocma supt a curţii poartă. 


Știind el că cântăreţul bun 
Pretutindene-e primit în ţară, 

Mearsă drept la poartă (precum spun) 
Şi dede portarului bună sară, 

Iar' cela văzând că e lăutaș, 

Grăi: „Bine-ai venit ţigănaș!... 


Tocma ne lipsește-unul ca tine, 
lan' pasă numa sus în polată 

Şi să ști că vei fi primit bine!" 
Iar' el n-așteptă multă-îmbiată; 
Ci-în grabă drept acolo să duse, 
Unde cela-i arătă și-i spusă. 


LA 


„Ei! bre, bre! bine-ai venit ţigane!... 
„Bine-am găsit, coconașilor!..." 
Așa răsunară-îmbele strane. 

„De mult de un lăutariu aveam dor", 
Adausără coconașii care 

Acolo făcea chief ș-ospătare. 


Tiganul văzând mesele pline 
Cu mâncări își linge buze-ades 
Ş-ochii-înfipţi tot la bucate ţine. 
In urmă le spune pe-înţeles 
Cumcă de ieri sară n-au mâncat 
Şi limba-în gură i s-au uscat. 


Deci îndată făcură să-i deie 

De mâncat și de beut, cât va cere. 
Sărac Parpangel !...-era să pieie 
Cu tine și cea sfântă putere 
Cântăreaţă ce aveai tu rară, 

De n-ai fi cântat întracea sară. 


Cântecul a Ill 


Bietul Parpangel cântă la masă 
De libov, de vin și de jele, 
Ș-apoi vede-o copilă frumoasă, 
Și stă dus cu ochii cătră stele. 
Florescu spune de ţigani ș-alte 
A lui Vlad tocmeli și fapte nalte. 


Musă, ian' curmă-ţi odihna lină; 
Vezi cum zorile d-albe roșite 

Să ivesc cu zâmbire sărină 
Alungând ceața nopţii cernite, 
Cum soarelui viitoriu să-închină 
Cântându-i deșteptata jivină. 


Sus', muso! iar spre călătorie, 

Că mult încă drum avem de-a mere. 
Mulţi așteaptă ș-ar dori să știe 

De Parpangel, dar și rândul cere 

A spune-întii despre-a lui tâmplare, 
Care-acum cinasă, cum îm pare. 


După ce el pofta de mâncare 
Şi de beutură stâmpărasă 
Şi iar s-întorsese la-adunare, 


Fiind că-acum era după masă, 
Imbrăcându-l cu noao veștmânte, 
Indată-l pusără să cânte. 

Iar el, ca un cântăreț măestru 


Care-în ospeţe și pe la mese, 
Când arma celui Marte buiestru 
Cu stihuri nalte cânta ş-alese, 
Când pe fiiul Vinerii frumoase 
Cu viersuri line și mângăioase, 


Vru ca să desfete ș-astă dată 

Cu cântece line sâmţitoare 
Tovarășia noastră-adunată 
Dragostele cântând zburătoare. 
Şi, precum hârţoaga Cioarei scrie, 
Așa le cântă de libovie: 


„Iubiti, o suflete muritoare, 

Că libovul este legea-întie 

A toatei fiinţe de supt soare! 
Tot care nu sâmte libovie, 
Mult defăimează legea firească 
Şi nu e vrednic să mai trăiască. 


Tot ce sâmte, să mișcă, viază, 

Tot ce-înverde, ce-înfloare și crește, 
Cu poftă lină să-îmbrăţoșază, 

Cu dulce dor să leagă, să mește, 

O! Amor! ţie toată să-închină, 
Toată ţie jertfeşte jivină! 


Însuș pe-astă lume trecătoare, 
Din hăos un sânt libov o scoasă, 
Şi dragoste, cu-întia lucoare, 

[i suflă în mădulările ghieţoase, 
Aşezând ca legea ei întie 

Priinţa ș-armonia să fie!... 


După-această lege nemutată, 
Făptura toată merge, să ţine; 


În toate libov şi dor s-arată: 
lubescu-să stelele-între sine, 
Iubește-să ceriul cu pământul, 
Iubescu-să mările cu vântul. 


Sus în văzduh toate zburătoare, 
Gios pre pământ toate dobitoace, 
Păn' și răcile jigăni de mare 

Prin cea patimă lină, șegace, 

Cu strânse laţuri să-împreunează, 
Cu dulce libov să-înroorează!... 


Numa voi suflete muritoare, 
Defăimaţi astă patimă blândă, 
De dânsa ferindu-vă-inimioare 
Ca când ar fi libovul osândă. 
Ah! ne-ajunsă-omenire deșartă, 
Incă firea te rabdă, te iartă! 


Voi dar, care-aveţi inimă bună 
Şi lămurită minte cerească, 

O, iubiţi! lubiţi-vă împreună 

In această viață trupească, 

Pănă sunteți în vârstă și stare, 
Că vremea-i rapede trecătoare... 


Vezi cele paseri pre rămurele 

Ce jucându-să vesele cântă; 

Ard cu flacără de-amor și ele 

Mărind a naturii lege sântă. 

Caută cum din creangă-în creangă zboară 
Tot soțul cu câte-o soțioară. 


Să iubim dar și noi pănă-în faţă 
Rumeioară sângele ne joacă, 
Până-avem o logodnică soaţă, 


Păn' încă n-ajungem la soroacă 
Că vârsta scapătă, vremea sboară, 
Nice mai întoarce-a doao oară. 


Să iubim! că tâmpul acuș' trece, 
Iar zilele noastre s-împuţină: 
Mai bine-i în amor a le petrece, 
Să nu ne-apuce vârsta bătrână 
Cu tusa și cu durere de-oase 
Sau cu mădulări neputincioase! 


Să iubim! pănă-în tinere vine 
Sângele saltă și să răvarsă; 

Să iubim păn' a iubi ne vine, 
Răcorind inima de dor arsă, 

Ca nu cumva-apoi, odinioară, 
Cumcă n-am iubit rău să ne pară. 


Să iubim păn' Amor ne priește, 

Păn' Vinerea ne poartă pe braţă, 
Păn' încă cu libov ne zâmbește 

Vro tineră copilă iubeaţă, 

Pănă dragostele ne desfată, 

Ca să nu ne bănuim odată. 


La cântări de ceteră ș-în horă 

Să jucăm în giur, mână de mână, 
Tot frăţiorul ţiind o soră 

Spre care sâmte dragoste lină, 
Şi să strigăm toţi cu bucurie: 
Viie zieu-Amor! Amor să viie!" 


„Bravo! bravo!" oaspeţii strigară, 
Plesnind în palme juni și fecioare; 
Şi zicea, să le-o mai cânte iară, 
Poftorindu-și dintr-acea cântare 


Stihul de pe-urmă, cu veselie: 
Viie zieu-Amor! Amor să viie! 


Închinându-și cu pline păhară 
Toţi-și dădusă la veselie, 

Pănă Parpangel începu iară 

Din facerea lui Pintilie 

O cântare bine-alcătuită 

Şi pe-acele vremi deobște iubită: 


„Vinule dulciu, tu roadă de raiu 
De la Dumnezieu dată pe pământ, 
A toate roduri de pe lume craiu!... 
Laude ţi-oi cânta, cum purure cânt, 
Numa de beut cându-mi vine dor, 
Tu să mi te-îmbii cu plinul urcior. 


Tu ești mirul sânt, dintru toate-ales, 
Ce viaţă dai, mângăind pre toţi; 

Fie fericit care te-au cules!... 

A lui Dionis veniţi, o preòți, 
Să-închinăm, să bem cu păharul plin, 
Să trăiască toţi cei care beu vin! 


La toate nevoi tu ne-ajuţi și dai 

Putere la slabi, bolnavilor leac. 

Hrană la bătrâni, iar când în cap sai, 
Voie bună faci și celui sărac, 

Alb, roșiu ş-or'cum de-ai fi tu-în obraz, 
La toţi ce te beu, purure faci haz. 


Care te-au beut, de-ar fi cât de trist, 
Prinde-îndată chief ș-uită de necaz. 
Fiece năuc pare-un trismeghist, 
Fiece mișel să ţine-un viteaz... 


Să bem, să-închinăm cu păharul plin, 
Să trăiască toţi cei care beu vin. 


Veniţi, fraților, la cerescul must 

Să ne bucurăm bindu-l şi-închinând: 
De sete-un păhar, altul pentru gust, 
A tria de chief, a patra cântând, 

A cincia de saţ, că-a șasa-i prisos, 
De-a șepte-încol6 n-aduce folos." 


Fârșind cântăreţul toţi beură 

Cu păharul plin și de-a-împrumut. 
Inchinându-și ei cânta din gură 

Şi poftorea stihul cel plăcut: 
„Să-închinăm, să băm, cu păharul plin, 
Să trăiască toţi cei care beu vin!" 


Iar' o copilă din adunare, 

Ce nu demult acolea sosisă 

Şi părea că nici un chief are, 

Cu față-învălită fiind zisă: 

„Dar' ian' cântă-ne vruna de jele, 
Carea ţi-e mai dragă, Parpangele!" 


Şi zicând să-întoarsă-într-altă parte, 
Cât ţiganul nu putu s-o vază. 

lar' el a sa pomenindu-ș' soarte, 
Strunele întocmește ș-oftează, 

Şi păn' alţii zic cele și ceste, 
Așa-începu jelnica poveste: 


„Voi suflete sâmţite și bune, 

Voi care-aveţi inimă duioasă, 

O! cine cum să cuvine va spune 
Patima voastră, o, părechie aleasă!... 


Libovul Illenii cătră tine 
Şi dorul tău cătră dânsa,-Arghine! 


O! tu musă, care câteodată 
Ad-umbră șezând în haină-albastră 
Colò, supt măgura gemănată, 

Lui Amor în ceteră măiastră 

Cânţi a duòr inime libovite 
Dulcile necazuri suferite, 


Lasă puţinel desișuri umbroase, 
Pogoară încoace aducând aminte 

A Ilenii domniţii frumoase 

Ş-a lui Arghin dragoste fierbinte, 
Că-amândoi mult dor și amar păţiră 
Pănă ce târziu iară să tâlniră! 


Tânărul Arghin după ce străină 
Multă ţară-îmblă, multe-orașe, sate, 
In urmă văzând că-în zădar suspină 
Ş-întreabă-în zădar de Neagra Cetate, 
Că nime știea, cu mic și cu mare, 
Să-i spuie sau să-l ducă la cărare, 


Obosit într-o vale-adâncă-ajunsă, 
De-amor, de necaz, mintea turburată, 

De jele, de dor, inima pătrunsă, 

De pe murg ușor să pogoară-îndată; 
Smulgându-ș apoi săbioara luce 
Mănunchiu la pământ, vârv la piept aduce. 


Ş'ochii lăcrămoși rădicând la stele, 
Cu suspin adânc așa graiu deschisă: 
„Tu, ţântă-a toate dorințelor mele, 
Ileană iubită! ah! să știi tu (zisă) 


Că-Arghinul tău e la pragul de moarte, 
Cum te-ar întrista jelnica lui soarte!... 


Dar poate că tu nice-odinioară 

De-a mele tâmplări triste și cumplite 
Nu vei auzi, nice vei ști doară; 

Incâăi stâncele voiu, neînsufleţite, 
Jele să-mi asculte, marture să-mi fie 
Că fui credincios păn' la moarte ţie. 


Multe ţări îmblai, dragă, pentru tine! 
Dar' acuma-mi văd cărarea curmată; 
La locuri sosind puste și străine, 
Nedejdea-mi pieri de-a te-afla vrodată. 
Dar' nice a-întoarce fără tine-acasă, 
Libovul nestâns ș-inima mă lasă!... 


Deci rămâni în veci, dragă, sănătoasă! 
Şi deacă vei ști cumva-odinioară 

De fârșitul mieu, de moartea jeloasă, 
O fierbinte-încai varsă-mi lăcrămioară 
Şi zi: „Lin oase-ţi păuseze,-Arghine, 
Ce cu tot te-ai jertvit pentru mine!". 


Asta zicând, era să-ș' afunde 

In piept gingaș sabiă-agerită, 

Când glas cunoscut urechia-i pătrunde: 
„Arghine, ce faci!" ș-într'acea clipită, 
lacă fierrul crud îi căzu din mână, 

Iar' el să trezi-în braţul tău, Ermină. 


Ermina, cea lui de mic priitoare 

Şi din toate mai înțăleaptă zână, 

Ce pe el crescu și-i fu-învăţătoare 

Cum să să deprinză-în toată faptă bună, 


Grija lui ș-acum poartă nevăzută, 
In ceasul cumplit sare și-i ajută. 


Cât glasul sună, v6inic ochi întoarsă, 
Lumine-i fiind mai întunecate, 
Slobozind abea din buzele d-arsă 

Un dulce suspin, vorbe-înjumătate, 

„Ah! ce văd, tu-mi ești, o Ermină bună!" 
„Eu, Arghine, eu! (zisă ea-împreună). 


Venii să te-abat de la prag de moarte. 
Ah! cine ţi-au dat gânduri așa slute? 
Ce grea te-apasă și varvară soarte? 
Cum de ţi-ai uitat de nalta vărtute 
Spre care de mic eu-ţi fui povaţă... 
Şi vruş' a-ţi curma dorita viaţă? 


Nu știi tu că nu-i vrednic de dulceaţă 
Care-amar n-au tras? După zi nuorată, 
După vânt cu ploi, negură și ceață 
Soare mai frumos strălucind s'arată! 
Lucru-i ticălos d-inime giosite, 
Gânduri a purta deznădăjduite. 


Deci sus, Arghine, căci încă te-așteaptă 
Multe supărări și multă-ostăneală, 

Dar' cu vărtutea și mintea-înțăleaptă 
Toate-i birui. Ai numa-îndrăzneală! 

Că norocul bun nu-i în pat cu pene, 
Nice să-însoţește cu trândava lene. 


Iar când ţ-ar fi greu doar la vro tâmplare, 
Adu-ţi aminte de mine ș-a mele 
Bune-învăţături, fii cu cutezare, 

Nici locul să dai la gânduri mișele; 


Şi fi-încredinţat că-i scăpa de toate 
In urmă-ajungând la Neagra Cetate!" 


Ermina de-aci mearsă nevăzută 
Lăsând pe voinic în uimire-adâncă, 
Cu ochii-în pământ și cu gura mută, 
Şi doară mai mult ar fi stătut încă, 
De nu vrea zări stându-i înainte 

Pre bunul verin lăcrămând fierbinte. 


Atunci tinărul ca din somn adânc 
Să trezi și făr' a zice-un cuvânt 
Sabia-întecă și sări-în oblânc; 
Iar' murgul ușor îl duce ca vânt, 
Il duce de nou, pe dealuri, pe văi, 
Pe locuri pustii, făr' sate şi căi, 


Pe nește câmpii sterpe, săcetoase, 

Pin plaiuri, pe munţi, pin pietrii și stânce 
Pintre codri deși, pin păduri umbroase. 
Nici acum avea să beie, să mânce, 

Când iacă dedu supt poale de munte, 
De-un groaznic omoiu c'un ochiu în frunte, 


Care lui strigă fiind de departe: 

„Stăi, voinic străin, nu păși nainte, 

Nici un pas mai mult că te bagi la moarte!... 
Stete-Arghin cevaș' cu-îndoită minte, 

Nu că s-au temut doară de năpastă, 

Ci că n-au văzut namilă ca ceastă. 


LA 


Cu-îndrăzneală-apoi: „Dar cine cutează 
(Răspunsă)-a ţinea drumul lui Arghin...? 
Care de nime, nici teamă, nici groază 
Pănă-acum avu?" Ş-acesta zâcân' 


Smulge sabia, calu-și înteţește, 
Namila-urâtă nice să fereşte. 


Fulgerul așa iute nu detună 

Din nuòri încărcaţi, cum june viteaz 
Lovi pe neom, dorind să-l răpună. 
Nu-i dete nice-o clipită răgaz, 

Fierrul învârtând de-ună ș-altă parte, 
Ca doară-i va da vreo rană de moarte. 


Dar' omul grozav stete nemișcat 
Cu capul clătind și zâmbind amar, 
Cu trupul întreg și nevătămat. 
Când Arghin văzu că taie-în zădar 
Ciudă și mănie deodată-l cuprinsă, 
lar nămila slută-a-i zice-așa prinsă: 


„Foarte tu te-înșeli, tânăr ticăloase, 
De-în arme te-încrezi și-întru mâna tare! 
Că nici vărtute, nici arme tăioase 

Pot să-ţi aducă ţie vro scăpare, 

Deacă legii mele nu te vei supune, 

Care eu acuș' de-amărunt ţ-oi spune." 


Tocma când fârșea ceste cuvinte, 
Copila cu faţa coperită 

Ce-l făcusă de jele să cânte, 
Doară vrând să-l aducă-în ispită, 
Desvălindu-și obrazul s-arată, 

Şi iacă povestea lui curmată, 


Căci alăuta-i căzu din mână 
Şi el stete ca fără sâmțţire. 
Iar' întracea copila străină 
Ieși din casă fără de-a știre 


Ce s-au făcut. Toţi să minunează 
Şi nu știu ce vor mai să crează. 


Iar Parpangel venindu-ș' în sine 
Rapede să scoală... iasă-afară, 
Caută,-întreabă prin odăi vecine, 
Cearcă-în zădar și să-întoarce iară, 
Mult apoi în sine să mâhnește 

Că fata dorită nu găseşte. 


Oaspeţii dintru toate aceste 
Nu putea să gâcească nimică, 
Numa că li să curmă poveste 
Şi rămasără fără musică. 
De-aci multă glumă și voroavă 
Să-iscă de-a ţiganilor ispravă. 


Iar Florescul de la Vercicani, 
Un voinic de vârtute și fală, 
Când veni voroava de țigani 
Dezvolbind a lui vodă tocmală, 
Acest chip grăi cătră-adunare: 
„Lucrul tot această pricină-are: 


Văzând vodă-atâta țigănească 
Gloată încolea și-încoace, 

Ce nu vra c-alţi să agonisească, 
Ci numai a trândăvire-i place, 
Socoti să-i armeze cum poate 
Făgăduindu-le case ș-olate. 


Ba le și dărui de moșie, 

Prin milostivă domnească carte, 
Toată-acea mândră periferie 

Ce s-află-într-a țării ceștii parte: 


De la Corbi păn la Cetatea Neagră, 
Giur în pregiur epârhia-întreagă. 


Zic unii că Vlad numai o șagă 
Prin asta cugetă să facă, 
Alţii,-împrotivă, de samă bagă 
Că vra pe țigănimea săracă 

Să prăpădească, puind-o în poară 
Cu turcii, ca mai curând să piară. 


Eu mă ţin de-această socotinţă 
Cum că trebile lui Vlad oștene 
Au poftit atare sârguinţă, 

Ca să-armeze gloatele-eghiptene; 
Știind că turcii acuș or să vină, 
Iar' el oaste are foarte puţină. 


Prin ţigani vru el să dobândească 
Doao sc&posuri: unul, să vază 

Pe gloata murgă faraonească 

Cum este la războiu de vitează, 
Iar altul, ca să facă-arătare 
Turcilor cumcă mai multe-oști are. 


Și, macar cum vom socoti noi, 
Amândoao scoposuri sunt bune; 
Prin cel dintei, ţigănescul soi 

La rând bun să-învaţă și să pune, 
Prin a doia,-în vreme de năvală 
Să pot băga turcii-în amegeală." 


Zicând aceste fârși cuvântul, 

Iar' deacă-oaspeţii să-împrăștiară, 
Un călăreț străin cu văștmântul, 
Stătură și frumsaţă rară 


Şi (cum să vedea) de viță-aleasă, 
Sângur lângă Florescul rămasă; 


Un nemernic din ţară străină, 
Cum s-arăta din port și făptură. 
Văzând ș-o vreme cu îndemână 
Grăi: „Multe-acum zile trecură 
De când astă curte minunată 
Mult și cu toate mă desfată. 


Fiindcă dumneta ești de-aice, 
Nu-mi vei ţinea de rău o-întrebare 
Ce nimărui nu poate să strice: 
Cine-i stăpânul ceştii curţi rare? 
Ca să-i dau căzută mulțămită 
Pentru-ospătarea bună, cinstită..." 


„Bucuros aș face, drag jupâne, 
Indestul dreptei cererii tale 
(Zisă Florescul), dar și pe mine 
Aicea mă abătu de la cale 

O sângură tâmplare ciudată, 
Nici am cunoscut curtea vodată. 


Însă (precum deobște) să zice 
Că venind un neguțătoriu mare 
Cu multe persoane venetice 

Şi bogătate de preste mare, 

Nu demult aici s-au așezat 

In codrul acesta neumblat. 


Iar' această curte minunată 
Au zidit ș-au hotărât să fie 
Pentru călători o desfătată 
Lăcuinţă, cum ș-ospătărie, 


Grijind-o cu tot feliu de hrană 
Şi toată trebuinţa curteană. 


Toate aceste femei și fecioare 
Sunt roabe, de prin ţări cumpărate 
Anume, să fie slujitoare 

Celor care-aice vor abate, 

Ba și cu desmierdări să-i desfete 
Pe chieful fieștecui și-îndelete. 


Unde-e stăpânul, nimene știe 
Şi nimene-a ști să nevoiește, 
Fiindcă prisosinţa să-îmbie 
In toate, nimica lipsește. 

Dar' este-o vătășiță bătrână 
Ce toate ține supt a sa mână." 


De-această poveste neașteptată 
Mirându-să străinul adausă: 

„Spuiu drept că de sîrg a merge-mi caută, 
Şi totuș' pare că nu mă lasă 

Cineva: așa, de-azi pănă mâne, 

Drumul mieu împiedecat rămâne. 


Deprins întru-oșteneștile trude, 
Inima neîncetat spre arme-mi bate, 
Când aici nimica nu să-aude 

Făr' jocuri și cântări desmierdate. 
Zioa-îm pare ca ș-un veac de lungă, 
Macar de toate-alte să-mi ajungă. 


Auzind de-a lui Vlad vitejie, 
Dorit-am să fiu la cea nălțată 
Bătălie ce are acum să fie 

Şi-a cării fârșit Evropa toată 


Îl așteaptă cu nesuferinţă, 
Poftind creștinilor biruinţă. 


Însă, dacă-ajunsărăm pănă aice, 
De nu ti-ar fi doar' cu greutate, 
Dorire-ași-în scurt a ști ce price 
Este și din care au fost iscate, 
Toate-aceste războaie cumplite, 
Că la noi sunt veștile-împărţite." 


„Bucuros cred (Florescul răspunsă), 
Căci noi suntem aice de faţă, 

De toate-având cunoștință ajunsă 

Şi totuș pisma cea șugubeaţă 

Fiece tâmplare vederată 

Prefăcând întralt chip ne-o arată. 


Iar' eu fără de pismă și priință 
Neavând spre nice-una vro pricină, 
Voi povesti cu bună credință 

Tot lucrul cum este, cum să-aţine; 
Nici gândesc că-ţi va fi neplăcut 
Luând firul din prim început. 


Acum a lui Constantin cetate 
Supt mânile căzuse-agarene, 
Pentrucă grecii-ș' uitasă-a să bate 
Şi le-era mai drag a zăcea-în pene 
Ş-a face săboară pe-întrecute, 
Decât sabii a purta și scute. 


Apusenii să desputa-într-una 
Ce-au fost mai întii, ou sau găină? 
Cum și de-are lăcuitori luna? 
Unii, că-i deșartă,-alții că-i plină 


De lăcuitori dovedea chiar, 
Insă dovada cădea-în zădar... 


Căci de-aci s-isca ș-altă-întrebare; 
Oare-oameni să-află-acolo sau vite? 
Şi de-s oameni cuvântători, oare 
Putea-vor fi cu drept osândite 
Lunarele suflete, la care 

Nu fu trimis Spăsitoriul mare?... 


Domnul Romii cu fulgeru-în brâncă 
Lega și deslega după voie; 

Şezând pe vârtoasa Chiefii stâncă 
Să bucura-în sine că pe-al doie 
Frate-a lui, Muftea-în Vizant alege 
Şi sultanul grecilor dă lege!... 


Craii creștinești lăsând a sale 
Ţări de jaf, să bătea pentru sfinte 
Locuri, cum a lui losofat vale 

Şi de-alte-a Palestinii păminte, 
Pentru Ierusalim și cel sfânt 

A Mântuitoriului mormânt. 


Iar turcul, însumeţit de-atâte 
Biruinţe mari și luminoase, 
La toate ţările creștinite 

Rea pierire și moarte jurase; 
Cu șireaguri crude-întărâtate 
Jecuiea-împrejur ţările toate. 


Țara noastră-încă era din cele 
Pe care el dorea să-o supună; 
Știind toate-a noastre netocmele 
Socotea cumcă, de samă bună, 


Că-o ţară-învrăjbită-ori azi, ori mâne 
Trebuie să cază-în mâni străine. 


Căci aflân'-să ţara deslegată 

Şi-în cea mai mare nerânduială, 
Spre tot rău năravul învățată, 
Boierii puind la toate sminteală 
Domnilor, iar' ceialalți pământeni 
Dedaţi fiind la rău și vicleni, 


Așa trăisă de multe veacuri 
Intr-un feliu-anărhie făr' lege, 
Invăţaţi la războaie și jacuri, 

Pe carii pănă-aci nime-a drege 
Sau nu cuteză, sau nu vru doară 
Căutând la venituri, nu la ţară. 


Iar', din ce oară Vlad Vodă stete 
Dregătoriu trebilor muntene, 
Frunţile vrajbii fură tăiate, 
Politice rânduieli ș- oștene, 
După firea țării măsurate, 

In scurtă vreme fură-așezate. 


Cei care legilor întocmite 
Dintre boieri nu voia să-urmeze 
Cădea la pedepse pre cumplite, 
Zicând că ei sunt să lumineze 
Celoralalți cu-obiceaiuri bune 
Şi-întei legilor a să supune, 


Căci, dacă ascultători de lege 
Vor fi numai cei slabi și mișei, 
De ţară-în urmă ce să v-alege? 
O ţară-adecă de lupi și de lei 


Ce șezând într-a sale bârloage 
Sug sânge-a vitelor slăbănoage. 


Zicea că boierii sunt supuși 
Așa domniei ca și ţăranii, 

Ba fiind în toate mai ajunși, 
Nu numai cu sfatul și cu bani, 
Ci-însuș cu capul ar fi datori 
A ţării să fie-ocrotitori. 


Aceste zicea Vlad la divan 

Şi la macar ce feliu de-adunare, 
Adăugând că-oricine, fie ţăran, 
Târgoveţ, boiariu mic sau mare, 
Mestec va-avea cu limbă străină 
Cu capu-ș' va plăti șugubină. 


Deci apreg pedepsea pe cei care 
Asupra patrii făcea sfaturi 
Ș-avea cu turcii vro mestecare, 
Sau veri cu ce străine staturi, 
Impărțându-le-averi și moșii 
La-a patrii-apărători și fii. 


Prin asta rând nou el introdusă: 
Pe tâlhării și mari fapte rele, 
Prin așezate pravile, pusă 
Deosăbite pedepse și grele, 
Din care cea mai obicinuită 
Era ţapa cu moarte cumplită. 


Apoi din toată ţară ș-aleasă 

Pe cei mai harnici și cu vărtute 
Voinici, din cari o gardă frumoasă 
Făcu spre paza sa, de cinci sute, 


Pe cari în arme-atâta deprinsă, 
Cât o numim oaste nevinsă. 


După-acest izvod, și ceaialaltă 
Călărime-au fost orânduită, 
Invăţind-o măiestria naltă 

A taberii ș-armelor ispită, 

lar' boierii pismași a tot bune 
Rândueli cocea sfaturi păgâne. 


Căci, precum să tâmplă totdeauna 
Că cel ce va să scoaţă la cale 
Pre-un popor și apucă să-l pună 
La rânduială, pentru-ale sale 
Ostăneli, bun scopos și mari trude, 
El mai mult rău decât bine-aude, 


Așa fu ș-a lui Vlad soarte-amară: 
Pismașii zic că-i tiran și multe 
Asupra lui scornit-au de-ocară, 
Şi vor ca ţara să nu-l asculte; 
Zicu-i și Țăpeluș, că nu iartă 
Tâlharii, ci cu ţapa le ceartă. 


Deci în taină solii repezite 

Trimit sultanului, dau de știre 
Precum vodă vra ţara să-învite 
Asupra Porții cu răzvrătire, 

Şi este foarte mult a să teme, 

De nu să va-împedeca din vreme. 


Drept acea prin chipuri tăinuite 
Sultanul mai pe-un pașă, mai pe-alt 
Invaţă, l-armează și-l trimite 
Asupra acestui princip înalt, 


Ca neîncetat și iarna și vara 
Să meargă să-i jefuiască ţara.[37] 


Însă Vlad fiind cu bună pază, 
Oaste-având bine-în arme deprinsă, 
Gloate tâlhare cu mână vitează 

De multe ori în fugă și prinsă; 
Celor prinși dete moarte sureapă 
Făcând să-i tragă de vii în ţapă. 


Acum la treizeci de mii aproape 
De tâlhari păgâni el împărasă, 
Nici lăsa pe nime să-i îngroape, 
Ci vulturilor mâncare-aleasă 

Şi corbilor de jaf ca să fie, 
Porunci spânzurați să rămâie. 


Sultan Mahomet întiaș dată 

Nu dete la toate crezământ, 

Dar' vinind pârâre ne'ncetată, 
Vru să știe cu temeiu de sânt 
Oare acele toate-adevărate, 

Prin persoane-a sale-încredinţate. 


Pentru-acea-în chip de mare solie, 
Nește capigii vicleni trimeasă. 
Catavolin avu cea d-întie 

Parte la ceastă solie-aleasă, 
Catavolin, logofăt primariu, 

Un grec turcit, fiiu de prevătariu. 


Cătră-acesta sultanul ascunsă 
Pofta sa și cugetul deschisă, 

Cu d-inima de-urgie pătrunsă, 
Luându-l deosăbi, acest chip zisă: 


„Mare treabă-am, o Catavoline, 
Şi puiu toată credinţa mea-în tine!... 


Vodă muntenesc, supusul Porții, 
Așa să poartă cu neomenie, 

Cât pe credincioși dă crudei morţii, 
Ba necăutând a sa datorie, 

Nice de haraci el va să știe. 

Nice-a să-închina voiește mie. 


Deci tu mergând ispitește bine, 
Cearcă de poţi să-l aduci la cale, 
Mai vârtos ca mie să să-închine, 
Iar' văzându-l că stă pe-ale sale 
Şi cu voia nu va să să plece, 

La nevoie cu sfatul vei trece. 


Iar' de-ajutoriu la ceastă-apucare 
Vei avea pe Hamza cu sâlinţă, 
Numa-ţi caută-a fi cu pază mare, 
Ca munteanul ceva să nu sâmţă, 
Că-amintrele cu totul stricată 
Ne-ar fi doară străduinţa toată..." 


Merge grecul cu ceastă poruncă 
Şi sfătuind cu Hamza de toate, 

In urmă-acest chip mrejile-aruncă: 
El însuș' să meargă și s-arate 
Munteanului a Porții dorinţă, 
Cercând a-l aduce la credinţă. 


Însă, de-ar vedea că nu să pleacă, 
De sârg la Vidin să deie știre, 

Şi când ar fi vodă să-l petreacă, 
Păn' la hotar, după-obicinuire, 


Hamza-întracea Dunărea să treacă 
Şi din ascuns năvală să facă. 


Așa grecul fățarnic să duce 
Credinţat cu știuta solie; 

Lui Vlad mai întii aminte-aduce 
Toate ce-au trecut și vor să fie, 
Pentru trecute vestind iertare, 
Prietenie pentru viitoare. 


„Mare-într-adevăr făcuși greșală 
(El grăi), dar' a Porții pre tine 
Milă este fără de-îndoială 
Nemărginită, că-ţ iartă vine 
Trecute nevrând de-acuma să știe 
Numai de prieten și prietenie. 


Nici altă de la tine poftește 

Numa haraci și vreo cinci sute 

De tineri; apoi ca prietenește 

Tu viind la Poartă, cu căzute 
Plecăciuni să te-închini celui mare 
Sultan Mahomet cerând iertare." 


Ascultă vodă cu suferință 

Tot cuvântul și pofta vicleană, 
Şi-întii arată bună voinţă 

Vrând deamărunt porunca tirană 
Să-ispitească, iar' dacă-o-înțăleasă, 
Cu mărime-așa din rost adausă: 


„Spune celui care te trimeasă, 
Că-întracest chip Vlad Vodă-i răspunde: 
„Haracii sunt gata, supt aleasă 
Incuietoare, dar' a pătrunde 


Nu poate-acolo poftă străină 
Intralt chip făr' cu sabia-în mână. 


De sultanului de dânși îi pasă, 
Vie, să și-i ducă, de să-încrede!... 
Dară nici tinerii vor de-acasă 

De voie bună-a merge-în obede, 
Zicând că cu patria-împreună 
Vreu s-aibă soartea: rea sau bună", 


Iar', încât e despre-a mea persoană, 
Să merg să mă-închin nălțatei Poarte, 
Spune că-atunci când iepurii-în goană 
Vor lua pe-ogari...! lupilor moarte 

Mieii vor da, poate că-atunci doară 
M-oi închina, iar nu de-astă oară!... 


LA 


Solia văzând din toate-aceste 
Că-a-l pleca nu este cu putinţă, 
Lui Hamza la Vidin dete de veste 
De treabă știută să să gată, 

Iar' cu Vlad așa lucrul așază. 

Păn la Dunăre să-i deie pază. 


Iar Vlad prin iscoade credincioase 
Ințălegând tot sfatul de-ocară, 
Patru mii de călărime-aleasă 

Făcu să să strângă de prin ţară 
Şi-în taină, la părţile din care 

Era Hamza să-i ţie cărare. 


Dând strinse porunci ca să să ţie 
Ascunse păn la zi hotărâtă, 

Şi la semnul dat gata să fie 

De războiu, cu vărtute-îndoită, 


Apoi și fără nice-o pesteală 
Să deie pe turci din dos năvală. 


Întracea Vodă-în toate s-arată 

Ca când de sfaturi n-ar ști nimică. 
Deci luându-ș' garda sa-înarmată, 
La vremea știută să rădică 

Şi petrece pe solul cu tută 
Cinstirea și pompa lui căzută. 


Cântecul a IV 


Sfinţii din raiu să gată să-ajute 
Muntenilor; Florescul mai spune 
De-a lui Vlad biruinţe făcute. 
Curtea măiastră, prin o minune, 
Piere ca dracul de crucea sfântă. 
Lui Parpangel rău cărţile-i cântă. 


O, fericite veacuri trecute, 

Când să mai pogorea câteodată 
Pe pământ oamenilor să-ajute 
Sfinţii, ori ca pe cei răi să bată 
Sau pe credincioși să mângăiască 
La scârba și nevoia lumească. 


Acum pare că ceriul de lume 

Ş-au uitat cu tot, nice mai bagă 

Samă de-oameni, lăsând să-i sugrume 
Nevoile-întru viaţa-întreagă. 

Ingeri nice-în vis acu s-arată 

Să ne-înveţe vro taină ciudată. 


Cu-adevărat! eu altă pricină 
N-aflu, făr' că sau nice-o credință 
Noi avem acum sau pre putință 
Iar' a bătrânilor socotință 
Răzăma purure-în lucruri sfinte, 
Ceriul având în inimă și minte. 


Ori de unde-aceasta să purceadă, 


Destul că pe vremea lui Vlad încă, 
Sfinţii oblicind atâta pradă 

Ce făcea turcii-în creștini ș-adâncă 
Răutate, pe pământ veniră 

Şi multe suflete mântuiră. 


Aceasta nu numai că să zice, 

Ci s-au scris și la cronica vechie 
Carea-i mai de mult fără de price, 
Şi decât cronica lui Urechie; 
Apoi, să-întărește prin hârțoaga 
A mănăstirii de la Zănoaga. 


Acum o dată scăzusă luna 

Şi crescând iară să făcea plină, 
De când oștile turcești întruna 
Jecuiea stăpânia română. 

De cruzii multe și tâlhărie 
Rămăsese ţara mai pustie. 


Numa ţigănia noastră-armată 
Intre-atâte valuri ș-asuprele 

Era întreagă și nevătămată 
Scăpând oarecum ca pintră iele; 
Prin sfadă multă și hodini dese 
Aproape de-Inimoasa-ajunsese. 


Sân Spiridon prin o tâmplare 

Din raiu privind, să mai vadă 

Ce fac muntenii, „au, vâileo!" tare 
Strigă-înspăimântat, iar' o grămadă 
De sfinţi ce cânta psalmi ș-antifoane 
L întrebară: „Ce-ţi e, Spiridoane?" 


„O! (zisă) Dar' nu vedeţi ce-mi este? 
Perit-au Ţara mea Romănească! 


Nu e ţară, sterpele neveste 
Unde-întratâta să mă cinstească 
Ca-în aceasta, ş-acum, ian' căutați 
Cum o prădează turcii spurcaţi!..." 


Toţi sfinții mirându-să priviră 
La mulţimea taberii păgâne; 
Din umeri și cu capu clătiră, 
Iară Sân Nicoară,-adânc în sine 
Cugetând, din buzele sfinte 
Următoare slobozi cuvinte: 


„O, cuvioșilor! mie-mi pare 

Că nu-i vremea de-a clăti din spate 
Sau a jelui făr-ajutare 

Ş-așteptând pănă vor fi surpate 

A noastre beserici de păgâni, 

Ci să-ajutăm și noi pe români!... 


Drept aceasta, Spiridoane, dară 

Luând voinicii noștri în soţie, 

Pe Jòrgiu și pe Medru, gios te pogoară 
Ş-ajută lui Vlad în bătălie. 

Așa gândesc eu că-ar fi mai bine, 

Insă n-așteptaţi de-azi pănă mâne!... 


Ci cât mai curând trebuie-a merge, 
Că-amintere poate fi zădară 
Ajutarea. Cești doi pot s-alerge 
Degrabă fiind călăreț, iară 

Tu pedestru (precum din canoane) 
Trebuie să mergi, o Spiridoane!..." 


Sân Giorgiu cu Sân Medru fiind de faţă, 
Intărea sfatul lui Sân Nicoară, 
Numai Sân Spiridon avea greață, 


Căci nu văzusă nici odinioară 
Vreun războiu având inimă blândă 
Din fire și neiubind izbândă. 


Sân Giorgiu-îndată sabia-încinsă 
Şi zoăa-îmbrăcă nestrăbătută, 
Coiful, scutul, sulița nevinsă 
Luă, și luând toate sărută, 

Nu pentru că-s bune și frumoase, 
Ci că-acum de mult nu le purtasă. 


Aşijdere Sân Medru s-armează 
Amândoi de-aci suind călare, 

Sân Medru pe iapa sa cea brează, 
Iară Sân Giorgiu pe murgul său, care 
Imbe dobitoace minunate 

Spun că-ar fi măiestre ș-aripate. 


Însemnându-să cu sânta cruce 
Cuvioșii călăreţi plecară. 

Sân Spiridon după ei să duce 
Pogorând pe cea tainică scară 
Care Iacov (pribegind de-acasă 
De frica lui Isav) o visasă... 


Dar părându-i cale delungată 
Pe-încet a păși din spiță-în spiţă, 
Măcar nu călărisă nice o dată 
Totuș', dacă-ar fi vreo măgăriță 
Sau puiu de asin! socotea-în sine 
Că-ar putea călători mai bine. 


Şi iacă,-o minune! ce zărește! 

O asină despre mâna dreaptă 
Grăind cătră dânsul omenește: 

„Sân Spiridoane, dar ian' așteaptă!... 


Şi de voiești a merge mai tare, 
Nu-întreba nimic, ci sui călare!... 


Ásina lui Vâlam sunt eu, care 
Pentrucă potignind odinioară, 
Ingerului ferii din cărare 

(Ai auzit povestea mea doară?), 
Rămăsăi pănă-acuma-în viaţă, 

Ca oamenii limbă-având vorbeaţă." 


Sântul bucuros primi-îmbierea 
Şi de-acolea mearsă tot călare; 
Insă-așa-i fu sfatul și părerea: 
Să nu să-arete la fieșcare, 

Ci nevăzut ispitind el toate 
Să-apere pre oameni de păcate. 


Întracea turciiîncolea și-încoace 
Ca turbaţi alerga după pradă; 
Tiganii nu știea ce vor face, 
Că-între dânșii să scornisă-o sfadă 
Unii voind să călătorească, 

Iar' alţii pe loc să hodinească. 


Din bătrâni încă mai mare parte 

Stă pe-aceaia ca cât mai degrabă 

Să meargă la Spăteni, nici să-întarte 
Domnia, prin zăbavă fără treabă. 
Drept aceasta ţiganii grămadă 
Strângându-să-începusă la sfadă. 


Unii striga că pentru o fată 
A unui ciurariu nu să cuvine 
Să zăbovească tabăra toată, 
Alţii răspundea că fieștine 


Datoriu e păn' atunci să rămâie, 
Păn' să va ști de-i Romica vie... 


Iar' în cea curte mândră măiastră, 
Voinicii zăuitându-și de toate 

Bea, mânca, juca, ședea-în fereastră; 
Parpangel fâtâ-și găsi nu poate; 
Florescul povestea ca nainte 
Străinului cu ceste cuvinte: 


„lar când sosiră la locul unde 
Grecul știea că-s mrejile-întinse 
Ş-unde Hamza cu oaste să-ascunde, 
Atunci, ca nește pârjoale-aprinse, 
lacă zece mii de turci să scoală 

Şi lovesc pe munteni cu năvală. 


Iară logofătul cu sumeață 
Sprânceană lăpădând fățărie: 

„Nu-ţi fie (zise) de mir, nici greață, 
O, Vodă! lepurii iacă-îmbie 

Pă câne să să dea legat, iară 

Mieii cei blânzi pe lup împresoară!... 


Sosit-au de tine hotărâtă 

Vreme,-în care tu de voie bună 

Vruși să te-închini la poarta mărită!... 
Tinerii tăi încă-s de-împreună 

Gata-a merge departe de-acasă, 
Nice-acum de patrie le pasă!..." 


Stete vodă cu mintea-îndoită 
De-are-în pieptul vânzariu să împlânte 
Fierrul, dar socotind ovilită 

Izbândă, ca singur să să-încrunte 


Insuș' cu el, hotărî să-l lasă 
Spre-altă pedeapsă mai ticăloasă. 


Sabia smulsă, ochi plini de-urgie 
Aruncând la el, așa răspunse: 
„Greculeţ mișel, născut la robie, 
Invăţat la viclenii ascunse, 

Intrigi a face,-a mâștere-otravă, 
Simţire neavând de-onor și slavă, 


Voiu să-ţi arăt fără viclenie 

Că nici mâna lui Vlad a să-întinde, 
Nici cap să să plece la robie 

Sunt făcute, nice-e lesne a-l prinde, 
Căci ai gândit!... bagă samă bine, 
Oare prinde-or iepurii pe câne!" 


Apoi întorcând spre-ai săi cuvântul: 
„Nu-i vreme,-o voinici! (grăi) de-a spune 
Cu multe,-aici, tot înșălământul 

Cu care-au cercat a ne răpune 

Vrăjmașul ș-unde ne aflăm astă-oară, 
Căci înșii vedeţi!... Pentr' acea dară, 


Cred, o viteji! că nu-i trebuință 
Să vă-arăt cu mai multe dovede 
Că scăparea-i numa-în biruinţă. 
Ceștii numa putem a ne-încrede! 
Deci acum, sau moarte cu dafine, 
Sau izbândă,-altă nu ne rămâne!... 


La arme, dar'!... S-aratăm vărtute, 
Să stăm nefrânși, cu inimă vitează. 
Nu biruiesc multe mii și sute, 

Ci cari a biruire cutează. 


Alergaţi și vă luaţi izbândă; 
Slava voastră fie-a lor osândă." 


Zice, și dând semnul de năvală 
La oștile-în ascuns pregătite, 
El cu garda sa de-aci să scoală 
Şi-în șireaguri bine-orânduite 
Lovi pe turci cu-atâta iuțime, 
Cum cade tunetul din nălțime. 


Şi cum povoiul, pe ţărină coaptă 
Căzând, cu năpraznă-într-o clipită 
Strică truda plugariului dreaptă, 
Şi iacă, zace gios cutrupită 

Toată țărina, ș-în loc de grâne 
Numa năroiu și baltă rămâne. 


Așa lovind viteaza-oștișoară 

In turcime, trupuri polignește, 
Rânduri întregi prăvale ș-oboară, 
Taie, surpă, dar mai mult stropșește, 
Ş-altă nu vezi făr' trupuri tăiate 
Zăcând în bălți de sânge necate. 


Vlad ca ș-un leu întărâtat foarte, 
Ce, de vânători luat în goană, 
Deacă să vede cu câni de-o parte 
Iar' de alta cu mreaja vicleană 
Impresurat, unde-i cea mai mare 
Grămadă de câni, acolo sare 


Şi dorind să-ș' facă-izbândă-amară, 

Pe care cumu-i vine nainte 

Frânge, spintecă,-încoalță, ș-înghiară, 
Când cu brânci groaznice, când cu dinte 


Apărându-să, sugrumă și ucide 
Şi printre dânșii drumu-ș' deschide, 


Așa Vlad văzând că de toate 

Părți pe dânsul turcimea să scoală, 
Unde vede că-s mai îndesate 
Gloatele,-întracol6 dă năvală, 
Invârtind arma-încolea ș-încoace 
Larg potec pintre păgâni-ș' face. 


În zădar Hamza oști împrăștiate 
Va să-adune, războiu să-întrejască, 
In zădar a le-îndemna să bate 

Cu porunca tare-împărătească, 
Căci oastea-în răsipă-acum pornită 
Să calcă fugind ș-e neoprită. 


Iar' Hamza de cetele muntene 
Impresurat, cade la prinsoare 
Cu mai mulţi din oștile-agarene. 
Grecul încă nevăzând scăpare, 
Lui vodă cu multă plecăciune 
Cade-înainte și să supune. 


Atunci vodă-amar zâmbind îi zise: 
„Cum îţi pare-acum, Catavoline, 
Urzitoriu de vânzării închise, 

Sol făţarnic a Porții păgâne, 

Ce nu te rușini cu tâlhărie 

A vinde creștina stăpânie?" 


Așa zicând cu groaznică moarte 
Porunci ca pe toţi să-i înţape, 
Ce la tâlhărie avură parte, 

In pădurea ce era de-aproape. 


Hamza fu-înțăpat pe cel mai gros 
Şi mai nalt copaci, grecul mai gios. 


Crudă poruncă, moarte-îngrozită! 
Dar acelui nevinovat pare 

Că vânzarea-i și mai neomenită. 
Om ticălos, totuș' nu te spare 

De la fapte rele câteodată 
Pedeapsa,-ori cu ce moarte-așezată! 


Dacă estea-în Țarigrad s-auziră, 
Sultanului nime nu cutează 

A spune, măcâr că el să miră 
Unde logofătu-întârziază, 

Păn' ce-odată viziriu-îndrăznește 
Şi lucru cum e povestește. 


lar' tiranul aprins de mănie 

Că-au cutezat a grăi de-acele 

Basne și care nu pot să fie, 

Lucruri de rușine și mișele, 

Porunci să-l bată peste faţă 

Pentru vorba proastă și-îndrăzneaţă. 


lar' deacă din solii repezite 
Să-încredință, mai nu turbă-în sine 
De ciudă și de-urgie-ocărâte 
Văzându-și porunci, nici să-ș-aline 
Firea putu cu deobște târzie 
Izbândă, ci cât mai tâmpurie. 


Deci la pași de aproape, de parte, 
Porunci de sârg oști să-și armeză, 
Şi întracela chip ei să să poarte 
Ca să aducă cele mai viteze 


Cu sine, iar' păn' la primăvară 
Să fie gata să iasă-afară. 


Abea pe câmp iarba răsărisă, 

Iar' codru noao frunză apucasă; 
Din toate părţi turcimea trimisă 
S-adună:-o parte pe mare-în vasă 
Alergând spre Ţara Romănească, 
Cu totul acuș' s-o jefuiască, 


Iar' o parte duce cu pas iute 
Sultanul păgân, suflând izbândă, 
Cu care s-afla mii doao sute 

De mulțime varvără neblândă. 
-acum la Vidin ajunsese 
Stulurile cele mai alese. 


Era tocma-în miez de primăvară 
Când zăfiri cu florile să joacă, 
Păsărelele vesele zboară, 

lar jivina și cea mai săracă, 
Voioasă saltă și să desfată 

In dezmierdare nevinovată, 


Când iacă Vestea-în trâmbiţă sună 
Că vin turcii cât frunză și iarbă, 
Ca robiei ţara să supună. 

Toţi să gată-a lua fuga oarbă. 
Boierii cei mari și mai cu minte 
Luasă fuga mai înainte, 


Iară țăranii săraci, în pripă, 

Ca ş-o turmă de oi fără pază 

Cari încătro purced în răsipă; 
Plini de frică și cuprinși de groază 


Toată-ș' lasă avere și sudoare, 
Nedejdea puind numa-în picioare. 


Fug copii cu tinere copile, 

Fug muieri cu mititei în braţă, 
Iară cei mai încărcaţi de zile 

li mângăie și le sunt povaţă. 

De vaiet amar, ţipete, jele 
Plini-s codrii, câmpii și vălcele. 


Ici unul își poartă pruncii-în spate, 
Altul colea pe slabul părinte, 
Cel-ar fugi, bietul, dar' nu poate 
Şi stă ca zăpăcit de minte, 
Neștiind cui mai curând s-ajute: 
Pruncilor sau muierii căzute. 


Nepotul duce pe moș de mână, 
Moașa pe nepoţiei și nepoate, 

Iar' nòra pe soacră-sa bătrână; 
Fieșcare din primejdie scoate 

Pre cel mai iubit, mai de aproape, 
Năzuind cătră munte să scape. 


Numa Vlad, cu inimă nefrântă 
Şi-înarmat, pre păgânul așteaptă. 
Nimic de la scopos nu-l desmântă, 
Toate-orânduiește, toate-îndreaptă 
Spre pierirea păgânelor gloate, 
Tocma să fie nenumărate. 


Cu călărimea lui cea vitează 

Prin locuri dosite, lui știute, 

Oștilor turcești de-aproape-urmează. 
Din ascunziș cu năvală iute 


Sărind pe șireaguri sângurate, 
Neașteptat încungiură și bate. 


Ca lupul flămând care, supt deasă 
Tufă ciulit, pe pântece zace, 

Când vede trecând o turmă groasă 
De-oi sau alte slabe dobitoace, 

Iar văzând pre vreuna sângurată 
Sară,-o răpește și fuge îndată, 


Așa Vlad urmând oștii cei mare 
Turcești, ordiilor despărțite 
Neașteptat înainte le sare 

De prin locuri ascunse, dosite, 
Ş-atâta știe-a-i zătigni de bine, 
Cât nici măcar unul viu rămâne." 


Florescul fârșind lunga poveste 
Mearsă, fiind târziu după cină, 

lar' Parpangel după a neveste 
Sale-urmă-în zădar, caută, suspină; 
Deci plin de necaz că n-o găsește, 
Se culcă pe un pat ș-aţipește. 


Însă lucrul cel mai de mirare 
Este că bietul ţigan, aice, 
Unde să culcasă-în supărare, 
Află! zioa cea mai de ferice, 
Fiindcă-a doao zi dimineaţă 
Să trezi la Romica sa-în braţă. 


Dracu nu doarme! cine-întii zisă, 
Bine-o nimeri...! că așa este: 

Pănă noi durmim cu geana-închisă, 
El turbură fete și neveste 


Şi-osăbite feliuri de năluce, 
In vis și-în aievea le aduce. 


Nu știu cum să tâmplă de-astă dată 


(De bună samă prin gevolie!) 
Că Romica era culcată 
Intr-acel pat ș-aceaiaș chilie 
Unde se culcasă Parpangel 
Asară, mâhnit ca vai de el. 


Când fu spre zio, el să trezește, 
Fiind încă ea-în somn afundată; 
Caută-împrejur, și iacă-oblicește 
Că doarme lângă dânsul ș-o fată. 
Să miră! și nu să poate-încrede: 
In vis sau într-adevăr el vede, 


Dar' apoi de pe semnele toate 
Cunoscu pe draga sa copilă. 
Cine-aici a povestire poate 
Cu ce feliu de sâmțţire și milă 
O cuprinsă,-o sărută și zisă: 


„O dragă, cine-aici mi te-închisă!... 


Atunci și Romica clipește 

Şi văzându-și ibovnicul faţă, 
Nimica de dânsul să sfiește, 

Ci cuprinzându-l cu dor în braţă, 
Ii răspunsă:-„O, iubit Parpangele, 
O, câtă-mi pricinuiși tu jele!" 


Copila cu totul roși-în faţă 
Şi-i arsără buzele ca focul, 
Junele-încă nu era de gheață 
Ş-acu dracu-și începusă jocul: 


„Vai de mine, ce faci?" dânsa zisă 
Spăimântată, vrând să să rădice. 


S-ăpără ca când nu i-ar fi voia 
Ş-apărându-să-iîl strânge la sine. 
Ce-i de-a face când vine nevoia 

Pe om? Voi știți, dragi neveste, bine 
Că la-împrejurări cum este-această, 
Totdeuna vi să tâmplă năpastă. 


Însă spre-a Romicii norocire, 
Tocma ca când ar fi fost chiemată, 
A feciorii sosi scutire: 

Sân Spiridon pe-asină aripată 
Trecea tocma-într-aceaiaș' clipită 
Pe lângă ceastă curte vrăjită. 


Şi văzând de sus pe cea perechie 
Care,-încă fiind necununată, 
Porunca-întie din legea vechie 

Era gata să-împlinească,-îndată 
Trasă-asupra curții-un semn de cruce, 
De carele pier toate năluce. 


Şi iacă pieri curtea frumoasă 
Ca când n-ar fi fost nice odată. 
Oaspeţii-într-o baltă puturoasă 
Să treziră. Şi-acea minunată 
Intâmplare la toți au arătat 

Că curtea n-au fost lucru curat. 


Bunul Parpangel, pănă prin baltă 
Plină de broaște sâlind să iasă 
Inoată-încoace,-încolea și saltă 
Ş-orbecăind prin ceața-întunecoasă, 


lată pierde pe Romica dragă 
Şi-în zădar o caută balta-întreagă. 


Iar' după ce cu multă trudă 
Abea să vârgoli din băltoacă, 
Plin de tină și cu haina udă, 
Scuturându-să stete-o soroacă 
Şi-începu a socoti-întru sine 
Asupra cestor tâmplări străine. 


Ci în zădar cap și minte-ș' bate, 
Că niciuna-i vine la măsură. 
Curtea pieri cu casele toate, 
Nice să știe ce să facură 
Oaspeţii; patul și draga fată 
Incă pieriră din ochi deodată! 


Iar' de altă parte știea bine 
Şi-aceaia, cumcă-astă dimineață 
Au fost întru nește căsi străine 
Şi-în pat, șiind pe Romica-în braţă; 
In urmă, că-în balta puturoasă 

Au căzut, haina-l mustra tinoasă. 


Estea socotind jelea-l cuprinsă, 

Mai vârtos pentru biata Romică, 

lar inima cea de dor aprinsă 

Mai numa că nu i să despică. 
Strigă-amar: „Dragă Romică, vină!" 
Iha[12] din vale-i răspunde: „vină!" 


Iha, cea răsunare deșartă 

Care din râpe și văi afunde 

La macar ce chiemare să-întartă 
Şi ca când ar îngâna răspunde, 


Aceaiaș! și lui Parpangel atunci 
Răspundea din prăpăstii adânci. 


Tiganul care n-auzisă 

Niceodată răsunare chiară 
Ca-aceasta, stete cu gura-închisă 
Gândind că cineva-l chiamă doară, 
Insă neauzind mai mult pe nime, 
Purceasă-înainte prin desime. 


În urmă ieșind la o cărare 

Şi sângur văzându-să, de jele 
Ş-urât rupsă-a cânta cu glas mare: 
„O, voi dragi, vesele păsărele, 
Păraie limpede curătoare, 

Copaci aducători de răcoare, 


Voi mândre poieni și văi adânce, 

Voi măguri cu desișuri umbroase, 
Vârtoase ne sânţitoare stânce, 

Şi tu, coadre verde,-întunecoase!... 
Cine-mi va spune năcazul greu 

Ce sânte-acum sufletul mieu?" Iha: „eu!". 


Socotind că cineva-i răspunde 

Ş-acum, iarăș' cu d-inimă frântă 

Zise: -„Oricine-ești, nu te mai ascunde, 
Sau ești om, sau vreo ființă sântă, 

Ieși la mine-încoace și te-arată, 

O! spune-m și mă desfată!" Iha: „fată!" 


„O! eu încă caut o fată blândă 
Care sufletu-mi dusă cu sine, 
Lăsându-mă-întru năcaz ș-osândă; 
Nice știu prin ce locuri străine 


Va fi ia petrecând zile-amare 
Şi de-are vreo mângăiare!" Iha: „are!" 


„Cine știe, vedea-ne-om vreodată 
Şi poate că după vreme lungă!... 
Că nu-în zădar au fost ea furată 
Doar' în ţări streine va s-ajungă 
Şi-oh, amar! apoi cine mai știe 
Cui va fi dragă soție!" Iha: „ţie!" 


„Hai, doară mă-înșeli, copilă bună, 
Alinându-mi puţinel năcazul, 

Că eu văd numa noori și fortună 

De când soarele-mi ascunsă-obrazul. 
Deci, de-i adevărat graiul tău, 

lan' jură-te pe Dumnezieu!" Iha: „zieu!" 


Aici el era să mai vorbească 
Şi să mai asculte ce-i vrăjește 
Iha, fata cea pădurănească, 
Când de-o lature, iacă zărește 
Venind împotriva lui vrăjmaș, 
Pe cal întețit, un călăraș. 


Tiganul zărind sabia luce, 

Şi voinicul sosindu-i aproape 

Tot înghieţă, nici fuga s-apuce, 
Nici în grabă-oarecumva să scape 
In pripă cuteză, că din vreme 
Voinicul îi strigă: „Nu te teme!... 


Asupra nearmaţi și de-a ta samă 
Argineanul sabia nu poartă; 
Pentru-aceasta să fii fără teamă, 

Ci tu-mi spune cu inimă neîntoartă: 


Nu văzuși mainte pe-oarecare 
Trecând pe-aici, pe ceastă cărare? 


Nu văzuși o copilă creștină 

Tinără și dintr'o mie-aleasă, 

Ca ș'o mielușică fără vină 

Fugind repezită, spărioasă 

Şi năzuindundeva să scape, 

După ea doi turci gonind aproape?" 


Parpangel cu mintea-înhemeită 
De cele care lui să tâmplasă, 
„Drag (zisă) coconaș! o clipită 
Numa eu văzui pă ha frumoasă! 
Dară, ca să nu-ţi vorovesc pleve, 
Insumi nu știu: în vis sau aieve." 


Voinicul cunoscu din cuvinte 
Că bietul ţigan ș-acu visază; 
Stete puţin cu-îndoită minte, 
Dar' murgul îi sare și rântează, 
Fluătură cu capul, înspumate 
Zăbele roade și pământul bate. 


Acesta era viteazul de care 
Oastea păgână se temea toată, 
Doară cel mai harnic și mai tare 
Din toți ce-au purtat arme vodată; 
Multe el făcusă vitejii în lume, 
Jurat vrăjmaș turcescului nume. 


Înțălegând el dară că vine 
Sultanul cu toată-a sa putere 
Să jefuiască ţările creștine, 
Işi părăsi tânăra muiere 


-îmbrăcat în zoao luminoasă 
Asupra păgânilor purceasă. 


Sângur, cu nesupusă vitejie, 
Hotărî pe turci să năvălească, 
De-ar fi ei și măcar câţi să fie; 
Ş-acum de trei ori, cu voinicească 
Indrăznire,-asupra multor sute 
Dete războiu ș-alungă pe tute. 


Nici unul poate mâna să pună 
Pe dânsul sau rană să-i aducă, 
Iară el ca fulgerul detună 

Intre dânșii, când sabia-ș apucă; 
Şi pare că-împrejurul lui ploao 
Trupuri de păgâni tăiate-în doao. 


Tocma să tâmpinasă cu-o ceată 
De-arăpi, pe care-o dete-în răsipă 
Tăindu-i partea cea mai bărbată, 
Iar' el ostănit căutasă-în pripă 
Să-odihnească-a umbră răcuroasă, 
Şi veni-într-astă pădure deasă. 


Dar' spre răul său și soarte-amară, 
Era pădurea cea blăstămată!... 
Cum intră și vru să să pogoară 
Supt un păltinaș, iacă deodată 
Doi turci vede, gonind o copilă 
Carea-l rugă de-ajutoriu și milă. 


El neștiind că este-o nălucă, 
După dânșii nencetat aleargă 
Şi-i pare că-acuș'-acuș apucă 

Pe gonaci, capetele să le șteargă, 


Iar sosind lângă ţigan pieriră, 
Şi de-aceasta el acum să miră. 


Însă-alt nenoroc îi stă-în cărare, 
Că tocma nimerisă la cele 
Doao-izvoară de-împrotivă, care 
Din sufletele mari fac mișele, 
lar' mișeilor dau vitejie. 

El, săracul, de-aceasta nu știe. 


Acol6și lângă dânsul de-o parte 
Era doao, supt un fag, izvoară, 
Din care curgea pe doao boarte, 
Doao păraie, ca și vioară, 
Având limpede-apă și dulcie, 
Iar' una-i de-împrotivă altie. 


Care bea din cel pe mâna dreaptă, 
Pe-acel duhuri nalte-l împresoară: 
Mintea nu știu cum i să deșteaptă 
Şi pare că sus la nuori zboară, 
Face dintr-un iepure fricos 

Viteaz neînvins și leu inimos. 


lar' apa cea de pe mâna stângă, 
Tot focul sufletului potoale, 
Face mintea tâmpă și nătângă, 
Ba toată firea trândavă, moale, 
Cela și cesta părăuaș mic 
Era-între ţigan ș-între voinic. 


Vede limpede ca și vioară 

Apa voinicul și frânt de sete 

De pe cal îndată să pogoară. 
Neștiind, bea de saţ, pe-îndelete, 


Ah! și bea cu multă lăcomie 
De-a stânga, dintru ticăloșie. 


Sărace-Arginene! ce minută 
Nefericită-acolea te-adusă, 

La cest urât părău ș-apă slută!... 
lacă vitejia ta răpusă!... 

Dar ce folos, abea cât înghite, 
lacă toate-întrânsul schimosite, 


Lasă calul, armele desbracă, 
Apoi merge și-în codru s-afundă. 
Parpangel tocma era să treacă 
Părăul și văzând limpede-unde 
Curgând pe su ţermurile-înguste, 
Nu să putu răbda să nu guste. 


Cât putu-încăpea-în palma cufundă, 
Atâta luă și sorbi-îndată, 

Şi iacă-în faţa lui cea rătundă 

Să vedea schimbarea minunată, 
Căci ochi nu știu cum i să-înfocară 
Şi-înt-ralt chip cu tot să strămutară. 


Cu privire mândră și vitează 

Tocma ca ș-un altul acum stete, 

lar' mintea-i să lumină cu trează 
Istețime, ș-osăbită sete 

Sâmte el acum, nu de-apă, ci de-alte 
Lucruri mai mari, de slavă și nalte. 


Caută la sine și să rușină 
Văzându-să-în hainele mișele, 
Toate ude și pline de tină; 
Aruncă ceste și luă cele 


Carele-Argineanul lăpădasă 
Una cu armătura frumoasă. 


Cu ochiul lacom toate petrece 

Şi una după-altă le îmbracă, 

Şi părea că nu să teme de zece, 
Dacă scoasă sabia din teacă. 

Iar apoi, văzându-să călare 

Nici de-o oaste-întreagă frică n-are. 


De-aci zlătariul fără zăbavă 
Luând cărarea-îmblată, purceasă 
Prin cea necunoscută dumbravă. 
Acuma și de Romica-ș' uitasă, 
De nu i-o pomenea lui o tâmplare 
Groaznică, fără de-asămănare. 


Măcarcă calul inimos îl duce 
Rapede și cum să cade-în spate, 
Totuș' el băgând sabia luce 

In teacă, la un tufariu să-abate 

Şi rumpe-o nuiea, dar, ah, vedere!... 
Sânge pică cu glas de durere: 


„Nu mă frânge, drăguţ Parpangele! 
O, lasă-mă s-odihnesc în pace! 

Tu nu ști că-în aceste nuiele 
Trupșorul Romicii tale zace!... 
Soarta mea fu crudă și nedreaptă, 
Libovul altii pe tine te-așteaptă!" 


Glasul tăcu; iar dacă-înțăleasă 
A logodnicii tristă tâmplare, 
Stete nemișcat cu față jeloasă, 
Inima su piept bătându-i tare. 


Izbucnind în urmă jelea-închisă, 
Râu de lacreme varsă și zisă: 


„Tu ești, dragă Romică dorită! 
Vâileo, vai! ticălosul de mine!... 
Cum de groaznică ţi-au fost ursită!... 
Ah! nu pot eu trăi fără tine; 

leu încă-a vieţii fir mi-oi rupe, 
Pe-amândoi o groapă să ne astupe.! 


Li 


Zicând aceste sabia scoasă 

Şi vru-în doao gâtlejul să-ș' taie, 
Dar' cu farmece trupu-i legasă 
Mama sa, Brândușa, ca-în bătaie, 
La războiu sau măcar ce-altă price 
Nice-o armă-în lume să nu-i strice. 


Deci sabia lunecă pe piele 

Ca pe marmură nestrăbătută, 
Iară de mult bănat și de jele, 
El în urmă la crieri să strămută 
Şi pare că nimica nu mai sânte 
Ş-umblă ca ș-unul fără minte. 


De-aci-înteţindu-ș' calul, aleargă 
Incoace și-încolea cu iuţime, 
Cruciș', curmeziș' pădurea largă, 
Cu tot feliul de nebune shime, 
Tocma ca ș-o sălbatecă fiară 
Tipă, răcnește, spumegă, zbiară... 


„Staţi, tâlharilor fără de lege 
(Strigă el căutând în toată parte), 
Suflete păgâne și pribege, 

Pe toți v-așteaptă cumplită moarte!... 


Insă, dacă-mi veţi da pe Romica, 
lată că nu voi face nimică!" 


De-aceste lui în minte puiază 

Fierbinţala! Câteodată-îi pare 

Că vede pe Romica cu groază 
De dânsul fugind; el pe cărare 
[i merge și purure-o-înteţește, 
Dară ea tot fuge bărbătește. 


Așa făcând pănă când înoaptă, 
Adeseori zice: „Dulcea mea zână, 
Nu mă fugi! Deh, Romică,-așteaptă! 
Eu-s Parpangelu tău! lan' vină, 
Să mergem la țigănie-acasă. 
Vină, dragă Romică, frumoasă!... 


LA 


Rău-mi pare, drăguţ Parpangele, 
Că-atâta păţești pentru-o copilă, 
Că nu-s vrednice de-atâta jele 
Copilele, ba nice de-o milă!... 
Căci puţine sunt, foarte puţine!... 
Cu care să te nărăvești bine. 


Cântecul a V 


Tiganii la sfat n-au bună plază; 
Tandaler ca ș-un bărbat s-arată, 
Vodă tabăra le cercetează 

Cu garda sa turcește-îmbrăcată. 
Pe Parpangel abea la viaţă 
Intoarce mamă-sa isteață. 


Acum laia țigănească-armată 
Nu era departe d-Inimoasa 
Hodinind și mergând câteodată; 
Iară la crieri coapta și bărboasa 
Bătrânime cu cei mai de cinste 
Să sfătuiea, ca și mai nainte. 


Căci acum și-înțăleaptă solie 
De-oarecâteva zile-întorsese 
Cu răspunsul bun de la domnie 
Zicând, precum vodă le spusese 
Şi cum au aflatau a sa mărie, 
Toate după pofta lor să fie. 


Adecă-întii, ca de la Flămânda 
Păn la-Inimoasa numa trei mile 
Să fie, când or merge curânda; 
A doao, să facă-în toate zile 
Atâta hodini câte le place, 

Să mânce, să beie și să joace. 


Numa de una grijă să poarte: 


Când s-ar tâmpina cu turci în față, 
Să nu-ș aducă-aminte de moarte, 
Dar' inimă s-arate-îndrăzneaţă, 
Că, de-or fugi ș-or întoarce spate, 
Nu le va mai trimite bucate. 


După multe sfaturi și cuvinte 
Spuind fieşcare a sa părere, 
Bălăban, aducându-și aminte 

De vorbit, graiu ș-ascultare cere; 
Şi văzând că nime nu-l smintește, 
Rădicând glasul, așa rostește: 


„Bărbaţi buni, mai nainte de toate 
Cred eu că-ar trebui să să-așeze: 
Oare suntem sâliți a ne bate 

Cu turcii? Că-având minţile treze, 
Lesne vom precepe dintru-ahastă 
Cum că-o mare ne-așteptată năpastă! 


Pentru ce vodă-aici ne trimisă? 
Pentru ce ne pusă-armele-în spate? 
Pentru ce dete mălaiu cu clisă...? 
Aheste nu mi-s lucruri curate!... 

Și mă tem ca nu, cu bună știre, 

Să fim trimiși aici la pierire. 


Dăci eu socotesc că-ar fi mai bine 
Să ne tragem în sus, cătră munte, 
Să nu-așteptăm pănă turcul vine 
In sângele nostru să să-încrunte; 
Şi Cetatea Neagră este locul, 
Unde ne vom aștepta norocul." 


Goleman încă-atunci de potrivă 
Intr-acest chip rostul său deschisă: 


„Tot care n-are minte ponivă 

Şi privind cu ochii doar' nu visă, 
Trebuie să vază, să-înțăleagă 

Că Vlad Vodă-au făcut cu noi șagă. 


Au socotiți voi că el nu știe 

Cu câtă putere turcul vine, 

Ca să puie ţara supt robie? 
Inprotiva-ahăstor oști păgâne 
Noi avem să stăm cu vitejie, 
Măcar și de-ar fi de sute-o mie. 


Adecă, turcii venind să lovească 

Intii pă noi, ș-întia năvală 

Oastea țigană s-o sprijinească, 

Ca el apoi, fără de-ostăneală, 

Să deie pe dânși, de-a noastră moarte 
Slăbiţi, și biruinţă să poarte. 


Spuneţi-m acum: pentru ce s-ascunde? 
Pentru ce nu sunt oameni prin sate? 
Toţi au fugit și nu să știe-unde, 
Ducând cu sine toate bucate. 

Au văzut-aţi trecând din loc în loc 
Vrun om, vrun câine sau dobitoc? 


Cum dară să nu putem noi crede 
Cumcă suntem amânaţi la moarte, 
Ca și nește mișele cirede? 

Oh! amară și cumplită soarte! 
Inima-m pare că să despică 

Dă mare jele, bănat și frică." 


Atunci 'Tandaler cu sumeţie 
Sculându-să: -„O, voi toţi, iepuri fricoși 
(Zise), câţi sunteți în țigănie! 


Dar' de voi mă mir, bătrânilor moși, 
Cum puteţi asculta cu răbdare 
Tot dă frică și dă spăimântare! 


Noi să fugim! Și-încătro? Dar' unde? 
Şi pentru ce? Sau doară dă frică? 
Care să teme să poate-ascunde: 

Iacă codrul!... Dară cui voinică 
Incă-în sânișor inima bate, 

Locului va sta pănă când poate. 


Iar' de-au vrut vodă să-ș facă-izbândă 
Asupra toatei ţigăneşti laie 
Şi-ntr-ahăst chip doară s-o prevândă 
Pentru nește clise și mălaie, 

Să-i arete-acum ţiganii dară 

Că nici ei sunt pui dă căprioară." 


Abea fârși Tandaler cuvântarea, 
Când iacă, cu mare bucurie, 
Sfatu-i întări toată-adunarea 
Cea mai multă și mai tinerie, 
Numa bătrânii ceva-îndoială 
Avea pentr-a turcilor năvală. 


Nici în zădar să temea, că iată, 
Să-aud de departe ţipete dese: 
Pentrucă-avangarda spăimântată 
Care după bureţi să dusese, 

De pe-un gruieţi oblicisă-o mare 
Ceată de păgâni venind călare. 


Şi-într-un suflet alergând acasă 
Striga: „Fugiţi, că turcii vin, iacă!" 
Iar' laia țigănească fricoasă 

De spaimă nu știea ce să facă. 


Cu vaiete mari și cu plânsoare 
Căuta-încoace și-încolea scăpare. 


Adunarea noastră prenălțată, 
De-atâta zarvă cu rebelie, 
Abea-în urmă și ia să deşteaptă 
Ş-uitându-și de arme, de bătălie, 
Apucă fuga cea sănătoasă 
Năzuind la tufa cea mai deasă. 


Însă-acuma nu e cu putință 

Cineva să scape, să să-ascundă; 
Pentru-aceaia toți cu bizuinţă 

Acolo să bagă și s-afundă 

Unde văd că-i grămada mai mare 
Ş-unde-oamenii să-îmbulzesc mai tare. 


Cum oile blânde prin ocoale 
Când aulmă lupul pe de-aproape 
Ascunzându-și capetele sale, 
Care de care precât încape 

Intre celelalte să vârește, 

lar' de-apărat nici una gândește, 


Așa ţiganii săracii grămadă 
Imbulzându-să-într-un loc s-adună, 
-ascund capetele să nu vadă 

Cum turcii vin în chip de fortună, 
Hăi! pe dânșii-acuși, acuși să deie 
Şi dulce viaţă să le ieie. 


Dar' când sosi vrăjmașul în faţă, 
Toţi la pământ căzând își plecară 
Grumazii și întinsără braţă, 

Milă cerșind cu lacremi amară: 


„Văileo, vai! (striga ei plângând) iacă, 
Pierit-au țigănia săracă!..." 


Într-acea-un turc la grămada-întie 
Ţigănească de-aproape sosisă, 
Care-în mână ţiind o hârtie 
Intr-acest chip le ceti și zisă: 
„Fiindcă voi, cioare blăstămate, 
Aţi socotit cu noi a vă bate 


-armele cu neauzită-ocară 

Pe turci au rădicat toată ordia 
Voastră!-acum dar ian' ieșiţi afară 
S-alegem a cui e voinicia! 

Care n-a ieși este-un calic, 

Iepure fricos ș-om de nimic.[6] 


Şi pentrucă-au cutezat să poarte 
Armele ce-a purta să cuvine 

La voinici, să va certa cu moarte, 
Drept ce-au făcut armelor rușine!... 
lar' muierea lui și copii 

Nevinovaţi să vor da robii." 


Tiganii înțălegând aceste, 

Toţi încremeniră de frică: 
Cesta leșină fără de veste, 
Cela-amurte, nu sâmte nimică, 
Altul să vaietă-în gura mare, 
Iar altul plânge cu suspinare. 


Mai toți acu de sineș' uitasă, 
Numa Neicul încă firea-ș' ţine 
Şi la tâmplarea cea mai jeloasă 
Socotindu-să puţin în sine, 


Un bun cuget îi nimeri-în minte, 
Să iasă turcilor înainte, 


Ca doar va putea ceva să facă 

Prin rugăminte și plecăciune, 
Pentru cea ţigănime săracă. 

Deci luând ș-alte feţe bătrâne, 
Mearsă-înaintea celui mai mare 
Şi-îngenunchiend grăi cu plânsoare: 


„Domnilor turci! deh, fie-vă milă 
Dă ţigănia noastră săracă! 

Că zieu! nu dă voie, ci dă sâlă, 
Ca mai rău doară să nu petreacă, 
Au trebuit armele să-îmbrace 
Neavând dă nevoie ce mai face! 


Tot Vlad Vodă e-ahăstor dă vină, 
Numa Dumnezieu lui să plătească, 
Căci el ne-au băgat în hastă tină, 
Dar' viţa noastră țigănească 

Cu toată lumea trăiește-în pace 

Şi zieu că bătălia nu-i place. 


Dăci nu vă lăcomiţi într-atâta 
La ţigane suflete mișele. 
Luaţi-ne-averile și pita, 
Desbrăcaţi-ne pănă la piele, 
Numa ne lăsaţi dă mângăiere 
Viaţă, copii și muiere. 


Ştiţi bine că și la voi săracii 
Tigani trăiesc numa din milă, 
Făcând slujbă și plătind hăracii, 
Nici la războiu merg numa dă sâlă. 


Dăci iertaţi-ne acum de-o dată, 
Să vă ierte Maica Precurată!... 


O! iertaţi-ne, luna să vă-ajute! 
Mahomet mulţi ani să vă trăiască! 
Hie uitate hele trecute!... 
Dumnezieu pe loc să ne treznească 
Dă suntem noi dă vină-într-ahastă, 
Dar' iacă-au fost pe noi o năpastă. 


Şi ce folos de-acolea vă este, 
Deacă ne luaţi dulcea viață 

Ş-a noastre vor rămânea neveste 
Cu mititei copilași în braţă? 

Noi om pieri,-adevărat! dar' ele 
Or purta după noi lungă jele." 


Aici Neicul era să mai zică, 

Când Răzvan ţiind ochi la povaţă, 
Cu bucurie glasul rădică: 
„Eta! domnul măria-sa, față!... 
Căci cunoștea pe Vlad foarte bine, 
Măcar era-în hainele străine. 


LA 


Ş-aiavea cu călărime-aleasă 
Vlad era, pe care ca mai lesne 
Să poată cercetare,-o-îmbrăcasă 
Turceşte din cap pănă în glezne, 
Intr-adins hotărând s-abată 

La ţigănimea noastră-întrarmată. 


Deci Vodă cu mânie sâlită, 
Căci abea putea râsul să-ș ţie, 
„O! (strigă) prăsilă ticăită! 
Aceasta-i a voastră vitejie? 


Pentru-asta v-am dat arme ș-olate 
Şi vă hrănesc, cioare blăstămate.!... 


Ca,-în loc de-a vă-apăra draga țară 
Ş-a vă bate cu turcii păgâni, 
Asupra mea să vorbiţi ocară? 
După-aceaia să vă daţi în mâni 

La câteva sute de vrăjmași, 

Voi, atâte mii de-armaţi ostași? 


lacă, să știți că de-acu bucate 

Nu voi da, de n-eţi pune sâlință 

Cu turcii-încai o dată-a vă bate 
Făcând asupra lor biruinţă, 

Iar' de v-eţi pleca turcilor ca noao, 
Păn' la cel mai mic voi tăia în doao!" 


„Să ierţi Măria ta (Neicu zisă), 
Noi suntem fără de nice-o vină, 
Că cine-ar hi crezut ca să ni să 
Tâmple-una ca-aceasta și să vină 
Pe noi munteni îmbrăcaţi turcește? 
Insuș' măria-ta socotește!... 


Dar' totuș' socotind pe dreptate, 
Zieu! nu să cădea mării-tale 

Să ne bagi atâta frică-în spate 
Cu cele blăstămate cealmale!... 
Asta (Dumnezieu să te trăiască), 
Zieu că nu fu glumă țigănească!" 


Într-acea iacă repezit vine 

Un călăraș dând lui Vodă știre 
Cumcă-un stul din oștile păgâne 
Nu departe, lângă-o mănăstire 


Odihnind ar fi și, cum să pare, 
Așteptând altă ceată mai mare. 


Cum principul această-înțăleasă, 
Fără-a zice-un cuvânt mearsă-îndată 
Cu munteana călărime-aleasă, 

lar' ţigănimea noastră bărbată: 

Ca din vis acuma să rădică 
Bucuroasă că-au scăpat de frică. 


Ci peste puţin întoarsă iară 
Bărbăţia lor cea de după-ușă: 
Cât călăreţii să depărtară 
Muntenești, iată, ca din culcușă 
lepurii scorniţi, așa ieșiră 
Uitându-și de frica ce păţiră. 


Toţi apoi a să mira-începură 
Cum au putut ei să să spăimânte 
De-acea nevoiașă-adunătură 

De munteni în străine veștmânte? 


Toţi acum arăta vitejie 

Ca când nu s-ar teme nici de-o mie. 
Iar' Muţul rumpând lunga tăcere, 
„Dar, ian întoarceţi acum încoace, 
Vitejilor (din toată putere 

Strigă), voi, căror numa vă place 
Furiș' a veni cu-înșelăciuni 

Ş-a spăria pruncii din tăciuni!" 


De-acolea-îndemnându-să mai toată 
Murga ţigănime,-inimă prinsă 
Ş-acum avea chief să să și bată, 
Dar' ceata muntenească fuga-întinsă 


Ş-altul nu era nime cu care 
Să-ș' poată stâmpăra râvna mare. 


Însă, de-ar fi-inimă și vărtute 

La om, tot într-aceaiaș' măsură 
Cu gura,-o! câte și câte sute 

De viteji ar fi biruiţi cu-o gură 
Atunci cel cu gura cea mai mare 
Fire-ar doar' viteazul cel mai tare. 


Cumcă lucrul nu-i așa, s-arată 

Din cele ce eu acum voi spune: 
Tocma când avea chief de-a să bate 
Țiganii fără de-îmbieciune, 

Un prilej bun tâmplarea le-adusă 
De-a-ș' stâmpăra dârzia nespusă. 


Căci Omár Pâșa iacă le vine 

Cu o groasă-ordie tocma-în față. 
Omar, care-a oștilor păgâne 
Atuncia era-întia povaţă, 

Eșisă din tabăra turcească 
Locurile-împrejur s-iscodească. 


Cum ţiganii zăriră departe 
Venind cu oaste-așa număroasă, 
Iarăș căzură-în fiori de moarte 

Şi toată gura iară-încetasă, 

De nu le-ar fi scos grija din minte 
Tandaler, cu ceste cuvinte: 


„Tot omul s-auză, să-înțăleagă 
Că Vlad Vodă iară pă noi vine 
Şi vra doară să-ș' mai facă șagă; 
Dar' fiți bărbaţi și vă ţineţi bine, 


Nice vă daţi cu-una sau cu doao, 
Că nici voi sunteți făcuţi din oao." 


Mergând aceasta din gură-în gură 
Şi din om în om prin ţigănie, 
Mare la toţi făcu-îndemnătură; 
Deci gândeai că morţii iară-învie! 
Fieșcare cum poate s-armează 
Ş-a ieși la bătaie cutează. 


Pănă ei să-înarmă pe-apucate, 
Turcii-acu foarte-aproape sosisă, 
Dar oblicind ţiganele gloate, 
Omar stete și-o ceată trimisă 
Să-i aducă oar' câţiva-înainte 

Ca să-i cerceteze din cuvinte. 


Însă-acu laia cea mai voinică 

Era gata de-a să tâmpinare, 

Ca când n-ar cunoaște nice-o frică, 
Așa era râvna lor de mare! 

De lòlot, úiete și strigate 
Suna-împrejur locurile toate. 


Năvălind apoi de toată parte 

Era tocma să să și lovească, 

Când Parpangel sărind îi desparte, 
Care-în buiguiala nebunească 
Alergând, în cea parte-ajunsese 

Şi făr' veste-înainte le iese. 


Calu-îi alerga, gândeai că zboară, 
Drept la șireagurile păgâne. 
Ţigănimea văzând astă rară 
Vitejie, că-un sângur de sine 


Pe-o oaste-întreagă face năvală 
Şi mai mare-încă-apucă-îndrăzneală. 


Oblicind păgânii-atâta gloată 
Asupră-le venind cu tărie, 

lar mai vârtos armătura toată 

A lui Arginean n-au vrut să ţie 
Nici o minută locul, ci-în pripă 
Mearsără care-încătro-în răsipă. 


Parpangel după dânșii s-alungă, 
Dar, o! tâmplare nenorocită, 
Sărind calul peste-o râpă lungă 
Căzu călărețul fără-ispită 

Cu capu-în gios și-în tină rămasă; 
Calul fugi ca când nu i-ar pasă. 


Tiganii, dacă din ochi scăpară 

Pe turci cu cel voinic împreună 
(Căci nu știa că-i Parpangel), iară 
Să-întoarsără-acasă-în voie bună, 
Cu mare triumf și bucurie 

C-au alungat muntenească-ordie. 


Bine să zice: cui vra norocul, 

Şi durmind îi cade piara-în gură! 
A norocului fu ș-aici jocul, 

Insă ţiganii nu pricepură. 

Tocma când Omar era să vie 
Să-împresoare biata ţigănie, 


Vlad Vodă cu garda sa voinică 
Fără veste ieşind îl năvale, 

Multe sute-i taie și dimică 
Strâmtorându-l într-o-îngustă vale, 


Ş-abea sângur Omar cu puţine 
Au putut scăpa gloate păgâne. 


Dar' ţiganii noștri credea tare 

Şi vârtos că munteni acei fură 

Ce pe dânși venisă să-i omoare, 
Imbrăcaţi în turcească muntură; 
Aceasta povestea ei cu fală. 

Cum nemintea pe oameni înșală!... 


Într-acea-a lui biet Parpangel mamă, 
Fiind afundată-în jele mare 
Ş-şteptând cu luare de samă, 
Minunat acest lucru-i pare 

Că pre fiu-și cu a sa mireasă 

Incă nu vede sosând acasă. 


Deci Brândușa (căci așa pe nume 

Să chiema) fiind fermecătoare, 
Doară-atunci cea mai vestită-în lume, 
Ce sâtirea dracii din vâltoare, 

Ba cu fermecături neauzite 

Oamenii strămuta-în fieri și vite, 


Tot feliu-încântă ea de jivină 

Şi cumu-i vine-în minte-o preface, 
Apoi descântă cât baţi în mână 
Strămutatele jivini sărace, 

Şi nu este-un feliu de măestrie 

La care-învăţată să nu fie, 


Fiind amărâtă și vrând să știe 
Unde fiiul ei atâta rămâne 

Şi doar' de este Romica vie, 
Luă doao fermecate frâne 


Din râșii făcute strămătură, 
Şoptind cu sine ceva din gură. 


Cum fârși neînțălese cuvinte, 
lacă doao pregroaznice bale 
Fără veste-i steteră-înainte; 
Guși avea pestricate și foale, 
Insă cu-arepi și solzuri pe spate 
Şi nește coade lungi, cârlibate. 


Puindu-le-apoi frâne de lână 
Obrazui-în pulbere-o căruță 

Cu toiagu-învrâstat ce-avea-în mână, 
Pe care șezând bale sumuţă 

Şi iacă-în cotigă făr de roate 
Vrăjitoarea văzduhul străbate. 


Bălăurii-înhămaţi zboară ca vântul 
Precum striga-i mână și-i duce. 
Intr-un ceas cungiură pământul 
Muntenesc, dar' nice-o rază-i luce 
De-a-și găsi fiiul dorit. In urmă 
Foarte-amărâtă cursul său curmă. 


Supt o râpă-adâncă să pogoară 

Şi luând de pe bălauri căpestre, 
Le face semn ca din ochi să piară; 
Ducându-să-apoi fierele măiestre, 
Scoasă-o vrăjită din sân piscoaie 
Şi cât poate, de trei ori ţipoaie. 


Mai degrabă decât o clipită, 
Mulţime de duhuri necurate 
Din toate laturi vinea pornită, 
Iar' ea-începe a-i sitiri să caute 


Sau să spuie-unde fiiu rămâne 
Și pentru ce-acasă nu mai vine! 


Ei răspund: „Fiiul tău s-află-în viaţă, 
Dar' numa cât sufletul nu-i iasă; 

Noi ţ-om fi păn la dânsul povaţă!” 
Deacă-aceasta Brândușa-înţăleasă, 
Indată-alergă cu osârdie 

Ducând-o cel din răspântie. 


Acolo sosind maica duioasă 
Ş-află fiiul mai fără viaţă. 
Trupu-i rădică și frântele-oase, 
Luându-l pe bietele braţă, 

Il pusă-în căruţa cea vrăjită 

Şi zbură cu el într-o clipită. 


Dusă-l între nește munţi de-aproape, 
Sus pe-o stâncă naltă și rătundă 
Unde-l scăldă-în noao feliuri de-ape 
Ce să-âflă-într-o peșteră afundă, 
Apoi cu ierburi cunoscute 

In tot chipul cercă să-i ajute. 


Unele fierbe ia-într-o căldare, 

Din altele stoarce mustăreaţă, 

Iar' din altele-i face scăldătoare: 

Iarba vântului și iarbă creaţă, 

Iarbă mare, spânz, limbă-vecină,ROmoniţă, nalbă, mătăcină, 


Plătăgină, sovârv cu cicoare, 
Troscoţel, podbeâl și mătrăgună 
Şi de-alte mai multe ierburi care 
Stoarse, mestecate depreună 
Ş-în mai multe chipuri prefăcute 
Trebuie bolnavului s-ajute. 


Iar' după ce cu ceste toate 

Il scăldă, l-învălui și l-unsă, 
Inima-i începu iar' a bate, 

Sânge-în moarte mădulări pătrunsă 
Ş-a treia zi cătră dimineaţă 
Semne-aiavea dete de viaţă. 


A răsufla-începe câteodată 

Şi-a mișca mânile și picioare; 

Ca și din somn apoi să deșteaptă 
Şi, căutând la toate împrejur, pare 
Că caută la maică-sa cu-obidă 

Şi ochii iară va să-ș închidă. 


Iar Brândușa strângându-l de mână 
Amar să cânta: „Dăh, Parpangele! 
Dăh! mai clipește cu ha lumină 

A ochilor tăi plină de jele!... 

Şi caută la mamă-ta săracă, 

N-o lăsa-în amar să să petreacă!... 


LA 


Atâta fură de putincioase 

Vaietele de maica-obidată, 

Cât de la pragul morţii să-întoarse 
Sufletul lui Parpangel îndată 

Şi, deschizând ochii-adoooară, 
Aşa cuvântă cu jele-amară: 


„O mamă! zieu, păcat neiertat 
Fi-ţ-va, că mă treziși la viaţă. 

O clipită de m-ai hi lăsat, 

Eu vedeam faţă de faţă 

Toate hele ce vor hi să hie 
De-acum nainte pănă-în vecie!... 


Dar mamă-sa-l mângâie și-l sărută: 
Spuindu-i toate ce să tâmplasă, 
Şi-într-acea cu leacuri îi ajută. 

Iar' dacă de Romica frumoasă 

Iș' adusă-aminte,-atunci de toate 
Ş-uită de mai nainte visate. 


E] 


Căci Brândușa l-încredinţă tare 
Şi vârtos că Romica trăiește 
Şi-încă este-întreagă fată mare, 
Nici pe altul cineva iubește. 
Cu d-este și leacuri de folos 
Curând îl făcu ea sănătos. 


Iar' după ce-întreg ca și nainte 
Tânărul ţigan acuma stete, 
Mamă-să-i dete-în calde plăcinte 
Farmece, care-avea, pe-îndelete, 
Farmece de somn aducătoare, 
Insă trupului nestricătoare. 


Parpangel căzu ca mort îndată, 
Iar' însă culcându-l lângă sine, 
In cotiga sa cea fermecată, 
Zbură din locurile străine 
Drept acasă-în d-alba ţigănie, 
Unde pe toți află-în bucurie. 


Căci și Romica tocmai sosisă 

Şi spusese toată-a sa tâmplare: 
Cum ea la cea curte nimerisă, 

Cum apoi curtea-într-o baltă mare 
S-au prefăcut, de-unde pe ea scoasă 
In urmă-o măgăriță-aripoasă. 


Brândușa, de nimene văzută, 
Sosi tocma după cina mare 

Şi iarăș', prin farmecă știută, 
Trezindu-și fiiul din somnul tare 
Trimisă după mândra Romică 
Ca să ș-o facă nuoră și fiică. 


Cântecul a VI 


Sătana cade-în melanholie 
Socotind asupra sorții sale; 
A iadului s-adună boierie 

Și să sfătuiește cu ce cale 
Va s-ajute turceștilor gloate; 
Țiganilor să fârșesc bucate. 


Acum peste-ochian șoimanul soare 
Strălucea dositelor ostroave, 
Noaptea cu neagra sa învălitoare 
Câmpi acoperisă și dumbrave, 

lar' de grele-ostăneli obosita 
Dulce răpăusa prin staure vita. 


Numa fieri priveghia răpitoare 

Şi bărbaţii cu cugete rele; 

Lupul gonea după căprioare, 
Buha vâna-în tufe păsărele, 
Ș-umbla ș-alte jivini stricătoare 
Ce-întunerec iubind fug de soare. 


Era vremea tocma-întiaş dată 

Când cântă cocoșii de cu sară, 
Ş-încălecând mături sau lopată 

La Rătezat strigoile zboară, 

Când să preumblă cele frumoase 
Strâmbând oamenilor dreptele-oase. 


Toate-adecă-odihnea cele bune, 


Numa cele rele, blăstămate, 
Umbla după-a lor înșelăciune, 
Cum sunt duhurile necurate 

Care nu dorm nice-odinioară, 

Ci noaptea-în toate părțile zboară. 


Tocma pe-acea vreme, supt afunda 
Tartărului peştere, Sătana 

Scoţind capul afară din unda 
Văpăii nestânse, cu tirana 

Sa privire, pe diavoli învită 

Să muncească făptura osândită, 


Iar' el prin aceasta să desfată 

Ca ș-un craiu tiran după bătaie, 

Când vede-oastea vrăjmașă junghiată, 
Când noroade-întregi strică și taie 

Şi e mâhnit numa că nu poate 

Așa tăia noroadele toate. 


Însă-într-această noapte, de care 
Zic eu, după ce oar'câtă vreme 
Sătana căută cu desfătare 

Cum chinuita făptură geme, 

In gânduri căzu și socotele 

Ce-i pricinuiră-amară jele. 


Pentru că cugetând el în sine 
Cumplita sa din ceriu scăpătare, 
Apoi tot pierdut vecinicul bine 
Potrivind cu a sa de-acum stare, 
Așa răcni de jele și-urgie, 

Cât clăti iadul din temelie. 


Crunţi învolbind ochi apoi: „Oh mie! 
(Strigă) Cu totul nesuferită 


Viaţă și nemuritorie!... 

Mai bine era-într-acea clipită, 

Când fui surpat cu mândra mea ceată 
Să fiu pierit cu totul de-odată!... 


Câci, măcar muream eu fără vintă, 
Dar' mergându-mi în nimică firea, 
Durerilor încai să punea ţântă, 

Nici mă-ar ghimpa tristă pomenirea 
Fericirilor mele trecute, 

Curmată fiind prin moartea iute. 


Ci nu mi-au priit vârvara soarte 
Ş-în războiu îmi fu protivitoare, 
Nice-a vince-mi dete, nice moarte, 
Lăsându-mi această rozătoare 

Şi nesuferită pomenire. 

Oh! crudă, nespusă chinuire!... 


Această dar' aducere-aminte 
M-apăsă-acum... nu tu, Savoate! 
Căci însuș' a ta de-acu nainte 
Atotputernicie nu poate 

Alta să facă-asupră-mi izbândă 
Mai mult ocarmnică și neblândă. 


Deci sus, Sătano! Scoală și-arată 
Celui-de-Sus că-ai încă putere; 
Şi măcar nu poate el să pată, 
Nici să sâmţască vre o durere, 
Totuș cere-a ta pe dânsul ură 
Să-ţi izbândești pe a lui făptură." 


Aceste zicând groaznic urlă, iară 
Tot iadul răsună cu greu muget. 
Insuș' diavolii să spăimântară 


Şi vrând să știe-a Sătănii cuget 
Boierimea tartărului toată 
Intr-o clipită fusă-adunată. 


Ochii Sătana-își întoarsă roată 
Cercetând pe tot însul în faţă; 
Inima pare că-i să desfată 
Văzându-și boierimea sumeaţă. 
Apoi, după puţină tăcere, 

Acest chip grăi rozându-și ghierre: 


„O, soţi credincioși ursitei mele, 
Viteji protivnici naltei lumine 
Ce stăpânește mai sus de stele, 
Ştiu că v-aduceţi aminte bine 
De cea vecinică zio cumplită, 
Domnia mea când fu cutrupită. 


Biruiţi fum cu drept! în bătaie, 
Iar' nu supuși, asupriţi; iară 
Nice-într-astă pucioasă văpaie 
Cu vecinică și nestânsă pară 
Suntem plecaţi, unde fără spaimă 
Făptura pe Făcătoriu defaimă. 


Ştiţi dară că-a noastră mângăiere 
Este în izbândă sângur ș-ură 
Asupra celii de sus putere 

Ce pedepsește și nu să-îndură!... 
Dar', precum văd, să pare mie 
Că vă-au apucat o trândăvie! 


Nu văd eu acum bujdind pe poarta 
Iadului suflete ca nainte, 

Ş-acuși va fi doar deșartă boarta 
Această-întunecoasă, fierbinte, 


De n-om mai îndrăznire o dată 
A lupta cu oastea luminată! 


Fost-am în lume și de-amăruntul 
Toate-am iscodit. Adevărat! 
Cumcă-încungiurând eu tot pământul, 
Mai cu samă-l văd noao plecat, 

Iară ţări adevărat creștine 

Sau nu văzui, sau foarte puţine. 


Dar' ce folos! când văd omenirea 
Care fu-în pisma noastră zidită, 
Inălțându-și pănă la ceriu firea 
Şi pănă la partea cea mai fericită, 


Râvnind a fi-oarecândva părtașă 
Deșertelor noastre-în ceriu lăcașă. 
Insă nu fie-asta-adevărată!... 

Ca marele Sătana să vadă 
Urgisita făptură vodată 

Colò sus, în cereasca livadă, 

Mai mulţindu-să de-acum nainte, 
Juru-mă pe tartarul fierbinte!... 


Întii, creștinătatea să piară, 
Războiu în tot pământul să fie, 
Intunerecul să-întoarcă iară 

Cu tot feliu de păcat ș-urgie; 
Aceste-s în scurt poftele mele, 
Ce răspundeţi voi acum la ele?" 


Atunci Velzăvuiv, hatmanul mare 
Oștilor negrii mării sale: 
„Intunecate Doamne! mie-mi pare 
(Grăi) că-ar fi lucru mai cu cale, 


Lăsând aceste pe alt îndelete 
Să strângem pe dată-a noastră cete, 


Căci eu din iscoade-încredinţate 
Care trimesesem sus, pe lume, 
Am înţăles că vor a să bate 

Vlad Vodă cu Mahomet, și-anume 
De cereștii călăreţi să zice 

Că vor pe-agareni detot să strice. 


Nu s-ar cuvini să lăsăm dară 

Nice noi pe cei de-a noastră parte, 
Ci- îndată să purcedem afară 
Purtând și noi creștinilor moarte, 
Căci, de va birui Mahomet, 

Cade și creștinia pe-încet." 


„Bine, hatmane, că-mi dai de știre!... 
(Zisă mușcându-și negrele buze 
Craiul întunecat cu răstire.) 
Acum măria-mea va să-auză 
Cum e și-a celoralalți socoteală, 
Ce au să-mi spuie fără sminteală. 


Întii, cum dintru voi fieșcare 

Să sâlește spre-a iadului bine, 
Amegind pe-om din dreapta cărare, 
Apoi, în ce chip ni să cuvine 
Să-ajutăm lui Mahomet îndată: 
Pre-ascuns, ori cu sâlă vederată?" 


Aici Mamona să sculă, mare 
Visternicul Domnului Sătanei, 
Pe mâna lui sunt toate comoare 
De supt pământ, aurul și banii. 


„Tot iadul (grăi dâns) bine știe 
Cât îi face-a mea dregătorie!... 


Zieu! mai mult decât toate-îi ajută 
Şi mai multă dobândă-i aduce. 
Chipul și cărarea mea bătută 

Care pre-om la strâmbătate duce, 
Este pofta de-averi desfrânată, 
Intr-alt chip lăcomie chiemată. 


Omul e plecat spre lăcomie, 

Din leagăn, căci firea bună-i dede 
Indemnul curat de-a prii șie, 

Din care, ca din izvor, purcede 
Cruţarea vieţii și-o sâlință 
Spre-a-ș' plini trupeasca trebuinţă. 


Dar eu astă fireșe plecare, 

Cu totul o stric prin lăcomie 

Şi fac pre om de-în urmă el n-are 
Hotar în pofta sa. lacă-o mie 

De acolea să nasc fapte rele, 

Tot fiice-a lăcomii ș-a mele. 


Tâlhăria, furatul, votria, 
Inșelarea, strâmba judecată, 
Ucigării, vânzări, tirănia, 
Făţăria, camăta cruntată, 

Şi pe rând faptele rele toate, 
Mai vârtos ce trag spre bogătate. 


Aurul acum stăpânește-în lume; 
Prin acesta cumpăr eu toate 
Inimile; cu mici sau mari sume 
Neguţez tot feliu de păcate: 


Cela-și vinde patria pe mită, 
Cesta spre ucidere să-învită. 


Papa vinde darurile sfinte 
Pentru gălbănași, iar' patriarhul 
Din Vizânt le cumpără-înainte. 
Din episc6p pănă la eclisiarhul, 
Toţi își prevând cele cumpărate 
Ce trebuiea să fie-în dar date. 


Craii și miniștrii având sete 
De-argint, aţâţă războaie crunte; 
Aurul ia cununa de la fete, 

Sparge căsătorie și nunte; 

In scurt, lăcomia nesătulă 

Toate ce-s bune le-întoarce-în hulă. 


Şi cu-aceasta orbind eu prăsila 

Lui Adam, o-întorc de la cărare 
Bună ș'o duc pe-încet la topila 
Noastră aici. Pre pământ, pre mare, 
Mai toţi muritorii despre mine 
Cu-înaurite-s legaţi cătine. 


Iar în cât privește-ajutorinţa 

Lui Mahomet și-a turceștii gloate, 
Eu spun drept că nu-s în socotinţa 
Lui Velzăvuv, dar' nice să poate, 
O! hatmane viteaz, asta face 

Care ne spui și, cum văd, îţi place. 


Lângă cine puterea și slava 

Au rămas, hotărât lucru este. 

Au gândești că Cel-de-Sus lăsa-va 
Să săvârșim, cum grăiești, aceste? 


Foarte te-amegești, de cu putere 
Vrei a da turcilor mângăiere. 


Ce-ajunge-oștaneasca ta-îndrăzneală 
Asupra puterii înzăciuite! 
Vitejia-înceâtă-a fi de fală 

Şi faptele ei cele mai vestite 

Să numesc oarbă numa dârzie, 

Când lucrează fără-înțălepţie. 


Deci, împrotiva celui mai tare, 
Nu vărtute, ci minte măiastră 
Trebuie-a folosi. Mie-mi pare 
Că nu cu vedită și buiastră 

Tărie noi să dăm ajutare, 

Ci pre-ascuns, cu multă supţiare. 


Înși oameni prin noi să lucreze 
Spre-a lor pierire necontenită. 
N-ajută-acum armele viteze 
Cum punga cu galbeni tecsuită 
Aceștii, numa să fie plină, 
Acuma toți oamenii să-închină. 


În urmă ruşinea mea să fie, 
Deacă eu cu banii nu voiu face 
Mai mult decât întru voinicie 
Altor a să lăuda place!" 
Mamona fârșind, Asmodeu râsă 
Şi căutând împrejur așa zisă: 


„Nu pentru că eu sunt logofătul 
De taină-a mării-sale, dară 
Pentru că mă ţân șeretul 

Cel mai mare-în astă neagră ţară 


Indrăznesc a-mi arăta și eu 
Adânc și măestru sfatul mieu. 


Însă, mai nainte de-a răspunde, 
Voiu să fac Mamonii o-întrebare: 
Pentru ce să-însumeaţă și de-unde 
Vin acele cuvinte sprinţare 

A lui? Drept ce-atâta să rădică 
Socotind pre-alalţii întru nimică? 


Nu voi să-i întunec vrednicia, 
Căci banii-au în lume căutare; 
Dar' ce-ajunge numa bogăţia, 
De n-ar fi și-o vărtute mai mare 
Cui ș-însă bogăţie să-închină!... 
Şi-aceasta e mintea cu sfat plină! 


Mamona cu banii face toate, 
Dar' numa la cei cu lăcomie, 

La suflete de-argint însătate, 

Iar Mamona doar' încă nu știe 
Că multe și mari trebi pe pământ 
Nu să pot isprăvi prin argint, 


Ci prin tehne-ascunse și înșelăminte, 
Prin intrige, cu sfaturi viclene; 

Ceste surpă și pe cel cu minte, 

Ceste să-ajute-oștile-agarene. 
Ş-acuș' vom vedea prin ispitire 

Care știe mai bine-a gâcire." 


Veliăl, ce peste politie 

Are-în iad pază și priveghere, 
Cel ce tot feliul de măiestrie 
Lumească care domnia cere 


E procopsit, fârșind Asmodeu, 
Să sculă-începând cuvântul său: 


„Adevărat! nu să-ar cădea mie 

A mustra pe cei ce-au zis nainte 
Doară cevaș' cam cu sumeţie, 
Dar', ca să-arăt cât poate să-alinte 
Pe cineva iubirea de sine, 

Voi mustra cu vedite pricine. 


Fieșcare să lăudă-întru-ale sale 

Și cu oareșcare micșorare, 

Pe-ale altor socotind tândale; 

Şi toți vă-înșelaţi, precum îmi pare, 
Căci vrednicia voastră-împreună 
Iar' nu despărțită, să-âflă bună. 


Voi sunteţi naltele mădulare 
Aceștii împărăţii de-aice; 

Deci a voastră-împreună lucrare 
Trebuie să-o ţie, să-o rădice. 
Zădarnică-i a voastră putere, 
Deacă veţi lucra cu-împărăchiere. 


Deci socotind eu cele din lume 
Care vă-aduce voao supărare, 

Im par ca nește deșerte spume 

Şi fumuri fără de flăcărare. 
Pentr-aceasta-i și-a mea socoteală 
Ca să nu ieșim noi la iveală. 


Să nu ne-amestecăm la bătaie 
Cu puterea noastră vederată, 
Ci, mergând din odaie-în odaie, 
Să vedem pe cine, ce desfată, 


Şi-apoi pe om în tot chipul rău 
Să-l otrăvim în cugetul său. 


Iar în cât e pentru Mahomet 

Ş-a lui Vlad mândrie deșartă, 
Eu am chieea de la cabinet 

Şi mai bine cunosc a lor soarte 
Decât toți alţii. Știu ș-acea bine, 
Cui biruință-în urmă rămâne! 


Intrigele sunt acum făcute 
Tocma să piarză turcii războiul 
Şi să să vincă mii despre sute, 
Căci lung nu va sprijini povoiul 
Oștilor păgâne-o țărișoară 

Când va fi să-întoarcă-adoaoară. 


Iar' Vlad dintru a sa biruință 
Nu poate trage nice-un folos, 
Fiindu-i ţara cu nepriinţă, 
Dar' dintru toate mai vârtos 
Pentru că din ţările vecine 
Intr-ajutoriu nime nu-i vine!" 


Velial fârși, dar Moloh încă 
Rostul său după dânsul deschisă, 
Moloh! fântâna cea mai adâncă 
A desmierdării trupești, și zise: 
„Nime pe-om așa supus nu ţine 
Intru rele năravuri, ca mine; 


Ştiţi voi bine că eu prin a mele 
Măestrii lunecoase ș-ispite, 
Măguliri, gâdăliri și momele, 
Ochituri, zâmbiri, glume-îndrăznite, 


Pofte fierbinţi ș-îndemnul trupesc 
Acum toată lumea stăpânesc. 


Tinerii mă poftesc cu-înfocare, 
Bătrânii pe-ascuns îmi voiesc bine, 
Fetele m-așteaptă cu oftare, 
Neveste să topesc după mine, 

Ba și călugărul mi să-îmbie 
Pitulindu-mă-într-a sa chilie. 


Deci nu precep ce-i această frică 

A voastră, temându-vă ca doară 
Oamenii fiind făptură mică 

Să nu să rădice-odinioară, 
La-acătare spiță de mărime, 

Cum voi aţi fost întru cea nălțime!... 


Gânduri deșerte! Doar' nice-a zece 
Parte din făptura cea iubită 

A lui Savaot nu va petrece 

In grădina raiului slăvită! 

Noi om avea partea cea mai mare, 
Ş-aceasta-i destulă-izbândă-îm pare!" 


Iar' Val, stolnicul mare ce peste 
Mâncări și băuturi era pus, 
„Adevărat (au zis) lucru este 

Că n-avem să-așteptăm colo sus, 
Oarecând ca să-ajungem la cele 
Nalte lăcașuri mai sus de stele. 


Pentru-aceasta și eu socotesc 
Ca zădarnică toată cercarea 
Vreunui războiu cu soiul ceresc, 
Insă pe care-îl mâncă spinarea, 


Cerce ș-a vedea din apucare 
Că nu-i lucru lesne cumu-i pare. 


Drept ce să ne punem fără treabă 
La primejde? Să dăm și cumcă 
Pre Mihail vom birui-în grabă; 
Dară cel ce cu fulgere-aruncă 
Nemuritoare! va răbda doară 

Să vă-apropiaţi de nalta sfiară? 


Un tunet! ca-în ziua cea-îngrozită 
Când furăm surpaţi dintru nălţie, 
Şi toți iacătă-vă-într-o clipită 
Svârliţi supt tartar!... ba cine știe 
Câte mii de miluri mai afund, 
Unde-acum nice dracii pătrund! 


Pentru-aceasta cu Velial și eu 
Depreună socotesc și deacă 

Vreţi doară-a cunoaște chipul mieu 
Prin care suflete vânez, iacă 

Vi l-oi spune: tot ce intră-în gură 
Fără treabă și fără măsură, 


Tot aceasta este de la mine; 

Beţia și grasa-îmbuibăciune 

Sunt a mele și trag după sine 
Trândava cu totul uităciune 

De lucruri bune și cuvioase, 

Fac minţi tâmpite și trupuri grase." 


În urmă Vélfegor vorbă-apúcă, 
Stăpânul credințelor deșerte, 
Zâcând: „Nu-l opresc eu să să ducă 
Cărui i voia să să mai certe 


Odată, dar mie la-împărţire 
A fi cu dânsul nu-mi vine-în fire. 


Eu mă sârguiesc în tot adinsul 
Ca cea mai mică rază de lumină 
Care-în om fu născută cu dânsul, 
Să-o-întunec să nu fie sărină; 
Ş-am făcut acu multe ispite 

Cu tot feliu de-arătări măestrite. 


Fieșcare crede în vreo lege 
Care-o socotește preste toate, 

Şi tot însul prin minte s-amege 
Sau lăturiș' din cale s-abate. 
Așa-l întunec! de nice sâmte 
Că-are vreo precepere sau minte. 


Fanatismul și Suprăstăciunea, 
Ceste-a mele doao slujitoare, 
Toată-adevărată-închinăciunea 
Dumnezieirii ceii făptoare 

In schime-o prefac necuvioase, 
Nevrednice, ba și rușinoase." 


Sătana care cu suferință 

Pănă-acum ascultă: „Tot viclene 
(Zise), dar nu spre ajutorință 
Grabnică oștilor agarene 

Sfaturi mi-aţi dat! Insă mie-mi place 
Acum după gândul mieu a face!... 


Deci tu, hatmâne, pasă ș-adună 
Din cetele cele mai viteze, 

Intru tot, o leghioană bună 
Ce-are poruncii mele s-urmeze." 


Aici tăcu Sătana și-îndată 
Adunarea mearsă-împrăștiată. 


Dar', ce mă tragi de guler, o musă! 
larăș cătră d-alba ţigănie!... 
Care-acum ca și friptă de spuză 
Nu știea de ce să să mai ţie, 

Că, cu toate sfaturile sale 

Incă nu să pusese la cale. 


Iar', dragă musă! scoate-mă-afară 

Din boarta iadului puturoasă 

Că, mă nădușesc de fum și pară 

Şi n-aș' vrea sufletu->l< aici să-mi iasă! 
Mai bine slugă-în tindă de raiu, 

Decât pe tronul iadului craiu!... 


Apoi ţi-oi cânta, de bună samă, 

Şi de biata noastră ţigănie 

Ce-acum n-avea nici carne nici zamă. 
Nice știa de-astă nătărie, 

Căci vrea cât mai curând să facă 
Rânduială-în ţara sa săracă. 


Era tocma-în sfatul mai fierbinte, 
Când Corcodel supărat aleargă 
Şi le spune-în puţine cuvinte, 

Ca de-acu nainte să să șteargă 

Pe buze de bucate, și zice: 
„Şedăţi acum întinși pă burice!.. 


Sfătuindu-vă cu gura goală 
Şi pântece flămânde... 'Trecură 
Babele cu colacii!"... Să scoală 
Țiganii socotind că-i înjură 


Corcodel, căci nu putea să creadă 
Să fie-în bucate-atâta pradă. 


Pe lăieţi și pe goleţi punea vina 
Toate celelalte rânduite 

Cete; și ca să le crepe splina 

li blăstăma, că-au mâncat atâte 
Clise râncede, mălaiu și zară, 
Care-ar fi ajuns și pentru-o ţară. 


Tandaler, care-acum apucasă 
Cârma de mult, strâgând să scoală: 
„Mâncătoriu dă carne puturoasă, 
Lăeţ spurcat!... Asta nu-i tândală!... 
Şi foarte te-înșeli, de crezi tu doară 
A te mântui cu vorbe-uşoare. 


Pentru ce nu ne-ai spus tu din vreme 
Cum că pă fârșit merge bucata? 

Dar' lasă!-acuși, acuși tu vei screme 
Toate ce-ai mâncat. Numai fi gata; 
Acuș' vom alege pre-un mai-mare, 
Ş-atunci va fi vai de-a ta spinare!" 


Iar' Corcodel cu zâmbire-amară 
Rânjindu-și dinţii zise: „De tine 
Nu mă tem eu niceodinioară, 
Tandalere! Să-ţi fie rușine 

Odată-a grăi despre toţi rău 

Şi-a te gânfa ca și broasca-în tăul!... 

Aurariul tot să-înfocă şi pusă 
Mâna pe cioarsa ruginită, 

O trasă cu iuţime nespusă 

Şi, de nu-l ţinea într-acea clipită 


Bălăban, doară atuncea ca napul 
Cu floace cu tot îi tăia capul. 


Însă golățimea-întărâtată 
Multă-acuma împrejur să strânsese 
Şi era de bătaie toți gata, 

Intr-atâta treaba le-ajunsese! 

Dar' deodată-auziră departe 

Dobe, sorle ș-uiete mari foarte. 


„Fugiţi acu care-încătro poate, 

Că iacă turcii vin să ne taie!..." 
Strigară bătrânii cătră gloate, 

Iar' de frică amurţita laie, 

In loc de-a-ș' căuta-în grabă scăpare, 
Sta fără graiu și fără mișcare. 


Atuncea strigă cu voinicie 
Tandaler, cât putu tare foarte: 
„Toţi în arme cu mine să vie, 

Ori la biruinţă,-ori cătră moarte!... 
Mai bine să murim pe-îndelete, 
Decât să tragem foame și sete." 


Prin aceasta bieţii mai luară 

Inimă ţiganii, și-în puţine 

Ceasuri, după obiceaiu, să-înarmară, 
Măcar că nu le părea prea bine 

Şi părea că inima le plânge, 
Scârbindu-să de bătăi și sânge. 


Dar' totuș' inimându-i din gură 
Tandaler, nu-și arăta ei frica. 
După ce-apoi înarmaţi stătură, 
Părea că nu să tem de nimica; 


Iară scoțind sabia din teacă, 
Tandaler le spunea cum să facă. 


„Căutaţi la mine! Luaţi aminte! 

(Le zisă)-Acum voi sunteți armaţi! 
Dar' trebuie-a socoti nainte 

Pentru ce? Unde mergeţi? Ce căutaţi? 
Ca să nu ziceți mâne-poimâne: 
Tandaler au lătrat ca ș-un câne!... 


Copii vă cer dă mâncare 

Şi cătră voi cu lacreme strigă. 
Aici nu vă este-altă scăpare 
Fără la mălaiu sau mămăligă!... 
Căci gura pruncilor din tăciuni 
Nu să poate-astupa cu minciuni! 


Cui dară-i voia să mai trăiască, 
După mine vie-într-un noroc, 
Numai trebuie să să păzască, 
Cum l-au păzit mumă-sa dă foc, 
Ca dând pă noi vreo străină gloată 
Să nu steie cu gura căscată, 


Ci, când oi striga eu de la frunte, 
Toţi în mâni să-ș' aibă-armele gata. 
Şi dă-ar hi vrăjmașul cât un munte, 
Să dea pă dânsul dă-a dărămata, 
Închizând ochii și dând pă moarte, 
Cruciș' curmeziș', în toată parte. 


Cu ochii-închiși e bine-a să bate, 
Că nu cauţi vrăjmașul în faţă, 

Nici te temi dă-a lui înfricoșate 
Arme sau și căutătură-îndrăzneaţă. 


Nu vezi cine lângă tine pică 
Şi păn' la moarte nu știi dă frică. 


Răcniţi, chiuiţi, strigaţi din gură, 
Cât vă-a-încăpea pe grumazi de tare. 
Asta-i încă-o bună-învăţătură, 
Că-așa să-îmbărbată fieșcare, 

Iar' neprietenul să spăimântează 

Ş-a să băga-în războiu nu cutează!" 


Tandaler fârșind învăţătura 

Porunci să meargă după sine 

Toţi armaţii strigând: bura! bura! 
Merg ţiganii spre rău, sau spre bine, 
Cu inima de frică-îngheţată, 

După Tandaler, ca după-un tată. 


Cântecul a VII 


Vlad pe-ascuns tabăra cercetează 
Turcească.-Arginean la minte-ș! vine, 
Apoi scapă cu mână vitează 

Din mijlocul oștilor păgâne; 

Vlad noaptea pe turci face năvală, 
Sân Mihai frânge-a Sătanei fală. 


Unde sunt vitejii cei din zile, 
Eroii cei cu vărtute rară, 
Carii-înlibovindu-să-în copile 
Călătoriea întins din ţară-în ţară 
Luptându-să cu lei și gligani, 
Curăţind pământul de tirani, 


Ce nu răbda ca-asuprit să fie 

Cel mai slab de cătră cel mai tare, 
Neamuri întregi scotea din robie, 
La nevinovaţi apărătoare 

Mână dând, nice lua vreodată, 
Nice poftea pentr" ajutoriu plată! 


Ah! căruntă vechie cinstită! 

Unde-s a tale sânte tocmele?... 

Ce urgie-acum lumea-întărâtă 
Ş-o-înneacă-întru cel noian de rele? 
Perit-au credinţa cea bătrână! 

Ah! lume-întoartă! vreme păgână! 


Dar ce vinuiesc eu vremea? care 


Nu lucrează, fără numa pate!... 
Martoră fiind și mustrătoare 
Faptelor noastre pre rușinate! 
Acestâr, oame,-însuţi ești de vină, 
Ce-închizi ochii și fugi de lumină. 


Ceriu-ţi dede minte și vărtute: 
Ceaia-întru-întunerec să-ți lumine, 
Ceasta la nevoie să-ţi ajute, 

Ceaia să-ţi arete rău și bine 

Şi cărarea cătră fericie, 

Ceasta să-ți frângă lanţ de robie!... 


Iar' tu cu ceste daruri alese 
Covârșești însuţi a ta stricare; 
Mintea ta laţuri neîncetat ţese 
Ca să te-încurce fără scapare, 
Vărtutea-ţi dai la tirani în mână, 
Ca mai lesne-apoi să te supună. 


lar' aceștea te-apasă-în ţărână, 
Nici mai mult te lasă-în slobozie; 
Cu râs amar vaietu-ţi îngână 

Şi lanţuri a săruta te-îmbie. 

Ah! şi cine-apoi din asta poate, 
Oame ticăloase,-a te mai scoate!... 


Au doar' moleăţa de-acum junie, 
Ce n-au învăţat alta nimică 

Făr' a vâna după libovie, 

A căuta la sabie cu frică, 

Pe divan a trândăvi cu lene 

Ş-a căsca gurile prin dughiene!... 


A să-împodobi cu gingășie 
Mai aleasă decât o femeie, 


A-ș' răpune-în cărţi toată-avuţie, 
Intr-aceasta faptele să-închieie 
A coconașilor cilibii, 

A patrii noastre de-acum fii! 


Acești numa știu între cocoane 

Şi din gură-a-ș lăuda hărnicia, 

Iar' la fruntea vunii lighioane, 
Unde-împroașcă gloanţele cu mia, 
Vailed , săracii! cum le-ar fi greață, 
Cum le-ar fugi sângele din față! 


Un coif în cap, o sabie-în dreaptă, 
Inimă-în piept și scutul în stângă, 
Cu vărtute și minte deşteaptă, 
Aceste sunt care pot să frângă 
Lanţul robii tale cumplite, 

O, neamul mieu! de tot ovilite!... 


Alta era junia română 

Pe vremea lui Vlad-Vodă, ce frânsă 
Tabăra lui Mahomet păgână 

Cu vărtute și-în bătaie-adinsă, 

Dar' au perit acea voinicie, 

Şi tu gemi supusă, Muntenie!... 


Streinii veniturile-ţi pradă, 
Vându-te ca marfa prin dughiene!... 
Ci, hoha! Să lăsăm această sfadă!... 
Văd pe mulţi că rădică sprâncene 
Şi mă tem ca necăutând la rangă 

Să nu-mi puie musa supt fălangă. 


De care Dumnezieu să ferească!... 
Insă, doar' vor avea ei minte 
Ş-or precepe-o glumă ţigănească!... 


Cu toate-aceste musa nu minte, 
Ci numa cât are-o gură mare 
Şi câteodată-i pre cârtitoare. 


Cum sunt femeile totdeună, 

Când știu ceva despre oarecine, 
Ar crepa pe loc să nu o spună 
Incai la pretenele vecine, 

Așa-i musa mea! de minte-ușoară, 
lar' de gură tocma ca ș-o moară. 


Sultanul cu stiluri prăștiate, 
Acum pănă su munţi ajunsese 
Robind orașe, târguri și sate, 
lar' șireagurile mai alese 
Trimeţind de-osăbi să cerceteze 
Unde-s oștile lui Vlad viteze. 


Așa făcând să precepu-în urmă 
Că vodă cu războiu nu să-îmbie, 
Ci din ascunsuri ieșind, o turmă 
După-alta-i pierde cu viclenie. 
Deci hotărî, ferind locuri strâmte, 
De-aci să nu mai meargă nainte, 


Ci întracelaș loc să tăbăreze, 
Păn' muntenii sâliți de nevoie, 
Sau la război ar vrea să cuteze, 
Sau venind înșiș' de bună voie 
Şi cerând de greșeli iertăciune, 
Pe sine și ţara-și vor supune. 


Rânduindu-și o tabără mare, 
Oștile toate la sine trase, 
Iar' la București înştiinţare 
Cu solii credinţare trimeasă 


Cumcă el vra pe ţară să ierte 
Şi numa pe domnul rău să certe. 


Aceste Vlad din limbe ș-iscoade 
Ințălegând, toate bagă-în samă, 
Cu multe griji dinnontru să roade 
Şi, măcarcă n-are el vreo teamă, 
Totuș' mult să sfătuiește-în sine 
Cum ș-ar tocmi trebile mai bine. 


Un gând îndrăzneţ îș pusă-în minte: 
Sângur cu capul să cerceteze 

Starea taberii turcești nainte. 

Gând vrednic inimii lui viteze, 

Dar' primejdios, iar' ce nu poate 
Un suflet înălțat preste toate! 


Scâmbându-și obraz cu măiestrie 
Şi chipul, ca prăvătariu să-îmbracă, 
Ce din Vidin duce băcălie 

La tabără, vorbind limba greacă. 
lar' de-aceasta la nime nu spusă, 

Şi dă cătră-ai săi pe-ascuns să dusă. 


Într-acel chip iscodind el toată 
Tabăra cum stă, din care parte 
Mai lesne-ar fi năvală să bată, 
Fără veste zări nu departe 
Alergând norodul cu mirare 

Şi chiot de bucurie mare: 


„Vlad Vodă! Vlad Vodă! l-aduc iacă!" 
Iară Vlad fiind aproape caută, 

Să turbură, stă și ce să facă 

Nu știe, că în miejloc de gloată 


Să-afla. El sâlea la larg afară, 
Dar' gloata striga iară și iară. 


Acum era de supt haină să scoaţă 
Fierrul ascuns moarte să-și aducă, 
Când zărește-o ceată călăreață 
Ducând pe-un rob. Chiotul apucă 
De nou, ca mai nainte, și gloată 
S-adună-împrejur nenumărată. 


Atunci Vlad cunoscu sminteala 
Şi mestecându-să-întru mulțime, 
De prilej luând nerânduiala, 
De-acolea nepreceput de nime 
leși la locurile știute, 

Unde-l aștepta de-ai săi trii sute. 


Însă robul acela să știe 

Că-au fost Argineanul viteaz, care 
După ce beusă-apă dulcie 

Indată-l cuprinsă-o tremurare 
Şi-înspăimat prin codru fuga-întinsă, 
Cu mintea de buiguiri aprinsă. 


Rătăcind apoi prin cea pădure, 
A doao zi cătră dimineaţă 
Timpină pre-un ţăran cu săcure 
Şi purtând o prăjină pe braţă: 
Amândoi tocma era să iasă 
Din pădurea cea nenărocoasă. 


Cât voinicul din dumbravă-afară 
Păși, iacă-începu-a-ș' vini-în sine; 
Mintea i să-însărinează iară, 
Toate i să par lucruri streine 


Văzându-să-în stare nevoieșe, 
Fără cal, făr' arme, făr' cămeșe! 


„Ah! (strigă) tâlhari fără de lege, 
Ce m-aţi desarmat cu viclenie! 
Necutezând cu mine de-a vă-alege 
Cu arma-în mână de vitejie, 
Suflete ticăite şi mișele! 

Deci ascultați cuvintele mele: 


Ascultă, ceriule și pământe. 

Ba tartârul negru-încă s-asculte 

Că mă jur pe cele ce-s mai sfinte: 
Din umeri mânile-mi fie smulte 
Cu capul, din cap ochii să-mi sară, 
De nu-mi voi izbândi pănă-în sară! 


Nici un alt văștmânt, nici armătură 
Pănă-atuncia voi lua pe mine, 
Precum nici pâne, nici apă-în gură, 
Păn' ce tâmpinând cete păgâne, 

Pe cel mai harnic viteaz din ele 
N-oi face jertfă mănii mele!..." 


lar țăranul auzind aceasta 

Şi căutând la voinicul, de frică 
Ca doar' să nu-i facă năpastă: 
„Voinice! (zisă)-astă săcurică 
Poate pe drum îţi va prinde bine; 
Fiindcă n-ai altă armă cu tine". 


La care-Argineanul căutând zisă: 
„Prietene, ţine-ţi a ta unealtă! 
Iară, de-ţi este voia și ți să 

Pare, cere-ași de la tine-o altă 


Ceaia: Să-mi dăruiești cea prăjină 
Care tu de-abea o porţi pe mână!". 


Țăranul voios prăjina dete; 

Iară voinicul cu bucurie 
O-învârte-într-o mână pe-îndelete, 
Ca ș-un beţișor! apoi de-acie 
Rapede pleacă pe drum nainte, 
Multe cu sine-învârtind în minte. 


Iară când fu cătră prânzul mare, 
Oblicește venind de departe 

O grămadă de păgâni călare, 

Şi fiindcă-alerga tare foarte, 
Abia cum s-o facă socotește, 
Călărimea iacă și sosește. 


El deacă vede că sunt aproape, 

Tocma-în mijlocul de drum să pune 
Strigând: „Staţi, voinici, că-aici-s groape! 
Opriţi-vă! ţineţi caii-în frâne!" 

Turcii văzând astă-arătătură, 

Oprind caii săi pe loc stătură. 


„Care-i viteaz! (atunci el adausă) 
Care-i vrednic armele să poarte, 
La harţ aici cu mine să iasă 

Cu tocmeală ca după-a lui moarte 
Armele și calul să rămâie 

Ca un preţ de biruinţă mie!...". 


Caută păgânii și-încep a râde 

De-o nătărie oarbă ca-această 

Şi că-un om sângur drumul le-închide! 
Ba,-în loc de-a fugi, caută năpastă! 


Iar' unul ce le mergea-înainte 
Cu aceste-i răspunsă cuvinte: 


„Feri, ţăran mișel! Destul să-ţ fie 
Că-astă dată-ţi dăruiesc viaţă, 

Iar' de te vei mai arăta mie, 

Ţ-oi tăia, să știi, limba-îndrăzneaţă." 
Şi zicând spre dâns' calu-înţetește. 
Argineanul stă, nici să clătește. 


Atunci turcul aprins cu mănie 
Lucind sabia vru să-i zboare 
Capul, nici Argineanul să-îmbie 
Mai mult, ci puindu-să la stare 
De-a sprijini lovitura păgână, 
S-âpără cu groaznica prăjină. 


Ş-izbindu-i sabia-într-o lovită, 
Alta-i întoarsă de-alaltă parte, 
Cu mult mai amară și cumplită. 
Cade turcul de grabnica moarte 


Împresurat şi mușcă pământul, 
Iară viteazul iute ca vântul 

Calul inimos de frâu apucă, 
Sare-în oblânc ș-a hărțui-începe. 
Turcii uimiţi ca și de-o nălucă 
De-abia vreme-avură-a să precepe 
Că-aicia nu-i treabă ţărănească, 
Ci caută-în arme să să-ocrotească. 


Toţi pe dânsul dau și-l împresoară, 
Iar el când s-apără, cand lovește, 
Şi toată lovita lui omoară, 

Ş-așa să poartă de vitejește, 


Cât din doaozăci care fusese, 
Abia doi scăpară-în tufe dese. 


Argineanul atunci să pogoară 

Şi luând arma celui pe care 

Intii biruisă, de pe-odoară 

Şi veșmânt că-au fost de viță mare 
Cunoaște. Le ia toate cu sine 

Şi să-îmbracă cum poate mai bine. 


Luându-și și ceva de mâncare 
Ce-află la trupurile căzute, 

Iar' sui pe calul ales, care 

Așa-l duce de ușor și iute. 

Cât pare că nu merge ci zboară 
Ş-ar fi-întrecut și pe-o căprioară. 


Mergând oblicește lângă cale 
O fântână. Frânt fiind de sete, 
Deștinde și zios pe iarbă moale 
Şezând aproape și pe-îndelete 
Beu de saţ și mâncă din cele 
Pe la turci aflate bucățele. 


Obosit de trude ș-ostănele 

Ce de-oarecâteva zile păţisă, 
Păn' socotește ceste și cele, 

lacă somnul genele-i închisă, 

Iar calul, văzându-să făr' pază, 
Când paște, cât caută și rântează. 


Întracea păgânii ce scăpasă 

De mâna lui Arginean vitează 
Fugind, dederă de-o ceată groasă 
Ce era mânată ca să vază 


Locul împregiur să-ispitească 
De-ar putea ști de-oastea romănească. 


Spuind ei de tâmplarea-îngrozită 
Şi de voinicul fără de teamă, 

Să meargă-în urmă-i apoi o-învită. 
Acolea sosind bagă de samă 

Că voinicul doarme fără de grijă. 
Dau știre și fac semn să nu strige. 


Apoi cu toți îl năpădire; 

Care de mâni, care de picioare 
L-apucă,-îl leagă și-l ţin. Să miră 
Argineanu trezindu-să: ș-oare 
Aieavea sau în vis el privește? 
De-abia să precepe, să trezește. 


De trei ori scuturându-să frânsă 
Legături, ca nește fire de-aţă; 

De trei ori mulțimea prejur strânsă, 
Prăvăli cu puternice braţă. 

Dar' mulţimea pe el grămadită 
Nu-i dă răgaz nice-într-o clipită. 


Ci cu-îndoit număr și putere 
Apucându-să-în urmă-îl supune. 

Şi după cum sigurinţa cere 
Fierră-în mâni și pe picioare-i pune. 
Așa legat apoi ca butuc 

De-aci cu mare triumf îl duc. 


Iară tabăra văzând că-o ceată 
Intreagă pre un rob sângur duce, 
Socotind că doară-i Vlad, îndată 
Striga: „Vlad Vodă iacă s-aduce!" 


De-aci să luasă cea strigare 
Ce pe Vlad înspăimasă-așa tare. 


Iar' deacă sultanului nainte 

Pe robul viteaz dusără, caută 

La el, nici crede cele cuvinte 
Ce-i spunea turcii de lăudată 
Vărtutea lui. Deci porunci-îndată 
Să-l deslege, fierră să-i dezbată. 


Apoi îl întreabă, l-ispiteşte 
Cine-ar fi și de unde. La care 
Voinicul nimica nu grăiește. 

In zădar el cu rea moarte-l spare, 
Că cela nice gura-și deschide 

Şi pare că de toți-și râde. 


Mahomet atunci mănios foarte 

Porunci să-l iaie și să-l ducă 

La cea mai înfricoșată moarte. 

Atunci Argineanul vorbă-apucă: 

„Sunt român! $-Argineanu mă cheamă, 
Om de credinţă și fără teamă. 


Însă tu că ești sultan te-arată! 

M-au prins adormit cu viclenie; 

Deci, dacă mi-e să moriu, judecată 
Alegerea morţii lasă mie! 

Oștean am fost ș-inima-mi poftește, 
Deacă-am să moriu, să moriu voinicește! 


Dă-mi calul ș-armele ce-mi luară 
Tâlhărește,-apoi lasă să vie 

Să le ieie, și mă lege iară. 

De m-or prinde, vina mea să fie! 


Atuncea fă cu mine ce-ţi place, 
Atunci strâmbătate nu-mi vei face!... 


Sultanul uimit de-atâta fală 

Şi sumeţia fără de minte, 

Făcu să-i deie, după tocmeală, 
Toate-armele, calul și veștmânte, 
Şi-i zisă: „Poftesc să-ţi meargă bine, 
Ticăit, lăuduros creștine!" 


Dar Argineanul suind călare 

Ia sabia-în mână ș-o sărută, 

Apoi zice: „Sultane! de-ţi pare 
Că-s nebun lăuduros, fă tute 

Ale tale oști drumul să-mi ţie! 
Intracea-ți mulțămesc de-omenie!... 


Aceasta zicând calu-și înteață 
Printre grămăzi de turci înarmate. 
Ca ș-un taur sălbatec din laţă 
Când scapă, sărind surpă toate 

Şi calcă sau cu coarne străpunge, 
Pe unde fuge, pe cine-ajunge, 


Așa voinicul pe unde-aleargă, 
Pe-uliţile taberii păgâne 

Rumpe, taie, sfarmă, cale largă 
Făcându-și. Nime drumul nu-i ţine, 
Că-așa merge cu năpraznă iute, 
Cât nici pot cu fuga să-și ajute. 


Nici unul dintre gonaci putură 
Să-l ajungă,-așa rapede-l poartă 
Calu-ușor, iar el strigă-,îi înjură, 
Să taie din cooartă-în cooartă, 


Care pe dânsul stau să să scoale 
Sau nu-i feresc îndată din cale. 


Păn' în urmă din tabără scapă, 
Nici mai vede gonind după sine. 
Deci s-oprește din fuga sureapă 
Cu hainele de sudori pline, 

De pulbere și sânge-împroșcat, 
Cu trupul întreg, nevătămat. 


Iară Vlad după ce mearsă 

Din tabăra păgână turcească, 

Toate oștile la un loc trasă 

Dând porunci cum au să să păzască 
La deobște năvală neașteptată, 
Cum și dincătro războiu să bată. 


Iar' când fu cătră-apusul de soare, 
Când copacii umbre lungi aruncă 
Pregătind murgitului răcoare, 
Atunci oastea cu data poruncă, 
Ieșind de prin locurile strâmte 

In trei coloane mearsă nainte. 


De trei părți avea să năpădească, 
Apoi iar la un loc să să-adune, 
Hotărât în tabăra turcească 
Nelăsând turcii să să-împreune. 
Merg oștile cu pasuri tăcute, 
Fără-a fi de păgâni precepute. 


Iar' când fură de șanțuri aproape, 
Fără-a face gomot sau strigare, 
Curând petrecură cele groape 

Şi ne-aflând vreo strage privitoare 


Intră cu năvală-acoperită 
In tabăra păgână-adormită. 


Coloane de-aci-în părți să răvarsă, 
Şi fiecare pe unde trece 

Păraie de sânge turcesc varsă, 
Somn dulce mutând în moarte rece; 
Nici altă s-auziea-în șetre vecine, 
Făr gemetul morţii și suspine. 


Căci muntenii prin corturi, pre-afară, 
Ce tâmpina, prăvălea-în ţărână, 
Tăia, junghia cu moarte preamară 
Pre-adormiţi cu deştepţi împreună, 
Pășind cu șireaguri închieiate, 

Cu vatră-asemene făcea toate. 


Ca droaia de lupi când apucă 

La mandra cu slabe păcurele, 

Şi păstorii nu știu să le-aducă 
Vreun ajutoriu, larg între ele 
Face perire, ucide, strică ș-apasă, 
Nici pe una neîncolțată lasă, 


Așa muntenii-în oastea turcească 
Purcegând din șatră în șatră, 
Bieţilor nice să să trezască 
Vreme lăsând, îi figea spre vatră, 
De multă moarte cap le-ameţisă 
Şi mâni viteze le drevenisă. 


Iară deacă-în urmă să făcu știre 
Că vrăjmașul tabăra-împresoară 
Ş-a să face de turci înglotire 
Incepu, deodată răsunară 


Din dosul tabării turcești mare 
Bucine și dobe cu strigare. 


Pentrucă din dos Vlad supusese 
Oarecâteva-sute-înarmate, 

Cu bucini, și dobe-în tufe dese, 

Cu poruncă, când va-începe-a bate 
Războiu, și ei să strige, să cânte, 
Pe turci de doao părţi să spăimânte. 


Atuncea, (spun că) și-în văzduh să văzură 
Cereștii călărași în veștmânte 

Albe, în strălucită-armătură, 

Mergând muntenilor înainte 

Şi hărțuind cu sabii de pară 

Pintre păgâneștile ciopoară. 


Turcii văzând ici vrăjmașu-în față, 
-auzind că-altul din dos năvale, 
Cu droaia, făr' de rând și povaţă, 
Să punea muntenilor în cale 

Şi să gătă de bătaie-adinsă, 

Dar apoi inima li să frânsă. 


Căci românii, dacă precepură 
Că să face-în tabără mișcare 
Cu musică și chiuitură 

De războiu și de-oști aţiţătoare, 
Descoperind lămpadele-aprinse 
Innainţară-în șireaguri strinse. 


Ca pârjolul ce-întii prin frunzare 
Merge nădușit pe zios, cu mică 
Flacără, iar după ce din rare 
Tufe răzbi-în brädet, să rădică 


Bobotind în văpaie,-apoi prinde 
Vânt și-în urmă tot codrul încinde, 


Aşa muntenească-oaste-îndrăznită, 
Ce păn acum furiș pătrunsese, 
Deacă să vede descoperită 

Făr' veste din întunerec iese 

Şi despre-osăbite părţi s-arată, 

Ca și când ar fi nenumărată, 


Cu strigări adânci triumfătoare 
Făcând asemene cu pământul 
Toate. Iară turcii de groază mare, 
Uitându-și credinţa și cuvântul 
Care sultanului său dedusă, 
Răsipiţi fugea-în grabă nespusă. 


Atunci o coloană ce-avea să-abată 
La corturile Porții pre nalte, 
S-urmeze după porunca dată, 
Rătăcindu-să nimeri pe-alte 

A pașilor, unde tăbărisă 

Oștile din Asia trimisă 


Care-a sprijinire nu putură 
Năvala muntenilor iuţită, 

Frânte cu cea dintii lovitură; 

In zădar pașii strigă, le-învită, 
Căci cu grămada pornite-în fugă, 
Nici poruncă-ascultă, nice rugă. 


Ba trag și pe cele-alte cu sine 

In răsipă, să calcă, să strică 

Oaste cu oaste și-ordii păgâne 
Fug însuși de-ai săi de mare frică; 


In zădar și sultanul de faţă 
Indeamnă, mustră,-arată ș-învaţă, 


Cum în zădar și trimișii strigă 

In toate părți că nu-i de-a să teme, 
Că-i numa viclenie și-întrigă 
Despre munteni, ce în scurtă vreme 
Va ţinea, numai ca fieşcare 

Să steie, s-arete cutezare, 


Că gloata-înfricoșată nu știe 

De rămas, ci năbușește-afară 

Din tabără, cu nerând și-în tărie, 
Ca și când din munţi unda pogoară, 
Rumpe iazul, răstoarnă poprele, 
Prevărsând lunca de bălţele. 


Mahomet văzând aceste toate, 
Izbânda-și uită, jeleă-l cuprinsă, 

Mai vârtos că-auziea după spate 

Ca când oști ar fi mai multe-ascunse, 
Ş-acum nu caută numa să scape 

Pe unde-i mai scurt, mai aproape. 


În mijlocul unii groase cete 
Cearcă a străbate-întracea parte, 
Pe-unde să vedea mai cu-îndelete 
Şi pe unde era mai rară moarte; 
Așa scăpă de-oștile române 
Mahomet acoperit cu rușine. 


Toată tabăra mearsă-în răsipă! 
Cei scăpaţi fug fără contenire, 
Morţii zac, răniții gem și ţipă 

Iar' biruitorii cu îndrăznire 


Strigă, să-îndeamnă și să-întărâtă 
Şi nu dau răgaz nici o clipită. 


Întracea Sătana cu-îndrăzneață 
Leghioana sa iacă sosește 

Şi pe turci fugari în groasă ceaţă 
Involgând de moarte-i ocrotește; 
Spumegă de ciudă și mănie 
Pentru venirea sa cea târzie. 


Iar' Mihail Arhânghel, întia 
Cereștilor oștitori povaţă, 

Zărind de parte cum vine-ordia 
Dracilor învoaltă-în neagră ceaţă, 
Tot cugetul Sătanei-înțăleasă 

Şi hotărî nainte să-i iasă. 


Deci strigă-îndată: „la arme-afară!" 
Şi luându-și o ceată cu sine 
Ingerească, cu sabii de pară, 
Câteva tunuri cu fulgeri pline, 

Tot feliu de-artelerie cerească 

Ca pre vrăjmașul să biruiască. 


Era de viaţă dătătoare 

Cruci acolò și-evanghelii sfinte, 
Moaște, metanii cu sărindare, 
Posturi cu rugăciune fierbinte, 
Miruri, paraclise, liturghii, 
Canoane, aghiazme și tămâi. 


Cu cestea purceasă făr>ă<zăbavă 
Oastea îngerească la bătălie, 
Cântând 'Troiţii pre nalte slavă, 
Şi stând în faţă negrii ordie, 


Armele nebiruite prinsă 
Şi de-îmbe părţi războiul s-aprinse. 


Sabii de pară nemuritoare 
Lucind aducea nevindecate 
Rane dimoneștilor ciopoare; 
Cu fulgeru ceresc încărcate 
Tunuri vocnea nestânsă văpaie 
Ş-acu fierbea groaznică bătaie. 


Neputând cumplita lovitură 
Sprijini cetele-întunecoase, 
Năpoi a să-îndupleca-începură, 
Când Sătana ietăganu-ș' scoase 
Şi scrâșnind așa răcni de tare, 
Cât păru că pământul trăcsare. 


Năvălind apoi cu sâlnicie 
Asupra șireagurilor sfinte, 

Vru pre ai săi din fugă să ţie, 
Dar' nu mult putu răzbi-înnainte, 
Căci îngerii, lui să-aruncă-în cale 
Oprindu-l cu scuturile sale. 


lar' Arhanghelul deacă vede 
Nebuna Sătanei cutezare, 

Iute ca fulgerul să răpede 
Şi-atâta-i șterge-o palmă de tare, 
Cât Sătana-i cade denainte 

Ca fără suflet și fără minte. 


„Nu-i vrednic un tâlhăroiu ca tine 
Să-mi spurc armele nemuritoare! 

Palma-i pentru proaste, de rușine 

Suflete!" (zise) și supt picioare 


II călcă. Ş'apoi cine știe-unde 
Il zvârli,-în nește peșteri afunde. 


Atuncia și din artelerie 
Incepură-a-împroșca sărindare, 
Sfeștanii, paraclise, tămâie, 

Moaşte sfinte ș-altele de care 

Fug diavolii; iar apa sfinţită 

Ca povoiu mergea pe dânșii stropită. 


Şi iacă-oastea neagră-într-o clipită 
Cu vaiet și multă zberătură 

De tot în răsipă fu pornită; 

Dracii care-încătro străbătură; 
Undeva cercând cum să să-ascundă 
Cu vreo mijlocire mai curundă. 


Unii-intrară-în pământ, alţii-în stânce, 
Mulţi în bălți încă să pitulară, 

Prin râpe, lacuri, peșteri adânce; 

lar' o zătignită cetioară 

Vrând a scăpa de-atâte nevoi 

Să băgă-într-o cireadă de boi. 


Mamona văzând aspra pălmită 
Care Sân-Mihai Sătanei ștearsă, 
Nu stete mai mult, ci-întro clipită 
Pieri din șireag și iute mearsă 

La oastea lui Vlad luând pe sâne 
Chipul unei cătane bătrâne. 


Pintre șireagurile gonace 
Mestecându-să, strigă deodată: 
„Fraţilor! ascultați, de vă place, 
Ce socotesc eu! lacă-împrăștiată 


Fuge turcimea și-în răpezită 
Fugă-anevoie va fi poprită. 


Deci în zădar gonind după dânsă! 
Ajungă dar că-a noastră vărtute 
Puterea lui Mahomet înfrânsă; 

Nu e de-a-l conteni-în fuga iute, 
Că-oastei vrăjmașe-în fugă pornite 
Trebuie-a zidi poduri aurite. 


Pănă ce noi făr de răsuflare 

Gonim pe fugari, alții bogată 
Tabăra vor prăda și doar' care 

N-au asudat în astă cruntată 

Bătaie răpi-vor acei toate! 

Noi om rămânea cu buze-umflate." 


Aici tace ostașul ș-arată 

Mulţime de bani cu lucruri scumpe, 
Oastea la pradă-acum învitată 

Să desface, rândurile rumpe; 
Fieșcare merge-apoi de sine 
Lăsând scăpare-oştilor păgâne. 


Deci la ceialalți porunci trimite, 
In urma fugarilor să meargă 
Neîncetat, cu pasuri întețite, 
Iară el în partea sa-încă-aleargă 
Pe care-ajunge taie și bate 

Şi bieţilor purure stă-în spate. 


Cum râul de munte primăvara, 
Când în pripă neaua să topește, 
Dintru nălțime urnind povara 
Apelor, să varsă și bujdeşte, 


Toate-înneacă, surpă și prăvale 
Şi nu-i ce să-l oprească din cale, 


Așa Vlad neînvinsul să răpede 

Şi cu șireaguri nespăimântate 
Frânge, taie ce nainte vede, 

Surpă, răstoarnă, calcă, străbate, 
Şi nu-i vărtute, nice tărie 

Să-l contenească sau drum să-i ţie. 


Dar ce folos de atâta vitejie, 

Când scăpare avu mai marea parte 
Prin a diavolilor măiestrie! 

Totuș' a turcilor fu rea soarte, 

Căci din tabăra nenumărată, 

Abia scăpă jumătate de gloată. 


Cântecul a VIII 


Tiganii merg și neștiind unde 

Să scape de-o nevoie, dau pe-alta; 
Sătana-într-o mănăstire s-ascunde, 
Vrând să bage pe fraţi întru balta 
Necurăţiei; iar' Hamza-arată 
Sultanului turcimea-înţăpată. 


În zădar omenirea să plânge 
Cumcă-a toate mari și mici greșele 
Dracul poartă vina, care-împinge 
Pe om la strâmbătate și rele, 

Că cercând lucru-în amărunt bine, 
Intia pricină din om vine. 


Dacă n-ar dare-omul ascultare 

La întia-îndemnătură drăcească, 
Iadul, cu toată ceata sa mare, 
N-ar nimeri ca să-l biruiască, 
Dară noi lucrăm din voie-adinsă 
Şi totuș zicem: dracu mă-împinsă. 


Vede lacomul scula străină 
Şi-îndată-o râvneşte; dracu-învită 
Apoi, și nu-i dă loc de hodină, 
Iară el din ce-în ce să-întărâtă, 
Pănă ce-în urmă pofta I-învinge, 
Pănă de lucru străin s-atinge. 


Deci pentru că râvni el îndată 


Când văzu, nu este dracu de vină, 
Ci voia lui spre rău adâncată!... 
Pentru ce-omenirea nu-ș' alină 
Intia porneală, ci-ș' arată 
Plecătura-inimii vederată? 


Copila ce vede-întii pe-un june 
Frumos care drag inimii cade 
Rușește-în față ca viu cărbune, 
Ochi îi scripesc, suflarea-i scade, 
Şi iacă dracu de-aci precepe 

Că ia pe fecior a dori-începe. 


Apoi să fie cât de curată, 

Dacă nu-și va lua sama bine, 
Fugind ș-uitând pe-acel june-îndată, 
O! câtă jele, câte suspine 

Şi câte fierbinţi lăcrămioare 

O așteaptă-în urmă să-o-împresoare! 


Că diavolul apoi nu-i dă pace, 
Ci-în cuget îi pune ună ș-altă. 
Atâte-arătări viclene-i face 
Pănă-în laţul său o vede-învoaltă, 
Atâta lucră și măiestrește 

Păn' sângur cu sângură tâlnește. 


Călugărul încă joară curăţie, 

lar deacă văzând el o femeie 
Frumoasă venindu-i în chilie, 
Şi el, în loc ca fugă să deie, 

Va rămânea cu dânsa-împreună, 
Pierde-va și el a sa cunună, 

Că diavolul îndată precepe 


Cumcă fratele bucuros vede 


Femei și-i suflă gânduri surepe; 
Deci, pentrucă el fuga nu dede 
Dintr' început, pe dânsul rămâne 
Toată vina poftelor păgâne. 


Nici pentru dievoleasca-îndemnare 
De păcat poate să să sloboadă, 
De-ar face cumva scandală mare 
Sau tocma doar' mătanii cu coadă! 
Şi-în zădar zice: dracu mă-împinsă! 
Căci pentru ce el fuga nu-întinsă! 


Deci nici ţiganii sunt fără vină, 
Măcar și pe dânșii dracu-împinsă, 
Căci ei dederă-întia pricină. 
Arătându-și chief și voie-adinsă, 
Cumcă-au inimă de-a să și bate 
Improtivă-a tot feliu de gloate. 


Multă-acuma ei cale mersese 
După Tandaler, buna povaţă, 
Pe potecul unii păduri dese; 
In urmă făcându-li-să greață, 
Toţi să-învoiră-acolo să mâie 
Pănă cătră zorile roșie. 


Iar' Tandaler ș-atuncia-îi învaţă 
Cum să face popas oștenește, 

Ca să poată pănă dimineaţă 
Durmi fără grijă. Rânduiește 
Apoi împrejur străji păzitoare, 
Ca vrăjmașul să nu-l împresoare. 


Spre-aceasta el dintru toţi aleasă 
Pe cei mai îndrăzneţi și mai tari 
Şi zisă: „Fiind pădurea deasă, 


Au știm noi de nu să-află tâlhari 
Intrânsa? Dăci voi să hiţi cu pază, 
Deschiși ochii având și minte trează, 


Ca, de s-ar tâmpla și cea mai mică 
Mișcare sau gomot, voi îndată 

Să strigați din ce puteţ, făr' frică: 
„Stai! Care-i măi!" ţiind arma gata 
Ca, deacă nu vă-ar ști el răspunde, 
Să-l puteţi nimeri măcar unde. 


Cuvântul între noi, ce să chiamă 

De taină, să fie astezi: baros; 

Deci luaţi acuma bine samă, 

Ca, deacă la strigătul vârtos: 

„Stai! care..." n-ar ști răspunde-or cine: 
Baros!, să știți că vrăjmașul vine! 


Deci îndată strigaţi de departe 

Cătră-ai noștri: „La-arme, la-arme-afară!" 
lar' voi să vă-apăraţi păn' la moarte, 

Ca să nu vă faceţi de ocară." 

Așa străjile-învăţate bine 

Să-împărţiră-în tufele vecine. 


Drăgan care era mai viteaz, 
Intr-un măr să sui pădureţ, 
Călăban care n-avea bun plaz 

Cu părul său cel tufos și creţ, 
Fiind mai tare din cei aleși, 

Să vâri-între nește spini preadeși, 


Iar' Şuvel după-un tufariu să trasă, 
Păpuc încă să-ascunsă într-o boartă 
A-unui fag, dar' nici alţii să lasă 
Așa numai pe nedejdea moartă: 


Carii pe zios, carii pe sus, cată, 
Unde-ocrotinţă frica le-arată. 


Nu trecusă-un ceas și jumătate 
De când tabăra în somn apucasă, 
Când iacă vin din părţile toate 
Vaiete, strigări cu larmă groasă 
Şi tocma-în cescuţurile scumpe 
Prelina păusare le rumpe. 


Căci cu toată-această pază bună 
Beleaua vini ca și chiemată. 
Intii lui Drăgan prin urechi sună 
Ca când ar auzi ceva și iată! 
Grohăind vrăjmașul și sosește! 
lar' Drăgan din inimă slăbește. 


Mai vârtos oblicind că neștine 
Sâlea cu mânuri și cu picioare 

A sui pe măr, nici „vai de mine!" 
Putu striga, nici „stăi!" și „care!"... 
Că tot sângele-îi pieri din față, 

Iar' ochi îi cuprinsă neagră ceață. 


Ştiu că mulţi așteaptă dintre voi 
Cu nerăbdare, ca să le spun 

Ce feliu de vrăjmași sau tâlhăroi 
Au fost care-au făcut acel sun 

Şi cine-au fost îndrăzneţul care 
Pusă pe Drăgan întracea stare? 


Cu adevărat Omir ș-alţii poeți 

De frunte-așa curund nu vă-ar spune, 
Dar' eu, care-s dintru lăeţi, 

Nu precep atâta-îmbieciune, 


Ci voi povesti lucru cum este, 
Şi vă-încredințăz că nu-i poveste! 


Îmblând o grămadă de gligani 
Incolea și-încoace prin păduri 
După hrană,-ajunsă la ţigani, 

Şi spăimântată de-atâte guri 
Vorbitoare, cu mare grohnire 
Păn' la mărul lui Drăgan fugiră. 


Iar' un urs carele mai nainte 
Sosisă-acolea şi mânca mere, 
Spăimântat de năvala fierbinte 
A gliganilor, fără-îmbiere 

Sări pe măr în sus, neștiind 
Că-acolo era Drăgan păzând. 


Drăgan săracul de cap amete, 
Scapătă din creanga-în care șede 
Şi cade-ursului tocma-între spete, 
Care pierzându-și cumpăna ș-dede 
Peste cap cu groaznică sberare. 
Gliganii dau fuga pe cărare. 


De-atâta sunet și de năpraznă 

Cele alte străji să-înfiorară, 

Iar' ursul văzându-să de caznă, 
Nici el, măcar mânios, de-astă-oară 
Află de folos a rămânea-în loc, 

Ci fugi ca și pârlit de foc. 


Căci Drăgan care, prin o ciudată 
Tâmplare, în zios căzând s-aninasă 
Intre doao crenge,-atunci deodată 
Trezindu-să, gândeai că va să-i iasă 


Sufletul, așa sbiera de tare, 
Ca când toţi turcii i-ar sta-în spinare. 


O, câte minuni face-o tâmplare! 
lacă tocma-întracea-învăluială, 
Străjile s-aud strigând: „Stăi... care!... 
Care ești, măi!..." și gătând năvală, 
Nu de voie bună, ci de frică, 
Căci încă nu văzură nimică. 


Dar peste puţin și pe dânșii iacă 
Vine tot aceaiaș' belea neagră; 
Călăban nu știea cum să facă 
Ca să-și cruţeze viața dragă: 

Ori la vrăjmaș afară să iasă, 

Ori să șază-ascuns în tufa deasă. 


Așa socotind, o poftă-îi vine 
Să-și ivească capul puţine, 

Ca să poată-oblici de la cine 

Şi de-unde-i larma, când și pe el 
Nimeri-înteţit, ca ș-o săgeată, 

Un gligan din droaia spăimântată, 


Şi nimerindu-i printre picioare 
L.-ar fi dus doară-în spate cu sine, 
De nu-l scăpa părul tufos care 
Incâlcindu-să pregiur de spine 

Il trasă-înapoi, iar' el pe spate 
Căzu, ca și mort de jumătate. 


Atunci el crezu tare vârtos 
Cumcă doar un turc de cap îl ţine, 
Şi-începu a să cânta jelos: 
„Văileo! văileo! săracu-mi de mine!... 


Nu mă lăsaţi! Vai, dragă mămucă, 
Nu mă lăsa turcii să mă ducă!..." 


Aşa plângând ţinea ochii-închiși 
Ca să nu-și vază cruda pierire, 
Tipa și să văieta morţiși 

Socotind că doară vor sosire 
Ceialalţi a lui spre-ajutorinţă, 

Să-l scoaţă din mâni fără credinţă. 


Întracea de-atâta strigătură 

Tot codrul răsuna pe-împregiur, 
Iar' ursul după cea căzătură, 
Mănios și mormăind mur! mur! 
Purcedea nainte prin desiș, 
Căutând câteodată lăturiș. 


Bietul Păpuc carele-aţipisă 

In fagul bortit, atunci deodată, 
Tocma-într-un ceas rău, ochii-ș' deschisă 
Căci ivind urechea spăimântată 

Din scorbură-afară, ca s-audă, 

Şi pe dânsul tâlni soartea crudă. 


Fiindcă pe-acolea cătrănit 

Ursul trecea-într-aceaiaș clipită, 
Ş-oblicind capul din bortă-ivit, 
L-apucă de cerbicea ticăită. 

Vrând să-i smulgă cap din rădăcină, 
Il lăsă cu goala căpăţână. 


Şi iarăș' apucând prin tufare 
Dede de Şuvel cu barba creaţă, 
Pe care-afla durmind în picioare, 
Şi luându-l frumușel în braţă, 


Așa-l strânsă la sine de tare, 
Cât nici putu zice: „Stăi, măi! Care!" 


Toate-aceste să făcea pe-o vreme, 
Ș-întracelaș' ceas cela răcnește 
Spânzurat, iară cesta-în spini geme, 
Pe celalalt ursul nădușește; 

Toate strigă străjile-împreună, 
Pădurea-împregiur groaznic răsună. 


Tandaler atuncea să trezește 
Ş-auzind atâta ciorobor, 

Strigă cât putu chiar ţigănește: 
„După mine-o luaţi pă picior!... 
Şi strâgând aceasta fuga-întinsă, 
Iar' după dânsul gloata să strânsă. 

Dar' în loc de-a fugi într-altă parte 
Intracol6 mergea bărbătește, 
Unde-avea nătăria să-i poarte. 
Tandaler nicăiri nu să-oprește, 
Căci acum își uitasă de toate 

Şi trăpădă-înainte cât poate. 


Luând așa fuga voinicească 
Tiganii noștri prin cea pădure, 
Ca pe vrăjmașul să nu tâlnească, 
Mergea pe su poale de măgure 
După căpitanul său vârtos, 

Păn' ieșiră la un câmp frumos. 


Acolo Tandaler stete-în loc 

Puţinel, ca să să strângă toți, 

Ş-apoi, iară să meargă-într-un noroc, 
Căci pe câmp nu să temea de hoți, 


Dară ş-acolea năpasta sare 
Şi li să pune tocma-în cărare, 


Căci, după ce cătră miază noapte 
Cetele-împrăștiate s-adunasă 

Ş-a călători spre noao fapte 

Pe câmpul de-alung ei apucasă, 
De iznov și fără veste,-o mare 
Să făcu-între dânșii turburare. 


Şi-ar fi dat fuga, de bună samă, 
Ca și mainte laia vitează, 

Dar' nu știea dincătro teamă 
Le vine, ș-aștepia ca să vază 
Incătro Tandaler o va rade, 
Că-a fugi fără cap nu să cade. 


Iar Tandaler de la frunte strigă: 
„Staţi, voinicilor, și dați pă moarte! 
lacă vrăjmașul va să ne-ucidă!" 
Atunci cei de-aproape și de parte, 
După-învăţătura cea lor dată, 

Toţi închisără ochii deodată, 


Ca să nu-și vază vrăjmaș' în faţă, 

Şi dederă-a chiui din gură 

Ca și oastea cea mai îndrăzneață; 

Apoi, după-aceaiaș' învăţătură, 

A lovi-începură pregiur sine 

In toate părți cum putea mai bine. 


De-aș! avea piept vârtos ca de-aramă 
Şi glas mai mare de-un bou de baltă, 
N-ași putea cânta, de bună samă, 
Cum să cade, bătălia naltă, 


Care negrul norod aici fece, 
Că (spuiu drept!) peste putere-mi trece. 


Acum la rândul întii bătaie 
Să-începusă groaznică și tare, 
Că Tandaler cu ochii închiși taie 
Despre toate părţile, ș-îi pare 
Că el cu a sa vitează spată 
Oboară tot câte trii o dată. 


Toţi ţiganii-acum oștea de-aproape 
Şi-închizând ochii dă bărbătește: 
Unii mergând orbiș' cădea-în groape, 
Alţii pășind nainte muţește 

Cu armele sale-împoncișate, 

Să trezea prăvăliți pe spate. 


Spre nenoroc ţiganii dedusă 
Pe cireada de boi îndrăcită 
Care, cu răpezie nespusă, 
De diavoli fiind povăţuită, 
Așa lovi pe dânși cu iuțime, 
Cât prăvăli multă golățime. 


Tandaler gândind că-i oaste, foarte 
Vitejește-învârtea arma-în mână, 
Ş-acuma-ș uitasă și de moarte 
Când, iacă, răsturnat în ţărână 
Intr-o clipită el să trezește 

Măcar că să bătea voinicește. 


Pentrucă dând el orbeşte,-ajunsă 
Pe-un taur moldovenesc de munte, 
Care de-a sa parte-încă-i răspunsă 

Cu doao tari dovezi ce-avea-în frunte, 


Cu care-așa-l zvârli cătră stele, 
Cât gândeai că-l poartă dintru ele. 


Căzu viteazul. Supt el pământul 
Să cutremură, iară cel tare 
Suflet a lui părea că din frântul 
Trupșor acuș', acuș îi sare; 
Indată pe nas îl năpădi sânge, 
Iar' de durere nici putu plânge. 


Măcarcă-acum vitele-înspăimate, 
Fuga luând, dosul întorsese, 

Totuș' murgele viteze gloate 

Cruciș' împărțea lovituri dese; 
Sâmţind apoi mulţi că-în vânt loviră 
Incepură-a clipi câte-o ţiră. 


Gogoman încă să stânginisă 

Așa de bine și cu mănie 

Ca să taie-în turci ca și într-o clisă, 
Dar, precum istoria ne scrie, 
Mergându-i în deșert lovitura, 
Căzu pe faţă și-îș' rupsă gura. 


Îndată pe dâns' mai mulți grămadă 
Unul pe altul împiedicaţi căzură; 
De-aci să-începu-între dânșii sfadă, 
Cunoscându-să pe graiu și făptură; 
Deschizând apoi ochii mai bine, 
Vedea fugind gloatele străine. 


Atunci Hărgău cel cu gura mare, 

Care dintru toţi pe-aceaia vreme 

Striga, zbiera, chiuia mai tare; 

„Staţi, măi! (strigă) că nu-i de-a să teme! 


Staţi, voinicilor! (adausă iară), 
lacă vrăjmașii să-împrăștiară”. 


Toţi atuncea țiganii căutară 
Oare-adevărat Hărgău le zice? 
Faţa le era ca galbenă ceară, 

Iar' inima su piepturi voinice 
Incă ş-acum le tremura foarte, 
Măcar vedea vrăjmașul de parte. 


Lung steteră ei, privind încoace 
Şi-încolea, de nu mai vine iară 
Protivnicul, însă văzând pace 

In toate părţi, să mai îndemnară 
Şi prinsără-a să-întreba-între sine 
Cum s-ar cădea să facă mai bine: 


Adecă-ori să-întoarcă iar acasă 
Cu gura goală, fără bucate, 

Ori să rămâe.-In urmă s-aleasă 
Cumcă, după ce vor fi-îngropate 
Trupurile celor morţi, să fie 
Slobod fieșcui a merge-unde știe. 


Atunci 'Tandaler de gios să scoală 
Şi zise: „lan ascultați voi pe mine, 
Voi, carii vreți la muieri în poală 
Să-alergaţi, și voi, la care spine 
Incă-în picior n-au întrat ca mie, 
Să vă sature de bătălie! 


Dăci să ne tragem la ha pădure, 
Să fim ascunși, nevăzuţi dă nime, 
Iar' de-a vrea Guladel să să-îndure 
Mâne și dă-a noastră ţigănime, 


Socotesc c-om afla dă mâncare, 
Că mie d-ahasta m-i mai tare". 


Sfatul acesta tuturor place, 

Toţi în pădure descălecară, 

Dară focuri să temură-a face, 

Ca să nu-i afle vrăjmașul iară. 
Toţi cugetând ca porcu la ghindă, 
Adormiră cu gura flămândă. 


Dar', precum spune cartea ciorească, 
Nici un suflet pieri-într-acea noapte 
Din viteaza gloată țigănească, 
Numa răniţi fură cam la șapte. 
Creadă cine cum vrea, eu nu cred, 
Măcar că scris pe hârtie văd. 


Abia zorile peste hotară 

Gonind întunericul trecusă, 

Abia și soarele-întorcând iară 
Strălucisă cu raze neapuse 

Vârvuri de munţi, de dealuri și stânce, 
Apăsând negura-în văi adânce, 


Când voinica lui Tandaler ceată 
Să trezi și la câmpul de-asară 
Socotind puţinel să să-abată, 
Intracold drumu-și luă. Dară, 
Nu știu cum, spre norocul mare 
A ei, să rătăci din cărare 


Şi ieși din codru de-altă parte, 
Intr-altă câmpie desfătată, 

Dar' cu mulţime de trupuri moarte 
De oameni și de cai sămănată, 


A voinicii sale dovadă. 
Să miră ș-abia poate să creadă. 


Iar' deacă-începu cu fală-a spune 
Fieșcare vitezele sale 

Fapte de ieri, nu mai fu minune, 
Socotind ei că cu vorbe goale 
Nu să pot ucide-atâţi, dar' nice 
Era ceva împotrivă-a zice, 


Căci ieșind ei din pădure-afară, 
Tocma-în cea câmpie nimerisă, 
Unde Vlad Vodă pe turci asară 
Cu multă putere năvălisă. 

Lor de-aceste neștiind le pare 
Că-înși au făcut biruința mare. 


Dar', ce noroc!... Nu departe, iacă 
Dedere de lucruri și mai bune, 
Adecă de tabăra bogată 

Ce-o părăsisă-oștile păgâne 

Când fugind cu sufletul sărac 

In pripă, lăsasă toate de jac. 


Ihu! prihuhu!... cu toți deodată 
Ei a striga ș-a juca-începură, 
Ş-a căra din tabără bucată, 

Tot feliu de armă și mundură, 
Cai, boi, berbeci, cămile, fărine, 
Urez, pește, zahăr, orz cu pâne. 


De-aci la ţigănie acasă 

De grabă-întoarsără ducând prada, 
Voioși de bătaia norocoasă. 

Dar' chiotul pe cale și sfada 


Un mil de loc să-auziea-împregiur, 
Căruţele răsunând dur! dur! 


Lăsămu-i să meargă-în bună voie, 
Că noi mai avem a spune și de-alte 
Adecă, scăpând de la nevoie 

Faţa Mării sale prenalte, 
Domnului Sătănii, ce mai fece 

Şi cum hotărî vreme-a-ș petrece. 


După ce el din aspra căzută 

Abia să trezește și să scoală, 

Acum gândul de războiu îș mută 
Rușinându-l nebuna sa fală, 

Ş-un cuget ciudat îi vine-în fire 

Ca să să-ascundză-într-o mănăstire. 


Știind el acum de multă vreme 
Că fraţii călugări în chilie 

Au primit Pisma, fără-a să teme, 
Iar' Pisma, iubita lui fie, 

Au născut acolo depreună 
Făţăria și Vrajba nebună, 


Luând chip de tânără copilă, 
Stete Făţarnicul la portiţă, 
Rugându-să de-ajutoriu și milă. 
„Fiind eu (zisă) de bună viţă, 
Turcii păgâni năpădind asară 
Fraţi, surori și părinţi îmi tăiară; 


Numa eu scăpai, nefericită, 
Prin a-întunerecului scutință; 
De foame și trapăd obosită 
Toată noaptea cu mare sâlință 


Rătăcind mă-învâlrtii prin pădure, 
Păn' sosii la ceste ziduri sure. 


Deci, deacă-aveţi inimă creștină, 
Scăpaţi-mă de moarte ș-urgie, 
Daţi-mi să moriu încai fără vină 
Decât încăpând eu la robie 
Să-mi pierd curăţie și viaţă. 

Ah! jelnică soarte și scârbeaţă!" 


Cu lacremi, aceste mincinoase 
Zicea suspinând, iară monacul 
Portariu privind la dânsa-și uitasă 
Metanele, ceasuri și condacul: 
Căuta la păr slobozit pe spate 

Şi la sânul gol de jumătate. 


Înțălegând bătrânul părinte, 
Egumenul Gherontie,-îndată 
Porunci să i-o-aducă-înainte, 
Zicând că măcar că este fată, 
Totuș' cinul la-întâmplări de-aceste 
Sloboade să-intre-în chilii neveste. 


După ce de-amărunt cercetată 

Fu copila, bătrânul o dusă 

La o chiliuță sângurată 
Ş-o-încuie, dar' nimărui nu spusă, 
Temându-să doar”, cine știe, 

Să nu să tâmple vro nătărie. 


O, să știi pe cine-închizi aice, 
Drăguţ Gherontie! câte ciude 
Te-ar împresura și ce ai zice? 
Insă-acum aș pofti eu un jude 


Cu minte și fără părtenire 
Să meargă cu mine la mănăstire, 


Ca privind la frumoasa copilă 
Insuș, după drept, să hotărască: 
Oare putea-va scăpa de sâlă 

Şi de năpasta călugărească, 
Intreagă și cu totul curată 
Această fecioară-împeliţată? 


Eu zic că nu!... Şi cum să arată 
Din poveste, nu zisăi minciună. 
Dar' cine-ar fi socotit vreodată, 
Judecând cu socoteală bună, 
Ca diavolul pentru pocăire, 

Şi el să să bage-în mănăstire! 


Ajunge-atâta că coconița 
Prilostită,-așa fu bunișoară, 

Cât, de n-ar fi sosit Măgărița 
Ducând pe sfântul înapoi iară 
Tocma pe-aci, călugării doară 
Pentru dânsa-ar fi fost să să-omoară. 


Călugării o ochisă bine 

Şi toţi zisără: „Ce fată frumoasă... 
Dar' cei mai mulți socotea-întru sine: 
„Ah! să nu am pe mine-astă rasă!" 
Așa gândea, vorbea pănă-în sară 
Prin chiliuţe cum și pre-afară. 

Dară când fu pe la miază-noapte, 
Vicleanul nevăzt pretutinde 
Imblă și fiește cărui șoapte 

In vis pofte rele și-l încinde; 


Copila-arătându-să-în chilie, 
Pe fieșcare chiamă și-îmbie. 


Gorg6nie,-unul mai cu-îndrăzneală, 
Care nu putea s-adoarmă-asară, 
Invitat fiind curând să scoală 

Şi să duce după cea fecioară; 

Ea merge-înnainte numa-în iie, 

El după dânsa, păn' la chilie. 


Pe-întunerec și fără lumină 

In chilie fiind, cearcă, caută 
Desfătata lui Adam grădină, 
Pretutindene; în urmă iată 
Nimerește pe-un pat, iar' supt ţoale 
Pipăind, dede de viu și moale. 


Copila-îi pare că zace-întinsă, 

Ba și că-l cheamă-i să nălucește. 
Cuviosul părinte s-încinsă 

Ca focul când cineva-l zâdărăște. 
Ş-acum să-înflasă să cânte-în dude, 
Când iacă-ușa scârțâind aude. 


Un trópot de-om pe furiș vine, 
Oblici Gorgonie săracul, 

Şi fiind el inimos în sine, 

Cât nu s-ar fi temut nici de dracul: 
„Cine ești? Om, diavol sau nălucă?" 
(Strigă) și-întruna de piept apucă. 


Ghierman chielariul era, pe care 

La poprita dusese chilie 

Tot aceaiaș' poftă și tâmplare. 
Ghierman la răspuns mult nu să-îmbie, 


Ci-îndată-i răspunde cu-o pălmită. 
Diavolul pe-amândoi întărâtă. 


Iar Varlăm, ce numa cât sosește; 
Pe-întunerec mergând dă pe dânși 
Şi câtu-s de lungi îi prăvălește. 
Pănă-s aceștea-în luptă cuprinși, 
lacă Ştefan, losofât, Nichita! 
Pe-un după-alâlt aduce ispita 


Gorgonie pe chielariu supusese 
Ş-acu să-începea de-a scărmănata. 
Ospătându-să cu pugnuri dese; 
Nichita-încă era de harţ gata, 
Când lovindu-să de niște lade 

El încă peste ceialalți cade. 


Chelariul apucând răsuflare 

Atunci, să zvârgoli cu putere 

Şi de-abia să rădică-în picioare; 

Dă să fugă şi spre ușă mere, 

Dar bucnește-în cap ca ș-un berbece 
Pe Iosofat şi nu poate trece. 


Atunci el tinde mâna să vază 
Cine iarăș' în drum i să pune? 
Lui losofat ochii scânteiază, 
Ameţit cade!... Ce voi mai spune! 
Chelariu-în locul cestui apucă 

Pe Ștefân vrând cu sine să-l ducă. 


Gorgonie pe Varlam săracul 
Ucidea, iar' chielariul de gușă 
Sugruma pe Ștefân; și boleacul 
Iosofat dându-și cu ceafa în ușă, 


Ameţit zăcea ca-unu ce moare, 
Şi numa cât bătea cu picioare. 


Așa fu priveliștea când iacă 

Uşa fără veste să deschide, 
Chilia cu lumină să-îmbracă. 
Vede-atâtea măscâre ș-obide 
Bătrânul Gherontie; să miră 
De-unde toate aceste să scorniră. 


„Bogorodţă, spasi ns! (zisă), 

O, fiilor! dar ce-i aceasta?" 
Fata cu tot să descoperisă, 
Zăcând ca și la nuntă nevasta. 
Spre mai mare scandală ș-ispită 
Marghioala să făcusă-adormită. 


Bătrânu-într-acea nerânduială 

Nu știea ce-întii ar fi de-a face: 
Ori să-acopără-a femeii sminteală, 
Ori pe fraţii luptători să-împace.!... 
Şi lung stete cu mintea-îndoită 
Ş-ochii-înfipţi la beleaua golită. 


Tocma pe-acolea-într-acea minută 
Sân Spiridon întorcând acasă 

Trecea care, comedia slută 

Văzând, pe deasupra lor trasă 

Cu degete sfinte-un de semn de cruce 
De care fug, pier toate năluce. 


Şi iacă,-o minune! fata piere 
Ca năluca din ochi, iară frații 
Ca când n-ar avea nici o putere 
Slăbesc din mâni, și răsturnaţii 


Să scoală mirându-să de-aceasta, 
lar' mai vârtos cum pieri nevasta. 


Toţi cu Gherontie împreună 
Cunoscură cumcă-au fost ispita 
Sătanei pe dânși, de samă bună, 
Pentru că și fratele Nichita 
Povestea cum că dracu nu-o dată 
I s-au arătat în chip de fată. 


Musă, ian pleacă-ţi cântare lină 
Şi spre-a turcilor împărat mare, 
Ce cu foarte mică-oaste păgână 
Nu să grijea numa de scăpare; 
Ce mai păţi-în fuga răpezită, 
Ce făcu și cum i-au fost ursită? 


Sultanul care-acum să tăiasă 

Cu puţinei prin oastea română, 
Jelindu-și soartea nenărocoasă, 

Fuge pe unde nevoia-l mână; 

In urmă,-obosit, neștiind unde 
S-află,-în codrul de-aproape s-ascunde. 


Şi din puţini care-i rămăsese, 
Călărași în toate părţi trimisă 

Ca mai vârtos cele mai alese 

Oști călăreţe să fie-oprite, 

Iar' el într-acea frânt de-ostăneală 
Vru puţin să-odihnească-în tihneală. 


Abia, răpăusă jumătate 

De ceas, când îi curmă-odihna lină 
Un glas de-om, care-inima-i străbate: 
O umbră-în văzduh, plânge, suspină. 


Sultanul atunci capu-și rădică 
Şi privește, dar cuprins de frică, 


Faţa cu scârbită îngrozire 
Intoarsă de la vedere-amară, 
Căci s-arată-în văzduhul supţire 
Hamza, pe care-în trecuta vară 
Vlad pedepsi cu moarte sureapă 
Făcând să-l tragă de viu pe ţapă. 


Cu față cruntă și-împănginată, 
Cu ochii-afundaţi, barbă sperlită, 
Acela-în văzduh acum s-arată; 
Pe Mahomet cu degetu-învită 
Şi cheamă să meargă după dâns; 
Sultanul îi urmează-într'adins. 


Nu mearsă doară pasuri trei sute 
Umbra, ș-întinzând mâna i-arată 
Un loc, apoi din ochi piere iute. 
O! vedere tristă-înfiorată! 

Aici sultanul nenumărată 

Gloată turcească vede-înțăpată!... 


O poiană era-împregiur doară 
De trei sau patru miluri aproape, 
Cu dumbravă-încungiurată rară, 
lară-întrânsa mii de mii de ţape, 
Des lângă-olaltă s-afla-înșirate, 
Cu trupuri musulmane încărcate. 


Sultanul de scârbă și de greață, 
Din inimă slăbind și picioare 
Amete de cap, cade pre față 
Şi, de nu era sârguitoare 


Grija-unui slujitoriu credincios, 
Doară nu să mai scula de zios. 


Acesta-l trezește și-l rădică, 
Apoi luându-l de susuoară 

De la locul cel fără ferică, 

Il întoarce la patul său iară; 

Cu leacuri stomahu-îi întărește 
Şi cu dulci cuvinte-l mânguiește! 


Biruit în urmă de mâhnire, 

Un cuget cumplit în minte-i vine: 
Să-ș' rumpă-a vieţii sale fire: 

„Ha! (zisă foarte scârbit în sine). 
Mahomet învins!... Mahomet!... care 
Fu nebiruit pe-uscat și pe mare! 


Şi cutremur a trei părți de lume, 
Acelaș' Mahomet acum de-o mică 
Oaste-învins, pierde slavă și nume! 
Ah! nu fie-așa! nici să să zică 
Cândva că biruit de-oarecine 

Au fost, ci sângur de sine!... 


Nici va fi ca vreo dreaptă străină 

A custării să-mi rumpă doar aţă, 

Eu însumi urgisita lumină 
Stângându-mi voiu să ies din viaţă." 
Aceasta zicând el cu duioasă 
Tânguire cuțitul său scoasă 


Şi era gata să să străpungă 
Când unul dintre trimiși sosește, 
Că-acuș nește cete vor s-ajungă. 
Prin aceasta lui inima crește 


Şi părăsindu-și gândirea slabă, 
Cătră Dunăre ia fuga-în grabă. 


Cântecul a IX 


Boierii necredinţa-și arată; 

Sultanul pe-un alt vodă numește; 
Tiganii la nuntă să desfată, 

Unde Parpangel le povestește 

Cum el prin o tâmplare nespusă, 
Trecând prin iad, păn la raiu să dusă. 


Deacă Vestea-în Târgovești ajunsă 
De-a lui Vlad înaltă biruinţă, 

Cum el oastea păgânească frânsă, 
Boierii cei fără de credință 

Ce cu turci avusă mestecare, 
Făcură-între sine divan mare, 


Sfătuindu-să pentru domnie 

Şi cum ș-ar drege treburile bine, 
Ca de-a lui Vlad să scape mănie, 
Nice să-încapă la mâni străine, 
Mulţi în multe chipuri, socotele 
Arătându-și și bune și rele. 


Atunci Dănescul rostu-și aţâţă, 
Şi fiind bogat, de naltă viţă, 
Auz la toţi află și credinţă. 

Iar' după ce la divan să-așază, 
In chipul următoriu cuvântează: 


„Măcar cum cinstiţi boieri! vă pare 
De-această biruință frumoasă, 


Dar' eu socotesc făr' apărare 

Cum că ne-așteaptă soarte jeloasă 
Ş-amar în urmă!... Mila cerească 
Deie, ce zic să nu să plinească!... 


Am învins adecă!... Turcul fuge, 
Vodă triumfă, muntenii saltă 

Şi gătesc păgânilor lănţuge, 
Adevărat! biruinţa-e naltă!... 
Insă, cu toate-aceste privele, 
Intr-alt chip sunt cugetele mele. 


Voi știți câtă greutate trage 

Țara de oștile-însuși a noastre, 
Iar' când de războiu bucinul rage, 
Nice poate cineva să-ș' pastre 
Averea sa, nici dulce viaţă, 
Fieșcare-și poartă capu-în braţă. 


Așa trăim de câţiva-ani încoace, 
Tot întru bătăi primejdioase: 
Tinerii ni se stâng, ţara zace 
Pustie, numa cu stârvuri ş-oase 
Sămănată. Şi dintru-a cui vină? 
Cine-i acestor toate pricină? 


Vlad Vodă din trufie deşartă 

Şi din ura lui Mahomet privată, 
Asupră-ne pre păgâni întartă; 
El apoi cu firea ne-alinată 
Tinerimea la pierire bagă, 

Iar' la primejdie ţara-întreagă. 


Nu-mi zică nime că-a lega pace 
Cu păgânul mai rea treabă este, 
Fiindcă de multă vreme-încoace 


Credinţa nu-și ţine, și de-aceste... 
Că-în zădar îl vinuim, și doară 
Vina pe noi înșine pogoară. 


Cine-aleargă la turci cu făgadă 

Ca, deacă-l va pune la domnie, 

Țara-i va supune, și-în dovadă 

De plecare, cu haraci îmbie? 
Românu!... Cine patria sa vinde? 
Românu!... Cine a vrăjbii foc aprinde? 


Cine-ajutoriu de la păgân cere 
Făcându-l hotărâtoriu și jude, 
Iar' el răzămându-să-în putere, 
După ce sfezile noastre-aude, 
Celuia face dreptate, care 

I-au dat făgăduință mai mare? 


Ce folosu-i acum a să pune 
Improtiva celia putinţe 

Cării toată-Asia să supune? 
Nici zece de-aceste biruinţe 
Ajung a ne pune-în ocrotire 
De toată temerea-întru vinire. 


Sultanul pănă la primăvară 

Cu mai mare-oaste decât aceasta 
Asupra noastră va-întoarce iară, 
Şi cine-împrotivă-i atunci va sta? 
Şi-unde este scris că totdeuna 

A noastră va să fie cununa? 


O dată numa!... sângur o dată 
Deacă ne va fi fără priință 
Norocul schimbaciu, iacă surpată 
Ţara din temeiu! Nici e putință 


Ca vreodată să să mai rădice 
Sau s-ajungă zile de ferice, 


Ci va rămânea de tot supusă, 
Ca și bulgărimea cu Sârbia 
Ş-alte robite ţări"... Abia spusă 
Dănescul aceste, când solia 
De la fratele lui Vlad sosește 
Şi cătră strânșii boieri grăiește: 


„Sultanul prin mine vă trimite, 

O, boieri cinstiţi, pace, iertare! 
Afla-veţi aceste-adeverite 

Ce vă spuiu cu gura, și-în scrisoare 
(De cumva vorbei mele n-eţi crede), 
- În acest ferman", și fermanul dede. 


Acolo-împăratul ţării pace, 

Iar' celor care a lui Vlad parte 
Lăsând, la dânsul să vor întoarce, 
Iertare de robie și de moarte 
Făgăduia voind ca să fie 

Pus un frate-a lui Vodă la domnie. 


Această solie fu primită 

La toată boierimea, ş-îndată 

In toate părţile fu vestită, 

Cu porunci ca ţara să să-abată 

De la Vlad și să nu mai primească 
De la dânsul poruncă domnească. 


Apoi la sultanul cu plecare 
Trimisără-o de frunte solie 
Să s-închine, să-ș' ceară iertare, 
Şi rugându-să ca la domnie 


Pe-acel să puie Poarta nălțată, 
Care-a fi mai vrednic să-l socoată. 


Hăi, dragă musă! iară te-apucă 
(Precum văd eu) strechia spulbărată! 
Şi va doar' undeva să te ducă 

Iarăș' la vreo tâmplare ciudată, 

De șagă sau bătaie necruntă 

Sau poate că și tocma la nuntă!... 


Deci, dacă-i așa, mai bine-abate 
La vesela noastră ţigănie 
Ce-acuma prisosind cu de toate 
Tăbărea la Spăteni, pe câmpie, 
Bea, mânca, juca zile de vară 
Intrege, din zori pănă în sară. 


Parpangel încă să cununasă 

Şi fără de popă cu Romica. 

La nuntă pe-o doao zi chemasă 

Pe toţi cei de frunte și voinica 

Lui Tandaler oaste, de-azi pe mâne 
Toate gătind cum să cuvine. 


Încă soarele nu răsărisă 

Când era toate gata de nuntă: 

In oale fierbea curechiu cu clisă 
Râncedă și cu ceapă mănuntă; 
Fierbea și-alte mai multe bucate, 
Dar' cine le va număra toate! 


lar' când răsărea frumosul soare, 
Era și mesele-întinse toate: 
Intr-un blid mămăligă cu moare, 
Intr-altul fălci de porc afumate, 


Apoi curechiu fiert cu râncezeală, 
Ciuci, lapte acru, păsat, cricală... 


Aşa sta întinse toate bucate 

Pe ţelina verde și ierboasă, 
Denaintea șetrii desfătate; 

Toţi oaspeţii ședea ca la masă, 
Numa Dârloiu ce era nun mare, 
Stând ura şi bea tot din picioare. 


Iară ceaialaltă tinerime 

Juca și cânta pe lângă laută; 
Ba și coapta la cap bătrânime 
A sări să-îndemna câteodată 
Şi mânea cu tinerii-împreună, 
Toată zioa și noaptea pe lună. 


Mitrofan, poetul cel de frunte 
Şi vestit de pe vremile-acele, 
Care la cununii și la nunte 
Făcea stihuri și bune și rele, 
Scormnisă, pe gustul lui Nason, 
Mirelui un epithalamion, 


Cărui dascăl Chiriligordon 

Au scos un viers lin din psaltichie 
Alcătuindu-l după canon, 

Iară Neanes pe podobie 

Il cânta nuntașilor voioși 

De vin, și sătui de cârtaboși. 


Hârţoaga Zănoaghei chiar ne spune 
Din fir în păr, câte-au fost cântate. 
Scrie că Neanes avea strune 

De mătasă pe ceteră-încordate 


Şi cum că șezând pe-o nocovală. 
In acest chip el cânta cu fală: 


„Tânăr vânătoriu, de mult fără sporiu, 
După-un drăgălaș vâna sobolaș. 
De-ar fi și să moriu! (zisă vânătoriu) 
Drăguţ sobolaș, ţi-oi da de lăcaș. 
Haida hăi, căpăi, hai la la, hăi hăi! 
Prin desiș pe căi, hăi la la, căpăi! 


Așa din zori cu multe sudori 

Tinărul gonea, cu o săgețea 

Pintr-un făgeţel, sobol mititel, 
Ce-încoace-încolea fugea, să-învârtea. 
Păn' la un ţipiș, unde lăturiș 

Sărind pe furiș, să băgă-în desiș. 


Atunci iar' și iar' el strigă-în zădar 
Cătră soţii săi și cătră căpăi, 

Că ei merg și sar tot peste hotar. 
Haida hăi, căpăi! hai la la, hai hăi! 
Când fu spre sară, ieșind o fecioară 
Din codru afară, cu frumsaţă rară 


Ca ș-amorul blând îi grăi zâmbind: 
„Tânăr vânătoriu, vânezi fără sporiu, 
Lasă, lasă-ţi gând de-a prinde-oarecând 
Sobol fugătoriu, fără de-ajutoriu. 
Sobolii, să știi, s-află-în vezunii 

Şi trebue-întii ca să-i prinzi de vii. 


Jură-te mie, făr' viclenie, 

Tare și vârtos, să-mi fii credincios; 

Su vezunie voiu arăta ţie 

Ş-un sobol frumos, colea mai din gios!" 


Tânărul uimit de bunul tâlnit, 
Ş-uită de gonit, stă nehotărât. 


Apoi cu milă zisă: „O, copilă! 

Ah, sorioară, dragă fecioară! 

De-ai fi miloasă, cum ești frumoasă, 
Lege n-ai pune,-îndată mi-ai spune: 
Iar' eu jurământ ţi-oi jura presfânt 
C-oi ţinea cuvânt pănă la mormânt." 


Prunca iubeaţă atunci roși-în faţă 
Ca vara bujor, apoi linișor, 

Cu mână isteaţă, arătă ș-învață 
Zicând: „Frăţior, fie-ţ după dor, 
Ice, su poale de munte-în vale, 
Mergi tot pogorâș, păn' dai de ţipiș; 


De-acolea mai zios, supt un gruiu tufos, 
Mergi pe părăuţ pănă-i da de-un puț, 
Acolo vârtos stai și nu da dos, 
Că-acolo-i drăguţ ţie soboluţ, 

Acolo gata fi cu săgeata 

Şi cumu-i data, să-i dai zăgneata." 


Voinicul marghiol tot mearsă domol 
Păn' dede în vale de salbă moale, 
Păn' dede de gol, unde-era sobol. 
Trebile sale păzând cu cale, 

Fără de hăisaș, fără căpăuaș, 
Prinsă-un sobolaș, blând și drăgălaș. 


Atunci copilă zisă-i cu milă 
Suspinând mereu: „Ah, sobolul mieu! 
Ah, fie-ţi milă, nu-i face sâlă, 

Să nu-i cază rău, că-i cu tot al tău. 


Dintr-astă oară, din astă sară, 
A ta-s fecioară și surioară!" 


Tânărul fecior grăi plin de dor: 
„Dragă fecioară! fi-m lelișoară, 
Iară eu, mă jor, ţi-oi fi bădișor!" 
Să îmbrăţoșară atunci și strigară: 
„Dulce clipită, zi fericită, 

Fire-ai lungită, trei ori atâtă!...",, 


Mireasa ce ședea lângă masă 
Cu fetele, nănașă și fină, 

Era din toate mai rușinoasă 
Ca una din cele fără vină, 
Totuș' spun că bine-au înțăles 
Cele ce cântasă Nean6s. 


Iară cimpoieriul Viorel 

Au cântat miresii pe cimpoi 
O cântare scornită de el 
Când fusese-încă la Dorohoi. 
Fetele să făcea rușinoase, 
Ş-afară-acum să găta să iasă. 


„Eram tinără ș-încă fragedă, 

Mi-era lumea și zilele dragi. 

Intr-o zi fără nor și lúcedă, 

Tocma pe vremea când să coc fragi, 
Toate mearsără prunce tinere 

La fragi, vesele, cu-a lor pinere. 


Şi eu ducu-mă cu-a mea pinară, 
Eu încă-în codru la fragi roșii, 
Dar' ah! iacă-mă-în urmă sângură, 
De-a mele soaţe eu rătăcii. 


Eu strig, chiemu-le, dar' zădamice 
Sunt chiemările mele-amarnice. 


Eu vărs lacreme, stau în cumpănă 
Şi mai că-mi vine de-urât să moriu, 
lacă un tinăr când mă tâmpină, 

Cu chip și haină de vinătoriu 

Care zise-mi: „Pruncă tinără, 

Ce verși lacreme, ce te supără?" 


„Oh, mă supără (ziși) că iacătă, 
De-a mele soaţe eu rătăcii! 
Acuș' soarele mândru scapătă 
Ş-încă eu drumul nu nimerii! 


La drum scoate-mă, de-oi fi trainică, 
O! bun tinere, ţi-oi fi harnică." 


Zâmbi tinăru ca și zorile 

Ş-îi roși faţa ca și rubin; 

Cu dâns râsără d-albe florile, 
Soarele râsă pe ceriu sărin. 

El s-apròpie și mă-împresură, 
Biata d-inimă mie-mi tremură. 


Iar' în pinăra mea cu fragile, 

El pusă-o mură lin linișor, 

Nu de cele ce culeg dragile 
Fete prin codru cel verdișor, 
Dar' cu murele foarte seamănă, 
Poţi-i zice tu mură geamănă. 


Nu e fagure, mursă proaspătă 
Așa de dulce, nice zahăr. 

Zieii poate că numa s-oaspătă 
In ceriu ș-închină cu cel păhar. 


Nu-s a luncilor toate murele 
Așa bune și mai mult vesele! 


Strigai: „Tinere, drăguţ pretene, 
Spune-ţi numele, dulce pruncșor!" 
Iar' el: „Verzile ceste cetine 

Mă cunosc numa ca vânătoriu, 
Maica este-mi dulcea Vinere, 
Vânez inime blânde, tinere!... 


lar' tu jură-te, pruncă tinără, 
Că-mi vei fi bună, eu-s Amór!... 
Zisăi: „Juru-mă pe-astă pinară, 
Că pentru tine eu viiu și moriu!... 
De-atunci pare că nu-s dulci fragile 
Cumu-s murele de-amor, dragile!... 

Cântând Viorel, fetele toate 

De rușine faţa-ș ascunsese 
Celor alte femei după spate, 
Dar' urechile nu-și închisese 

Şi râdea pe-ascuns de cele mure 
A lui Viorel, mari, de pădure. 


Bunul Parpangel cu cei de frunte 
Voievozi și preteni ședea la masă, 
Povestindu-le de ramuri crunte 
Ce văzusă-n pădurea cea deasă; 
Apoi cum își dedusă peste cap 
De pe calul viteaz și sureap 


Şi pe rând toate câte cu dânsul 
Pănă-întraceaiaș zi să tâmplasă; 
lar' mireasa abia-și ţinea plânsul 
La povestirea ceastă duioasă, 


Auzând cum au fost leșinat 
Şi ca din morţi iar' au înviat. 


Astă tâmplare lăcrămoasă 

Așa Parpangel atunci o spusă: 
„Acum întorceam la voi acasă 
(Zisă el scupind cu ceva tusă), 
Căci mă trezisăm din buiguială 
Şi venisăm iar la socoteală. 


Mai multe ce să vă mai grăiesc? 
Armat văzându-mă și călare, 
Insumeţit cu portul voinicesc, 
Imi veni ca să fac o cercare 

Cum mi-ar ședea să fiu un voinic 
Dă hăia care viteji să zic. 


Gândind ahasta, smulsăi dân teacă 
Sabia luce și strângând calul 

Făr' de-acea-înfocat răcnii! Şi iacă, 
Intr-un zbor trecui valea și dealul, 
Iar', cum îmi fu spaima și mirarea, 
Când îmi văzui neașteptată starea! 


Mulţime de turci zării deodată 
Venindu-mi asupra vrăjmășește; 

Eu cu inima dă frică-îngheţată 
Trăgeam calul dă frâu bărbătește, 
Vrând cursul să-i plec într-altă parte 
Şi să scap dă ticăita moarte. 


Dar calul iute și-înfierbântat 
Cât adulmecă turceasca-ordie, 
Incepu tocma ca ș-un turbat 
A sări ș-a mă duce-în tărie, 


Nici putui dă-aci să-l mai opresc 
Păn' să băgă-în stulul păgânesc. 


Atunci și fără dă îmbiere 

Fui sâlit a mă-apăra dă moarte 
-a da morţiș', din toată putere, 
Mai dă hasta, mai dă haia parte, 
Pănă mă făcu biata nevoie 

Un mare viteaz și fără voie. 


Dă unde vedeţi că calul bun 

Face și el viteji câteodată, 

Dar' mai multe ce să vă mai spun? 
Văzui fugind oastea spăimântată 
Dă-un sângur voinic dă cal răpit, 
Lucru doar' încă nepomenit, 


Toate-aheste era minunate, 

Dă nu da beleaua peste mine. 
Văzând eu că turci-ș' întorc spate 
Ca când mă-ar hi-învitat oarecine 
„După mine, copii, sus o dată!..." 
Strigai cu sabia rădicată. 


Ș-înteţii calul așa dă tare, 

Cât gândii că-în nuori va să salte, 
Dar', oh, nenărocoasă tâmplare! 
Mă zvârli-în mijlocul unii balte. 
Nici apoi știu ce s-au mai tâmplat, 
Că eu-îndată-am și leșinat!... 


Însă câte văzui minunate 

Şi pă-unde mearsă sufletul mieu, 
Nu vi le-aș putea eu spune toate 
De vă-aș grăi trei zile mereu, 


Totuș' dintr-ahale-o părțișoară 
V-oi spune-acum, alte, dă-altă oară. 


Şi să păru ca când oarecine, 

Nu știu alb, negru sau pestricat, 
Apropiindu-să cătră mine, 
Unde eu căzusăm leșinat, 

Mă dusă cu sine tot zburând, 
Pă cum acuș' voi spune pă rând. 


Dusă-mă pântră peșteri afunde, 
Prin groape, vârtoape-întunecoase, 
Ah! şi cine mai știe pă unde, 

Păstă nește lacuri puturoase, 

Pănă când ieșirăm dân strâmtoare, 
Unde ni să-arătă cevaş' zare. 


Atunci purtătoriul mie zise: 

„Aicia să-începe haia lume, 

De care premulți într-alt chip visă; 
Drept aceasta eu te-am adus anume 
Ca să vezi tu cu ochii tăi toate 

Şi să spui la ţiganele gloate." 


Apoi îmi arătă de departe 

O văloaie foarte mare, mare, 

Tot grăind: „Asta-i care la carte 
Să zice Gheena și dă care 

Mulţi în multe chipuri socotesc, 
Insă,-într-adăvăr, mai toţi bârfesc. 


Caută! Dă-aici fără stricăciune 
Tu vei oblici tot ce să face 
Ș-întorcând la viață vei spune 
La fieștecare cumu-ţi place”. 


Așa zisă ducătoriul mieu, 
lar' eu priveam la toate mereu. 


Dar' o! cum voi spune toate-ahele 
Ce văzui ş-auzii faţă de faţă! 

Că sângur pomenindu-mi dă ele 
M-apucă nește fiori și greață, 

Dă groază tot păru mi să-înspică, 
Iar' inima-mi tremură dă frică. 


Nice-un soare acolo luminează, 
Nici pă ceriu sărin lună cu stele, 
Ci numa văpăile fac rază, 

Insă ce mai văpăi sunt ahele? 
Dintr-însă nori dă fum să rădică 
Şi ploaie dă scântei arzând pică. 


Râuri dă foc încolo ș-încoace 
Merg bobotind ca nește pârjoale, 
Focul nestâns toate-arde și coace, 
Iar' pe zios, în loc de iarbă moale, 
Jar și spuză fierbinte răsare, 
Nespusă din sine dând putoare. 


Văzui pe toţi dracii-în pielea goală, 
Cu coarne-în frunte, cu nas dă câne, 
Păstătot mânjiţi cu neagră smoală, 
Brânci dă urs având și coade spâne, 
Ochi dă buhă, dă capră picioare 
Ş-arepi dă liliac în spinare. 


Văzui muncile iadului toate. 
Cum fii Sătanii-ș' fac izbândă 
Asupra celor morţi în păcate, 
Sau și care au căzut supt osândă. 


O, groaznică ș-amară vedere! 
Vrând a spune, graiu-în gură-mi piere. 


Toate păcatele mari dă moarte 
Au și pedepse după măsură, 
Căci prin aha și dă-ahaia parte 
Iș' ia fieșcare certătură, 

Prin care-au greșit și dă pre care 
Tras fiind s-abătu dân cărare. 


Vânzarii și hainii ce vând 

Sânge nevinovat pentru bani, 
Stau dă coaste spânzurați pă rând, 
Ca și-în măcelării hăi cârlani. 

Iar' dracii călăi în gură d-arsă 
Aur ș-argint fierbinte le varsă. 


Tiranii crunţi și făr' de-omenire 
Şed legaţi pe tronuri înfocate, 
Bând sânge fierbinte din potire, 
lar' din maţele lor spintecate 
Fac dracii cârnaţi și sângereți 
Ş-alte mâncări pentru drăculeţi. 


Așijdere pă domni și boieri 
Care jupesc pă bietul ţăran 
Iau la sine dracii măceleri 


Făr' a da pentru dânși vrun ban, 
Hrănindu-i cu cătran și,-în loc de-apă, 
Cu fiere mult amară-îi adapă. 

Păntru tâlhari ș-ucigași ce-oi zice? 
Acește pă câmpuri trași în ţapă 
Rămân vii și nu mor ca ș-aice; 

Corbii și cioarele crierii le sapă 


Şi scocioresc de sus, iar' hierile 
De zios le scobesc măruntăile. 


Muierea care pă-al său bărbat 
Pentru ibovnicul doară iubit, 
Ce venin ș-otravă-au fermecat 
Sau macar cum ea l-au omorât, 
Pă-ahaia dracii suind călare 

O duc unde-i văpaia mai mare 


Străpungându-o prin gemănare 
Cu tăciuni aprinși sau înfocate 
Frigări, ș-în asemene stare 
Aflându-să purure va pate!... 

O! voi muieri pre slabe dă minte, 
Luaţi sama la heste cuvinte!... 


Iar' hălòr care pă-alţii dăfaimă 

Şi prin clevetiri numele strică, 
Diavolii cu cârlije dă-aramă 

Limba vinovată le dăspică 

Purtându-i ca pe nește urși pin ha ţară, 
Făcându-i să joace dă măscară. 


Judecătoriu ce luă mită 
Pentru ca să facă strâmbătate, 
Acolo slujește pentru pită 

Şi numa sângur păntru bucate, 
Dar' a sa cuviincioasă plată 
Nu o dobândește niceodată, 


Că toți i-o tăgăduiesc în față 

Şi cu mairturi îl fac dă minciună, 
Toţi judecătorii i să-încreaţă, 
Nice-l lasă jaloba să-ș' spună, 


Ci, când a jeluire să-apucă, 
Ușile-i arată să să ducă. 


Nemilostivii cătră săraci, 

Care-a face milă nu să-îndură, 
Umblă cerșind în iad pe la draci, 
Insă pretutindene-îi înjură 

Şi, fără-a le da cevaș' în pungă 
Sau în traistă, cu cânii alungă. 


Lacomul ce pentru bogătate 
Strânsă bani cu chipuri neînvoite 
Umblă acolo tot cu traista-în spate 
Intinzând mânile ticăite 

După milă, ci făr' de folos. 

Căci acolo toate-i merg pe dos. 


Şi, măcar umblând din ușă-în ușă 
El îș' umple straista dă bucate, 
Totuș' purure foamea-l sugușă 

Şi nimic a lua-în gură poate. 
Că-orice gustă dân haia ce-i place, 
Tot în aur ș-argint să preface. 


Ce să vă mai zic dă helelalte 
Pedepse-a iadului ce văzui! 
Icia, supt nește șetri nalte, 

Stau cârcâmele rând și fieșcui 
Dau dă mâncat și dă beut în dar, 
Iar' dracii-îș închină cu păhar. 


Păcură, smoală, rășină-aprinsă 
Și cu topită piatră pucioasă 

Este beutura lor întinsă, 

Iar dă mâncat jar cu spuză deasă. 


Iar' dă crâc măriţe și crâc mari 
Pe-aceia pun ș-acolo să fie, 
Care din drepte măsuri și mari 
Au făcut mai mici prin viclenie 
Ş-au băgat vrăjituri ș-apă-în vin 
Sau măsura n-au făcut dăplin. 


Dincolea vezi bolte și dughene 
Tot cu marfă pentr' oamenii răi: 
Cesta vinde-obrăzare viclene 
Pentru făţarnici și farisăi, 

Cela sâliman și rumenele 
Ş-alte-ape stricătoare dă piele. 


Altul strigă: „Brea! veniţi încoace 
La vrăjituri evtene ș-otrave, 

La fapturi mestecate-în pogace, 
In turte ș-în plăcinte jilave, 
Farmece dă tot feliu și vrăji 
Cu-învăţătura cum să le dregi." 


De-acolo dracii neguţători 

lau marfă 6vtenă, pă credit, 
Ş-oamenilor dă rău făcători 

Pre scump o vând, căci preţul tocmit 
Păntru hăst feliu dă marfe dășarte 
Este sufletul lor după moarte. 


După ce toate-aceste cu groază 
Văzui fiind eu mâhnit în mine, 
In toate laturi priveam cu pază 
Şi dă frică plin: oare nu vine 
Vreun drac și la mine să mă iaie, 
Să-ș' facă doară vro bobătaie? 


Dar' povaţa mea nu știu dă unde, 
larăș' stete-înainte-mi deodată; 

Făr' a mă-întreba, făr' a-i răspunde, 
Mă luă dă guler și dă-o spată 

Şi zbură-în sus cu mine ca vântul, 
Crepându-să-înaintea lui pământul. 


Așa trecurăm prin pământ ș-ape 
Păn' ajunsăm la văzduhul rar, 
Ne-înălțarăm apoi păn' aproape 
Colo, de-unde zodiile răsar, 
Trecând pintre nește locuri puste, 
Noao vămi și noao punți înguste. 


De-abea în urmă, cu multă trudă, 
Ajunsăm la poarta ha dă raiu, 

lar Sân Pietru căutând pă o hudă, 
Aşa zisă cu sântul său graiu: 
„Dar tu, măi ţigane, ce cauţi aici 
In cămeșă cusută cu-arnici? 


Nu știi tu că-în trupul păcătos 
Nu este slobod a-intra nimărui 
Aici în raiul nostru frumos?..." 
Eu îngenunchind mă-închinai lui 
Şi zisăi: „Să mă ierţi, sânţia-ta, 
Eu n-am venit aici dă voia mea... 


Ci, iacă! tot ahăstă mă dusă 

Pă unde eu n-am fost niceodată!" 
Eu zicând aheste-mi făceam cruce, 
Dar' povaţa mea scoate ș-arată 
Nește scrisori și dreptăţi care-avea 
Dă la Sân Mihai, precum el zicea. 


Cum Sân Pietru le zări dă parte, 
Nu mai grăi nimica, ci-îndată 
Deschise luminoasele poarte 

Şi iacă grădina desfătată 

A raiului toată eu văzui, 

Dă care voiu acuș' să vă spui. 


În raiu nimene nu să sloboade 

Dacă nu e ca lamura curat, 

Dăci, pă care din lăuntru roade 
Dă-ar hi cât dă mic ghimp sau păcat, 
Intii trăbuie pân iad să treacă 

Şi lungă pocăință să facă. 


De-acolo venindu-i zioa scrisă 
Scapă și trecând din vamă-în vamă 
Sosește pănă la poarta-închisă 

A raiului, dar' nime nu-l cheamă 
Şi nu poate să să bage-în raiu 

Fără carte de la Sân Mihaiu. 


O! dă iadul urât tot să fugi! 

In raiu frumos tot să rămâi, 
Tocma dă te-ar alunga cu drugi! 
Ce desfătări și ce veselii 

Sunt acolo, nu să poate spune, 
Sufletul uimit dă minune! 


Raiul e grădina desfătată, 

Intră ceriu și-între pământ sădită, 
Dă trup pământesc neapropiată, 
Dă minte-omenească negâcită, 
Care, după vrednicii, să-împarte 
Sufletelor drepte după moarte. 


Măcar de-aș avea eu limbi o mie 
Şi-atâte guri bine grăitoare, 

Nu vă-aș putea spune, nice scrie, 
Lăcașurile desmierdătoare 

Şi frumuseţele raiului toate, 
Care pentru cei buni sunt gătate. 


Acolo vezi tot zile sărine 

Şi ceriu limpede, fără nuori, 
Vântucele drăgălașe, line 

Dulce suflând prin frunze și flori, 
Tot feliu dă păsărele ciudate 

Cu viersuri cântând pre minunate. 


Acolo Dumnezieu așa fece, 

Să nu fie vară zădufoasă, 

Nici iarnă cu ger, nici toamnă rece, 
Ci tot primăvară mângăioasă; 
Soarele-încălzește și desfată, 

Iară nu pripește niciodată. 


Câmpurile cu flori osăbite 
Ş-aici la noi încă nevăzute, 

Sunt pre desfătat acoperite 

Cu tot feliul de roduri crescute, 
Iar' pă zios în loc dă pietricele 
Zac tot pietri scumpe și mărgele. 


În locul de arburi și copace 

Cresc rodii, nărănciuri ș-alămâi 

Şi tot feliu dă pom ce la gust place, 
Cum și rodite cu struguri vii, 

Iar' în loc dă năsip și ţărână. 

Tot grăunţă dă-aur iai în mână. 


Râuri dă lapte dulce pă vale 

Curg acolo și dă unt păraie, 
Ţărmuri-s dă mămăligă moale, 

Dă pogăci, dă pite și mălaie!... 

O, ce sântă și bună tocmeală! 
Mânci cât vrei și bei făr' ostăneală. 


Colea vezi un șipot dă rachie, 
Ici dă proaspătă mursă-un izvor, 
Dincolea baltă dă vin te-îmbie, 
Iară căuș, păhar sau urcior 
Zăcând afli-îndată lângă tine, 
Oricând chieful dă băut îţi vine. 


Dealurile și coastele toate 

Sunt dă caș, dă brânză, dă slănină, 
Iar' munții și stânce gurguiate, 
Tot dă zahăr, stafide, smochine!... 
De pe ramurile dă copaci, 
Spânzură covrigi, turte, colaci. 


Gardurile-acolo-s împletite 

Tot cu fripţi cârnăciori lungi, aioși, 
Cu plăcinte calde streșinite, 

Iar' în loc dă pari tot cârtaboși; 
Dară spetele, dragile mele, 

Sunt la garduri în loc de proptele. 


Eu eram uimit întru mirare 

Dă toate-aheste lucruri dă frunte, 
Când oblicii venind pă cărare 

Doi moșnegi cu barbele cărunte, 
Din carii-unul zâmbind cătră mine 
Zisă:-,O! fiiule, eu vin la tine!... 


Căci pă haia lume ţi-am fost tată, 
lară-ahăsta e strămoșul tău! 
Dacă-ţi aduci aminte (ian caută 

Dă e-așa păcum îţi spuneam eu, 
Când mă-întrebai tu dă Zundadel!), 
Ahăsta pă care vezi, este el!" 


O, Doamne! cum îmi fu dă ciudat 
Pă lângă-inimă, văzând aheste!... 
Graiu-mi stete-în grumazi înnecat 
Dă bucuria fără dă veste; 

Căzui la pământ să mă închin 

Şi vărsai lacreme cu suspin. 


„O, tată, te mai văd o dată! 

O, dă câte ori te-am plâns acasă!" 
(Strigai). El cu față-însărinată 
Răspunsă: „Lasă, fătu-mieu, lasă 
Suspinul și toată voia rea, 

Că-aici nu-i loc de-a să supăra! 


Puţine-aici încă tu minute 

Ai să zăbovești și mai multe foarte 
Am să-ţi spuiu ţie necunoscute, 

Ce să vor tâmpla după-a ta moarte, 
Și toate câte-are să petreacă 

A voastră ţigănie săracă!..." 


Heste zicând mă luă dă mână 

Şi depreună cu Şundadel 

Mă dusără-aproape dă-o fântână 
Unde strămoșu-mi dede-un inel 
Şi grăi: „Dragu mieu nepoţele, 
Hăi, multe-așteaptă pă ţigani rele! 


Doară sosi-va, măcar târzie, 
Zioa, lung după-a ta răposare, 
Zioa ha plină dă bucurie, 

In carea și lor va luci soare, 

lar' pănă-atunci supt robie-amară 
Purure vor hi și supt ocară. 


lan caută tu prin hăst inel, 
Aici în hastă fântână-afundă!... 
Toate chiar tu vei zări prin el 
Şi prin cercura lui ha rătundă... 
Eu privii prin inelul ciudat 

Şi iacă ce mi s-au arătat: 


Zării întiaș dată trii fete 

Dă-împărat, ca când ar hi robite, 
Amar plângând, nici voind să-încete; 
Pre tâlhari, cu lacremi umilite 

Să sâlea să plece spre-omenire, 

Iar' ei n-arăta nici o sâmţire. 


Doao dântr-înse era-îmbrăcate 
Ca nește doamne stăpânitoare, 
Dar' totuș făcea slujbă de-argate, 
Iar' una,-în văștmânte-ovilitoare 
Dă roabă, era sâlită-a face 

Orice răpitorilor săi place. 


După aceasta văzui dă dăparte 
O grămadă dă oameni vrăjbiţi 
Aducând unul altuie moarte; 
Gândeai că-s dă turbare porniţi, 
Așa era dă sălbătecoși, 

Toţi având pă cap căiţe roși. 


La ceastă vrajbă din fundul mării 
lacă-un voinic iese fără veste, 
Armat cu un steag și haine nerii, 
lar pe steag să cetea scrise-aceste: 
„A treia oară vin să vă-împac!" 
Toţi învrăjbiţii caută și tac. 


Cu șuier groaznic fieșcare 

Căscă fălcile să-l îmbuce, 

Iară el scoasă-o căciulă mare 
Făcând cu dănsa-asupră-le cruce; 
Şi iacă bălaurii supt undă 
Cumplit răgnind iară să cufundă. 


De-aci purceasă-încolea și-încoace 
Gonind după vrajba nealinată 

Şi făcând pretutindene pace, 

Iar' prin o tâmplare minunată 
Ajunsă într'o noapte spre zori 

Şi la heste trei roabe surori. 


Atunci eu nu mă putui răbdare 

Să nu-întreb pă strămoșul bătrân 
Carele-mi zisă:-,,Ahăstaă-ii cel care 
Obiceaiul va strica păgân 

Şi va da robilor slobozie 

In vremea când s-a tâmpla să vie. 


Dar, dacă vrei să știi pentru heste 
Trei fete (pă cum vezi) dă-împărat..." 
Ahasta grăind fără dă veste 

Cuvântul îi rămasă curmat, 

Căci îndată venind nu știu cine 

Mă luă și mă dusă cu sine; 


Şi nice știu pă unde mă dusă, 
Destul că eu mă trezii în pat, 
Insă, ce pagubă că nu-mi spusă 
Zundadel mai chiar și mai curat 
Pentru hăl voinic pre minunat 
Cu hele trii fete dă-împărat!" 


Aici Parpangel fârși povestea, 
Toţi ascultătorii să mirară, 

Dar' cei tineri cu cele neveste 
Tot își dănțuia pă lună-afară. 
Intr-acest chip au fost prăznuită 
Nunta lui Parpangel cea vestită. 


Cântecul a X 


Tiganii sfaturile deșarte 
Văzând a de obștelui popor, 
Aleg pe cei învăţaţi la carte, 
Care între sine fac sobor 

Să hotărască ce stăpânie 
Ar fi bună pentru ţigănie. 


Cându-s pântece bine sătule, 
Atunci e și gura vorbitoare. 
Sfaturi câte vrei și predestule 
Iți dă și te-învaţă fieșcare; 
Popa-întorcând de la botăjune, 
Toată, de rost, cazania spune. 


Dară când e lipsă de bucate 

Nu știu cum și mintea să tâmpește 
Şi n-are sfaturi așa curate, 

Iară limba tace ca ș-un pește; 
Deci în pântece pline stă toată 
Filosofia cea lămurată. 


Tu râzi?... dar eu mai zic o dată 
Că-a științelor izvoditoare 

Au fost hrana cu bună bucată!... 
Cum din locul sterp nimic răsare, 
Așa dintru mârșavul ajun 

Nu purcede nice-un lucru bun. 


Spune-mi ce lucru bun făcură 


Oarecând săhastrii prin pustie, 

Ce nu primea toată zioa-în gură 
Făr' ierburi cu rădăcini măcrie, 
Mure, bureţi, alune și poame, 
Ruptoși, ciuhâși, leșinați de foame? 


Eu ţi-oi spune: zilele, săracii, 

Cu tăuni și țânțari neîncetate 
Bătăi avea, nopţile, cu dracii 
Care-îi invita cătră păcate; 

In urmă din oameni buni cu crieri 
Să strămuta-în sălbatece fièri. 


Zieu! aceia n-aflară nici ună 
Dintru cele-învăţaturi alese 

Ce pre-oameni fericesc și minună; 
Nu în pustii, nici în păduri dese 
Avură ele-început, ci-în orașe, 

Din oameni cu-obiceaiuri gingașe. 


La Băctra,-în Vavil6n, Memifi ș-alte 
Cetăți polite,-în prisos de toate 

Nu în peșteri, ci-în palaţuri nalte, 
Nu prin pustii, ci-în curți desfătate, 
Unde sunt cu mâncări pline mese 
Şi cu vin dulciu păhară drese!... 


Omir Iliada minunată 

N-o află prin codru, nice-în munte, 
Ci vesel fiindu-și câteodată, 
Cântând la ospeţe și la nunte, 

Iar' de vin când bea câte-un păhar 
Să-umplea-îndată de-a muselor har. 


Dumnezeiescul Platon și el 
Bea, mânca cum să cade, domnește; 


Nici iscusitul Aristotel 

Trăia fără vin, carne și pește. 
Pentr-acea de-a lor cărți învăţate 
Şi-acu ne mirăm; și cu dreptate! 


Dar' încătro râvna te răpede 

Din ţigănime păn la pustie, 

Dragă musă?... Cine nu-ţi va crede 
Că traiul bun face veselie, 

Iar' ajunul pe nime hrănește? 

Insă tu de țigani povestește. 


Păn' ţiganii n-avea ce să-îmbuce, 
Gândeai că nu știu îmbina doao; 

Dar' acum, tot să cauţi să-ți faci cruce 
Intruna, cu mânile-amândoao, 

Cu câtă-îndrăzneală ș-istățime 
Sfătuește sătula mulțime. 


De când 'Tandaler bucate-adusă, 
Tot în jocuri, în cântări ș-ospeţe 
Multe zile vesele petrecusă, 
Iară cele mai de vârstă fețe 

Tot întins sfătuiea cum să facă 
Rânduială-în ţara lor săracă. 


Însă din acele sfaturi toate 

In urmă nu să-alegea nimică, 
Căci, care cum vinea, pe-apucate, 
Necăutând alta numa să zică 

Şi el ceva, sau bine sau rău, 
Spunea de-împrotivă sfatul său. 


Unul zicea că nu-i trebuință 
De-a face vreo rânduială-în ţară 
Căci, după direapta socotinţă, 


Toată rânduiala-i o povară 
Şi nu s-ar cădea să să supună 
Ei nimene de voie bună. 


„Rânduiala-i bună păntru hăi mari 
(Zicea) ce-în frâu ţin pă hăi mai mici, 
Păcum păntru vozi, vornici, spătari, 
Logofeţi, visternici și păharnici, 

Care prin rânduială sânguri 

Iau și-împart a ţării venituri." 


Altul striga: „Ba să hie-în ţară 
O tocmală, dar' nu dă hele 
Care nu plătesc nice o piară 
Putrădă, dar cării pe su stele 
Asemenea-alta să nu mai hie, 
Că-amintrele faceţi nebunie. 


Adecă să him toţi de preună 
Ţărani sau boieri făr' osăbire; 
Asta-i rânduiala ha mai bună!... 
Toţi avem ahălaș' trup și fire, 
Toţi dară-asemene vrednicie 
S-avem într-a noastră țigănie." 


Era și care poftea pe-un vodă 
-un divan cu toată boierimea, 
Pentrucă-așa fu pănă-acu modă, 
De care mândra ţigănie 

Nu să cade să să depărteze, 

Ci mai vârtos are să-i urmeze. 


Unii poftea ca nice-un sărac 

Să nu fie-în ţara țigănească, 
Alţii, ca de bir și dare-în veac 
Nimic să nu să mai pomenească. 


Ceștea, ca nice-o slujbă să fie, 
Ceia, ca-alţii să le lucre moșie!... 


Destul că nu-i acea minunată 

Părere-a minţii buiguitoare 

Care să nu fie fost lăudată 

Intr-acea pre cinstită-adunare; 

Dar' ce folos... când ce-astăzi le plăcea, 
Aceaiaș mâne toţi o hulea! 


Într-acea de sfadă și gâlceavă 

Nu era mai nice-o zi deșartă, 

Ba ș-alte lucruri fără ispravă 

Să scornea după-adunarea spartă, 
Căci mergând pe-acasă-într-adevăr 
Unii cu-alţii să lua de păr. 


Puțin lipsea ca să nu să bată 
Câteodată toată ţigănia. 
Să-învrăjbisă-acum ceată cu ceată 
Şi neputându-și ţinea mănia, 
Tocma când era sfatul mai mare 
Atuncia ei să sfădea mai tare. 


Deci, precum spun cărţile ciorești, 
De șepte ori într-o săptămână 
S-au bătut voinicii ţigăneşti, 
Că-adunarea lor era fântână 
Şi-izvorul vrajbelor totdăună, 
Nici unul pe-altul lăsa să spună. 


Așa dânșii, prin chiară dovadă 

A multor păţiri triste, văzură 

Că prin vorbă multă și prin sfadă 
Numa cât s-aţiţă vrajbă ş-ură 


Care sfătuirii bune strică 
Ş-în urmă nu s-alege nimică. 


Căci, întru-adunările mai toate, 
Unde norodul fără-osăbire 

A vorbi și sfătuire poate, 
Purure gâlceavă, neunire, 
Pricire cu vrajbă stăpânește. 
Dar' nimic bine să hotărăște. 


Cel mai obraznic și mai mișel 
Acolo mai înțălept să ţine 

Decât Socrât, Platon ş-Aristotel, 
Iar' cel bun, cel înțălept rămâne 
De-o parte, mestecat în mulțime 
Şi ne băgat în samă de nime. 


Pentr-aceasta bătrânii gândiră 
Să facă-o rânduială mai bună; 
Cu sfatul drept, apoi hotărâră 
Ca să nu să-adune depreună 

Toată gloata la deobștele sfat, 
Ci din toată ceata-un delegat. 


Adecă toată ceata-îndesine, 
Intru-o adunare deosăbită, 

Din cetașii săi, cercetând bine, 
O persoană s-aleagă cinstită 
Carea să le fie solitoare 

La cea mare și deobște-adunare. 


În puţine zile toate fură 
După-această poruncă făcute; 
Tot oameni cu mare-învățătură 
Şi cunoscuţi de bună vărtute, 


Din dirept sfatul a tuturor 
S-au trimis la deobștele sobor. 


Acolo să văzură-adunate 

Minţile cele-întii și de frunte 
Alcătuind o noao cetate 

Ca ş-acum în Paris cei din munte. 
De socoteli nalte ș-învăţate 

Să minunară neamurile toate. 


Deci, precum spun cărţile ciorene, 
Multe ei lucruri bune-așezară, 
Dar' n-ar ajunge-o mie de pene, 
Nici toată hârtia din ţară 

Ca să să poată scriere toate 
Rânduielele lor așezate. 


Mulţi oameni înţălepţi să sculară 
Cu voroave supțiri ș-învăţate, 
Carii de-amăruntul arătară 

Că monarhia este din toate 

Cea mai bună și mai potrivită 
Pentr-o soțietate-omenită. 


Baroreu, unul din delegaţi, 
Să sâli cu multă-învăţătură 
Ca să-arete celor adunați, 
Din istorie și din Scriptură, 
Cum că stăpânia monarhică 
Este dintru toate mai harnică. 


„Unul este-adevărul (el zisă), 

Un Dumnezieu, un suflet, un soare 
(Precum și mândru Solomon scrisă). 
Deci numai o vâlvă stăpânitoare 


Şi-împărăţia unui să fie 
Ş-întru d-alba noastră ţigănie. 


Cea prenaltă vecinică ființă 
Ne-au dat pildă-în toate vederată, 
De-a cunoaște sfânta sa voinţă. 
Insăș' mama natură ne-arată 

Că toată chivernisirea bună 

Vine și spânzură dintr-o mână. 


Cum trupul omenesc un cap are, 
Care poartă și povăţuiește 

Toate celelalte mădulare, 

Așa noi voind înțălepţește 

A tocmire-o dreaptă stăpânire, 
Un cap s-așezăm de temelie; 


Adecă trupul cetățenesc 

Prin sângur unul să să cârmeze, 
Așa, buni bărbaţi, vă sfătuiesc, 

Şi de-ar fi pănă mâne să vă-ureze 
Cineva pentru-altă stăpânire, 
N-eţi afla mai bună, după fire. 


Unde unul trebile direge, 

Toate merg în bună rânduială: 
Voia lui pentru toţi este lege, 
La toţi e poruncă-a lui clipeală, 
Toate-orânduielile făcute 

Să duc în fârșit lesne și iute. 


Fiind puterea-oblăduitoare, 
Intr-un punt sângur împreunată, 
Mai deplin lucrează și mai tare; 
Prin însă toată partea-i legată 


Cătră totul său și cătră sine 
lar' domnia mai sigur să ţine. 


Un monarh dară vă sfătuiesc 
Ori supt ce numire și poreclă, 
Să puneţi pe tronul ţigănesc; 
Celelalte domnii sunt de steclă, 
Pe care le frânge-o lovitură 
Ş-izvorăsc numa nepace ș-ură! 


Cine toate relele nu știe, 
In care pe cetăţeni împlântă 
Neodihnita democraţie? 


Unul cu alt luptă, să frământă, 
Unul pe-altul surpă, micșorează, 
Cetăţan pe cetățan s-armează. 


Rogu-vă, norodul ce-înțălege 
Pentru cârmuirea vreunui stat? 

El purure pe-acela ș-alege, 

Au dictator sau consul în sănat, 
Care-i dă, l-măgulește,-i să-îmbie. 
Măcar să n-aibă-altă vrednicie. 


Așa la dregătorii primare 

Vin întriganţi ș-amegei neharnici, 
Trufași bogătari cu punga mare 

Şi minte mică, pentru că-s darnici; 
Iar' a celor buni și cu vărtute 
Vrednicii rămân necunoscute. 


Iar' când unul s-ajungă odată 
Bun, drept, înțălept să poruncească 


Şi va sâli gloata desfrânată 

Ca prestrâns legile să păzască, 
Atunci gloata nu știe măsură. 
Ci defaimă toată legătură. 


Pentru că-învăţată-în volnicie 
Nu sufere nice-o contenire, 

Iară de-altă parte, bine știe 

Că-a sa este toată stăpânire; 
Deci leapădă, calcă și cele 

Mai drepte și mai bune tocmele, 


Iar' pe cel bun, care vru s-o facă 
Ascultătoare,-îl mână-în urgie 
Prin o mișea lepădată-ostracă. 
Aristid de pildă să vă fie, 

Cel mai bun și mai drept în Atina, 
Cui dreptatea i-au fost toată vina. 


Deci, care poporului în mână 
Lasă cârma și puterea-întie, 

Acel unirea deobște dejghină, 
Pierde ţara, după-a mea părere!... 
Dă sabia-în mână la turbat 

Şi cuţit pruncului neînțărcat. 


În scurt, la macar ce republică 
Tu n-afli liniște-adevărată, 
Toate să strămută, să-înduplecă, 
Nu e lege statornică,-așezată; 
Nici poate fi, că porunci-s multe 
Şi puţini care vor să le-asculte. 


Republica-i țarină pustie: 
Care cum vine roada-i culege, 
Cel puternic răpește-în tărie, 


Că nu-l contenește nici o lege; 
Așa venitul de obște piere 
Intre mai multe răpace ghierre. 


Oameni-s așa făcuţi din fire 
Ca-între cei asemene cu sine 
Să poftească-a fi cu deosăbire; 
Fieșcare el mai bun să ţine 
Decât pe ceialalți; de acie 

Tot însul trage pe-întieţie. 


Pentr-acea-în republice să scoală 
Unul pe-altul pentru-întieţime 

Şi purure vrajbă cu răscoală 
Turburează pe biata mulţime. 
Asta-i izvodul a neîncetate 
Rele,-în democrateca cetate. 


Iar' unde s-au hotărât odată 

Ca sângur unul să stăpânească, 
Toată-acest feliu de pricire-înceată, 
Toata vrajbelor să stânge iască, 
Căci nici unul pre monarhul ţâne 
In cevaș' asemene cu sine, 


Ci caută la dâns întru nălţie, 

Ca la un Dumnezieu pământesc, 
Nici poftește-asemene să-i fie. 
Deci, mai mult ca să nu mă lăţesc, 
Incheiu cuvântul și vă zic iară: 
Monarhia-i cea mai bună-în ţară. 


De-aristocraţie n-am ce zice, 
Că știu cum că nime dintru voi 
In adins va voi să rădice 

O stăpânie de trei sau de doi, 


Sau doară și mai de mulţi împreună, 
Căci ar fi pofta cea mai nebună. 


Acel pe care-ursita neblândă 

L-au predeștinat ca să slujască, 

Au n-are el mai multă dobândă 

Când unui a șerbi să voiască 

Decât la mai mulţi? Pentru ce dară 
Să voim noi mai mulţi domni în ţară? 


Precum n-au fost niciodinioara 
Mulțimea bună sfătuitoare, 
Așa ş-aristocraţia, doară 

Incă și mai păgubitoare 
Totdeuna fu pentru cetate 
Ş-întru societățile toate. 


Care-au cetit istoria vechie 

De la-început, din epoca-întie, 
Sau de la cea mai dintii părechie, 
Când încă nu era vreo domnie, 
Va băga de samă că-într-întii 

Era numa părinţii și fii. 


Adecă stăpânia firească 
Care-au părinţii-asupra fiilor. 
Astă-oblăduire părintească 
Nu era pusă de nici un sobor, 
Ci cădea fără de-împrotivie 
Pre cel mai bătrân din familie. 


Atuncia, prin legături de sânge 
Şi prin de-aproape frăţietate 
Era supuși fără de-a să plânge 
Oamenii, supt astă-autoritate, 


Unei, ceii mai bătrâne feţe, 
Şi să chivernisea cu bineţe. 


Iar' după ce foarte să mulţiră, 
La familiile deosăbite 
Legături de sânge să răciră, 
Frăţietăţi fură răslăţite, 

Apoi fără-energhie rămasă 
Ş-această stăpânie de casă. 


Pentru că dreptul celui mai tare 
Incepu cu dârza volnicie 

A face-un feliu de domnie care 

Să chiamă-anârhia, pe grecie: 

O idră cu capete mai multe 

Ce nici unul de-altul vra s-asculte. 


Această namilă sângeroasă 
Lung răzvrăti neamul omenesc, 
Păn' prin o tâmplare norocoasă, 
Prin un sfat de obște bărbătesc, 
Pământenii de vrajbe-obosiţi 
De-a-și face pravile fură sâliţi. 


Cei de-o limbă și de-un soiu de-acia 
S-uniră-într-o de obște cetate; 

Insă ne vrând să dea stăpânia 

La nime-în mână, prin așezate 
Drepturi firești, pentru toţi făcură 
Deobște domnia, cu legătură. 


Prin ușoare legi democrâtice, 
Cu drept asemene de persoane, 
Ei de sine, după pragmatece 
Depreună-așezate canoane, 


Să chivernisea când rău, când bine 
Şi s-apăra de neamuri străine. 


Dar' fiindcă-aceste legi făcute 

In pripă de sloboda mulțime, 

N-au putut s-aibă-atâta vărtute, 

Ca să nu le poată frânge nime, 

Cei mai tari și cu multă-îndrăzneală 
Rupsără-în urmă ș-astă tocmeală. 


Anahărs bine-au zis odinioară 
Că cest feliu de legi au sămănare 
Cu cea pre sumţirică păioară 

A păinginului, întru care 
Să-încurcă musca slabă și mică, 
lar' cea mare și tare o strică. 


Așa-în democrâţie cei tari 

Frâng legile fără nice-o frică 

Şi din zi-în zi făcându-să mai mari 
Peste toți ceialalți să rădică, 

Iar' între sine făr' contenire 

Să luptă pentru protimisire. 


De-aci războaiele cetăţene 
Să-încep, vrajba din nontru s-aţiţă, 
Dejghinări și vânzării viclene 

lar' năcăjesc omeneasca viţă, 
Pentru mândria duor sau a trii 
Carii vor să fie cei dintii. 


După lungi războaie, multă ceartă, 
Căpetenile părților iară 
Să-împacă-între sine și să iartă, 
Dar' cine rămâne de măscară? 


Norodul! prin a cărui sâlință 
Ei ajunsără la cea putinţă!... 


Acești înalți preste popor, 
Apoi fac o legătură noao 

Şi să pun stăpâni a tuturor; 
Lăpădând făţarnica măntao 
Fac pe ceialalți să le slujească 
Supt domnie-aristocraticească. 


Dar fiindcă-între cei mari sumeţi 
Aristocraţi, lacomi spre domnie, 
Preteșugul e plin de scăieţi 

Şi tot însul va ca-întii să fie, 

Nu poate-între dânșii să domnească 
Lung pacea și priința frăţească; 


Acuș' unul pe-altul iar' să scoală, 
Cel mai iscusit și care știe 

A să cumpăta pe toţi înșală, 

Un pe altul scoate din domnie 

Şi măgulind mulţimea vârtos, 

In urmă-o pleacă spre-al său folos. 


Mulțimea, de mult acu-învăţată 
A sluji, de samă nu bagă, 
Numa s-aibă-odihnă și bucată; 
Nici caută cine mânile-i leagă, 
Ci de voia sa cu bucurie 
Zidește tronul de monarhie. 


Unui domnitoriu s-aruncă-în braţă, 
Toată lui îș încrede puterea, 

Iar' el zidindu-și nalte palață 

Şi grijind pentru lungă ţinerea 


Aceștii domnii, în toate zile 
Se ferește-a face rău și sâle, 


Ci, ca ș-unul de obște părinte 
Pre supuși apără, mângăiește, 
Legi drepte-întemeiază și sfinte, 
Averea tuturor ocrotește 
Socotind toată-a sa fericire 
Intru-a supușilor săi iubire. 


Așa, purure să părândară 

Stăpâniile una după-altă 

Mergând din spiță-în spiță pe scară, 
Păn' ajunsără la spiţa naltă 

Pe care chemăm noi monarhie, 
Adecă-a unui sângur domnie. 


Prin aceasta, liniștea dorită 

Iară să-întoarsă-în soțietate 

Şi vrajba fu detot izgonită. 
Oamenii văzură că din toate 

Acest feliu de domnire-e mai bună 
Şi vecinică-i dederă cunună". 


Aici lunga sa fărșind urare 

Baroreu, adâncă-urmă tăcere 

In toată cinstita adunare, 

Şi păru că toţi avea plăcere 
S-aleagă-un monarh. Văzând că nime 
Nu să scoală-a zice din mulțime, 


Slobozan atuncia de-altă parte, 
Cu dovezi și voroavă-îniuţită 
Vru s-arete din minte și carte 
Că nu-i domnie mai fericită 


Decât o republecă-așezată. 
lacătă-vă zicerea lui toată: 


„Deacă-ar fi cu putinţă să fie 

Un om preste toți mai înțălept, 
Neviclean și făr' de fățărie, 

Cel mai bun la suflet și mai drept, 
Şi-acest om cu noi lăcuitoriu 

Ca să fie și nemuritoriu, 


Acel om cu-un suflet așa mare 

Şi proprietăţi neasămănate 

Să să facă-apoi, prin o tâmplare, 
Monârh absolut într-o cetate, 
Sângur lui și eu doar' m-aș supune 
Din pricinile care voi spune. 


Întii, că-aș fi-încredinţat nainte 
Cum că e cel mai bun om dintru toţi 
Şi va stăpâni ca ș-un părinte, 

Pe mine și pe-a miei târzii nepoți, 
Apoi, fiind el nemuritoriu, 

Nu mă-aș, teme de-a lui următoriu. 


Atunci numa și eu m-aș plecare 
La monarhia cea lăudată; 

Insă numa la ceastă tâmplare 
Care știu că nu va fi niceodată, 
Căci oameni aleși fără prihană 
Nu s-află ca marfa la dugheană, 


Ci sunt și mai rari decât demânţii! 
Nice să cunosc pe din afară, 
De pe porturi, precum eleganții... 
Ci prin ispitire lungă. Dară, 


Și după ce să cunosc odată, 
Altă-împrotivire li să-arată, 


Adecă că nu-s nemuritori 

(Căci pământenii nu pot să fie). 
Pentr-aceasta-îmi par visuitori 
Care zic cum că supt monarhie 
Ar fi traiul cel mai bun și lin 
Ş-ar fi domnia cea mai de plin. 


Să punem că doar' vom alege 

Pe cel mai vrednic dintru noi toţi, 
Sângur să aibă trebile-a ne drege; 
Dar' cum vor fi-a lui fii şi nepoți? 
Oare fi-vor ca ș-a lor părinte 

Așa buni, drepţi, așa cu minte? 


Ispitirea fost-au totdeuna 
Prebună la om sfătuitoare, 
Ispitirea dară să ne spună 
Monarhia ce feliu de-urmări are. 
Istoria vremilor trecute 

Va putea-într-aceasta să ne-ajute. 


Care ne-învaţă fără sminteală 
Cum că, de-au și fost odinioară 
Un domn cu dreaptă socoteală 
Bun, întreg și cu vărtute rară, 
Totuș' sau pre rar sau niceodată 
Fiiul au fost precum al său tată. 


Cum dară pentru' unul să fie 

Cât de-ales, noi să supunem toată 
Moștenirea noastră supt robie? 

Şi cine e care să ne poată 


Chizăși cum că-urmașii lui toți 
Vor fi ca dânsul buni patrioți? 


Unul numa, din toată sămânţa 
A lui, să punem că va fi rău, 
Metabhirisind a sa putință 
Volnicește, după chieful său; 
Atunci toată-a noastră viitoare 
Viţă, iacătă-o lui șerbitoare. 


El având toată puterea-în mână, 
De-ar și fi strâns măcar cu ce lege, 
Cu nice-o lege mai mult să-înfrână, 
Cu nice-o socotinţă să drege, 

Ci calcă toate, ba-încă și cele 

A cetăţii mai sfinte tocmele. 


Cine poate apoi cum să cuvine 

Să vă-înșire cumpleţii și rele, 
Nedreptăţi și de cruzime pline 
Tâmplări, osăbitele-asuprele 
Care-apasă atunci pe norodul mișel, 
Din pricina-unui monarh ca-acel? 


Dar să punem că toți ar fi buni 
Urmașii tronului monarhicesc, 

Căci a fi răi n-au drepte pricini, 
Când să-ascultă de-ai săi, să cinstesc, 
Totuș', zic eu, cât e despre mine, 
Monarhii nu-mi plac ș-aduc pricine. 


Un om sângur întru monarhie, 
De-ar avea și capul cel mai mare, 
De-ar pune sâlinţă câtă știe, 
Totuș' nu poate el cercetare, 


Cunoaște, hotărî sângur toate 
Trebile ce să tâmplă-în cetate. 


Trebuie dar' să-ș aleagă-ajutoriu, 
Adecă sfetnici lui încrezuțţi, 

Ca să meargă trebile cu sporiu; 
Acest feliu de oameni sunt știuţi 
Pe la noi, supt nume de viziri, 
De miniștri, de lorzi și pairi... 


Monarhul, sau neajuns doară la minte, 
Sau trândav, nebăgătoriu de samă, 
Părăsând datoriile sfinte 

Acestor să-încrede fără teamă, 

Şi fiindu-i așa cu-îndemână, 
Cârma-împărăţii le dă-în mână. 


Spre-aceasta monarhul totdeauna 
Alege pre cei ce-s mai de-aproape, 

Ce pe lângă tronul său s-adună, 

Aibă ei direpte sau doară schioape 
Socoteli. lar' acei mai cu samă 
Curteni sau ciocoi de curţi să cheamă. 


Soiu de oameni vicleni, fără lege, 
Invârtiţi, șereţi și plini de-intrige, 
Cari așa știu întinde-a sa mreje, 
Cât monarhul fără nice-o grije 

In urmă să-încurcă cu deadins 

Şi să trezește de laţuri prins. 


Iar' dânșii deacă-l apucă-o dată, 
Vai atunci de norodul supus! 
Atunci Direptul nu să mai caută, 
Strâmbătatea-îș' pune tronul sus; 


Robia lanţurile-ș gătește, 
Tirănia toate-oblăduiește. 


Eu nu vă grăiesc din teorie, 

Ci din prâcteca de toate zile. 
Căutaţi la fieșcare-împărăţie, 

Câte strâmbătăţi și câte sâle 

Să tâmplă bieţilor cetăţeni 

Prin acest feliu de ciocoi curteni!... 


Deci, măcar adevărat să fie, 
După teoria cea mai chiară, 
Cum că lăudata monarhie 
Este-un chip de stăpânie rară, 
Carea bine-în sine socotită 

E dintru toate mai săvârșită, 


Totuș', după practeca știută, 

Din monarhia cea mai deplină 
Despoţia-în urmă fu născută, 
Cum naște din grâul bun neghină; 
Nici să poate-împedecare pune 
Aceștii firești stricăciune. 


Un oblăduitoriu în cetate 

Este-un verme pus la rădăcine 

A unui copaciu cu desfătate 
Ramuri, a cărui groasă trupină 

Nici vânturi, nici fortuni ia în samă, 
Nici însuș' de fulger să dăramă. 


Totuş' acel mititel cărete 

Pe-încet, dedesupt, începe-a roade 
Măduha-împrejur și pe-îndelete, 
Păn ce copaciul seacă și cade. 


lar' a putrezirii lui pricină 
Fu cel vierme de la rădăcină. 


Nici poate cineva doar' să zică 
Cum că să pot face-în monarhie 
Şi pentru monarh legi ce în frică 
Oarecum de-a purure să-l ţie, 

Ca să nu iasă din cale-afară, 

Ci după legi să domnească-în ţară. 


Căci dovedit lucru este cum că 
A pune legi ș-a n-avea tărie 

De-a sâlirea spre-a legii poruncă 
Pe cei supuși, este mișelie!... 
Cum dar a sili voi veți putea 

Pe monarhul, când el să nu vrea? 


El are toată putința-în mâna 
Ce de cătră obște i s-au dat; 
Puneţi că calcă legea ș-o-îngână!... 


Nici va să ţie pe ce-au jurat! 
In ce chip îl veţi face să ţie 
Legea, să-ș' plinească datorie? 


Stăpânia-în mâna celui rău 

Arma-i în mâna celui turbat. 

Deci, după dirept cugetul mieu, 
Nici princip, nici craiu, nici împărat 
Vă sfătuiesc, dar' nice sultan, 

Cu mult mai puţin vodă și ban, 


Ci-o republecă bine-așezată, 
Pe temeiuri firești, neclătite, 


După-o socotință lămurată 

Şi lungi filosoficești ispite, 

Că sângur ast feliu de stăpânie 
Este bună pentru ţigănie. 


Ş-adevărat! ori că nu-i viață 
Fericită,-ori numa-în republecă; 
Aceasta speriența ne-învaţă, 

Dar' nice toate mă înduplecă 
Ce-adusă Baroreu pentru monarhie, 
Măcar adevărată să fie. 


În republecă-omul să rădică 
La vrednicia sa cea deplină, 
Fie de viță mare sau mică, 
Aibă-avuţie multă sau puţină, 
Totuș' asemene drepturi are 
Cu cela care este mai mare. 


Lui e patria ca dulce mamă, 

lar' el patrii ca ș-un băiat; 

Şi nu-în zădar fiiul ei să cheamă, 
Căci îi dă hrană, viaţă, stat, 

Om slobod îl face și viteaz, 

Ba-l mângăe-în vreme de năcaz. 


De-ar fi monarhia cât de bună, 
Cu vreme să mută-în despoţie 
Care-apoi pe tirani încunună; 
Acești duc pe norod la șerbie, 
Apasă-în ţărână ș-ovilesc 
De-a-purure neamul omenesc. 


In răpublecă-s toți cetăţenii 
Frați și fii a unii maice bune, 
Ei sunt a țării deobște moștenii, 


Legea pre toți asemene-i pune, 
Şi, de-are carevaș' osăbire, 
E sângur cel cu-îmbunătăţire. 


Care-i mai vrednic dregătorește, 
Ales fiind cu deobște voinţă, 
Insă nu dă porunci volnicește, 
După-a sa părere și putinţă, 

Ci fieștecare dregătoriu 

E numa de legi-împlinitoriu. 


Dară-în monarhia lăudată 
Toate-s de-împrotivă şi pe dos, 
Cetăţenii acolo-s toți o gloată, 
Un norod giosit și ticălos 

Ce-i hotărât numa să şerbeze. 
Pre dregătorii săi să-îmbuibeze. 


Monarhul acolo stă deoparte, 
Pre care nice-o pravilă strânge, 
De-alta stă norodul, a cui soarte 
E voia domnului său a nu frânge, 
A urma de amărunt ș-orbește 
Toate ce monarhul poruncește. 


Toţi îs slujitori a-unui stăpân, 
Acela-i domnul lor ș-autocrat, 
Toate ce ei au, mult sau puţin, 
Spre visterie s-au numărat, 
Căci monarhul averile toate 
Ca moștenirea sa le socoate. 


Din milostivirea sa prenaltă 
Biruri aruncă pe ţară grele; 

O poruncă merge după-alaltă 
Pentru-angării, dabile,-împlinele, 


Dar' nice-una merge s-ispitească 
Ce-ar avea și ţara să poftească. 


N-are el destul nice-o dinioară, 
Ci-avuţii peste-avuţii adună 

Cu feliu de feliu de chipuri cu-ocară, 
Nimica lui așa dulce nu sună 

Ca banul, căci cu aceasta leagă 

El cătră sine pe ţara-întreagă. 


Celor ce slujesc lui cu credinţă, 
Imparte privileghii și-i scoate 
Cu toată viitoarea sămânță 
Dintru mijlocul de obștii gloate 
Dându-le boierii de moșie, 
Făcându-i nobli prin o hârtie. 


Toţi acești apoi, prin o schimbare 
Minunată, firea-întie-ș' mută 

Şi cu gloata proastă, mestecare 

Sau de obște petrecere-împrumută 

N-au mai mult, ci toți nemeși să cheamă, 
Care nici dare plătesc, nici vamă. 


Vezi ce face-o sângură hârtie, 
Cum cilibește într-o clipită 

Toată viitoarea săminţie!... 

De-ar fi tocma și cea mai urâtă; 
Care-apoi pe noi, pe cei mai mici, 
Ne cheamă ţărani, proști și mojici! 


În monarhie nu e cea sâmţire 
Noablă, de suflet înălțătoare 
Ce să cheamă-a patrii iubire, 
Nici alte vărtuţi strălucitoare 


Ce-în răpublece de-atâte ori 
Minună pre nepoţii viitori. 


În monarhie și cel mai bun 
Egoist a să face-e silit, 
Pentru că la o samă să pun 
Cu cel rău și cel mai urgisit, 
Ş-acela să caută și să-ascultă 
Care-are bogătate mai multă. 


Vându-să dregătorii alese 

Pe bani ș-într-alte chipuri giosite; 
De-ai avea tu vrednicii ca șese, 
Nu vei dobândi slujbe cinstite 
Făr argint sau făr' ciocotniţire 
Sau alt feliu de-ovilită giosire. 


Ca să v-o spun și mai chiar în urmă, 
Impărăția monarhicească 

Să poate-asămănarea cu-o turmă 
De oi care-într-un imaș să pască, 
Iar' monarhul ca un păcurariu 

Ce șede-a' umbră supt un stăjariu. 


Lupi-s nepretenii din afară, 
Câni-s ostașii cei păzitori, 

Staurul e oraș, imașu-i ţară, 
Stâna-i visteria cu comori, 
Strunga-i plata birului domnesc 
Ş-altor dări, după cum să numesc. 


Păcurariul mulge oile sale 

In toate zile, și cea mai bună 
Hrană-a mieilor ia, fără cale; 
Apoi de cătră maice-i dezună, 


Ba-i vinde-în târg, la măcelărie, 
lar pe cei ce rămân, junghie șie. 


Cât apucă ele cevaș lână, 
Indată le tunde păn' la piele 
Necăutând de bălaie, săină, 
Zicând că le curăţă de rele, 

De căpuși, cârcei, și ca la soare 
Păscând să le fie mai răcoare. 


Ş-atâte mii de mii de-oi să tund, 

Să mulg, să junghie pentru o stână; 
Pentru-un păcurariu lacom, flămând; 
Deci pe care-îngreunează lână 


Aleagă-și un păcurariu păstoriu, 
Eu nu!... Mai bucuros voiu să moriu!" 


Şi cu-acestea fârși el voroava, 
După care Janalău a zice 

Să găta, Janalău din Roșava. 
Dar', când era glasul să răspice, 
Toţi băgară de samă că-i sară 
Hotărând să zică de-altă oară. 


Cântecul a XI 


Janalău pe toţi cu mintea-împacă 
Ș-în urmă după-a lui socoteală 
Cinstitul sobor cu tot să pleacă, 
Când Cucavel cu gloata să scoală 
Și năvălind pe sobor în pripă, 
Mână pe delegați în răsipă. 


Doamne la ce-mi dăduși minte bună 
Ş-inimă de milă sâmţitoare, 

Deacă nu mi-ai dat cu ceste-împreună 
Şi putere-în mâni izbânditoare, 

Să pedepsesc pe toţi cei ce-înșală 
Ş-asupresc oamenii fără sfială!... 


Când văd omenirea ticăloasă, 

Cu totul oarbă și-întunecată, 

După mii și mii de-ani abia scoasă 
Din pruncie, în vrăji afundată, 
Plâng cu lacreme necontenite, 
Cum plângeai oarecând, Eraclite! 


Când omul pe om strică ș-ucide 
Făr' nice-un folos sau trebuință, 
Ba muncindu-l încă-în față-i râde, 
Când însuș' hulește-a sa ființă, 

Ce nu fac celelalte jivine, 

A fire-om atuncea mi-e rușine! 


Săracă omenire-obidată! 


Nu-ţi ajunge că vreme puţină 
De-a viețui în lume ţ-e dată, 
Ş-acuş' iară te-întorci în țărână, 
Nu-ţi ajung destul să pătimești 
Slăbiciunile tale firești? 


Dar' tu ţi-otrăvești încă ș-acele 
Puţine zile ce din viaţă 

Iți rămân fericite ș-a tele, 
Dându-te patimilor în brață, 
Care nu-ţi aduc bine ș-odihnă, 
Ci tot rău, năcazuri și netâhnă. 


Muritoriul pentru bogătate 
Plutește pre mări primejdioase, 
Mărgele și pietrii nestămate 
Căutând, sau de mari elefanţi oase: 
După-atâta-în urmă sbuciumare, 
Cade hrană peștilor de mare! 


Apucându-l poftă de domnie, 

Să luptă-în gânduri zioa și noapte, 
Dar' fiindcă sau n-are tărie, 

Sau proiecturile nu i-s coapte, 

Cu capu-în urmă vina-ș' plătește, 
Vita toată-i piere mișelește. 


Iar' care-ajunge la-întieţime, 
Despòt și tiran fără milă 

Să face-asuprind biata mulțime. 
Atunci lege-i putinţa cu sâlă, 
Voia lui e poftă desfrânată, 

Iar' porunca crudă, neîndurată. 


Puind el tot dreptul în putere, 
Face pe cel mai slab să-i slujască 


Despoindu-l cu sâla de-avere, 
Apoi cu îndrăzneală tâlhărească 
Robește ţări, arde orașe, sate, 
Şi pe unde merge strică toate. 


Fii de la părinţi ia-în tărie, 
Armându-i asupra lor ş-a toată 
Patria, din deșartă mândrie, 

Cu oaste la război învățată, 
Face-asupra tuturor năvală; 

De sânge-omenesc nu să mai spală. 


Un tinăr Machidonean să scoală 
Şi junghie-o jumătate de lume. 
Pentru ce? Pentru deșartă fală 
Vrând a dobândi slavă și nume!... 
Pentru triumf a Romii cetate 
Junghie ceaialaltă jumătate; 


Un Cinghișhân, un Tamerlán face 

Tot aceaiaș, din altă pricină, 

Adecă sânge-a vărsa le place 

De-alt neam, ce-altor dumneziei să-închină!... 
lar' spaniolii pentru bolovani 

Cu aur, taie pe mexicani. 


Un arap cu sabia-într-o mână 
Cu Alcorănul în ceaialaltă, 

Taie pe toți ș-apasă-în ţărână 

Ce nu cinstesc luna-îngiumătată 
Nu-i primesc visurile și care 
Nu-și taie împrejur mădulare!... 


Şi cestor slăviţi tâlhari putință 
Tu le dăduși, oame ticăloase! 
Tu le-împrumutași ajutorință 


Spre fapturi atâta nemiloase, 
Spre-a fraților tăi crudă junghiare! 
Dar încă-aceasta puţinu-ţi pare. 


Ci ca să-ţi covârșești răutate, 
Scomeșşti noao legi, faci dumnezei 
Improtiva ceii-adevărate 
Dumnezeiri! Pui noi arhierei, 
Noao beserici și-închinăciuni, 
Toate-a dreptii minţi îngânăciuni. 


Înveţi dogme, care nice-o minte 
Le cuprinde,-obiceaiuri afară 
De fire și crezământuri sfinte, 
Insă nice-o știință-adevară, 
Nice-o precepere și sâmţire 
Potrivită cu omeneasca fire. 


Tu-înveţi pe om ca el să nu vază 
Când vede, să nu știe când știe, 

Iar' cându-i de-a crede, să nu crează, 
Zâcându-i că mintea-i nebunie, 
Sâmţirea-i patimă rușinată, 

Firea-i totdeuna necurată. 


Iar' când apoi, în tovărășie, 

Un de-acești a descuvânta-începe, 
Vai de cel care vede și știe, 

Vai de care zice că precepe, 

De trei ori vai de cei ce grăiesc 
Că mintea-i dar dumnezeiesc. 


Căci numa muftea din Coran vede, 
Precepe și știe!... Celorlalţi 

Numa cât li să cuvine-a crede!... 
Aceștea sunt oamenii cei nalți 


Ce roagă pre Dumnezeu întrună 
Ca să ierte gloata cea nebună. 


Temându-să ca nu cumva-odată 
Să li să vedească-înșălăciune, 
Izgonesc întii mintea curată 

Şi pre toţi care să ţin de minte, 
Ba cu sabie și foc aleargă, 
Besericele ei să le spargă. 


Dar' iacă vin ş-alţii de-împrotivă, 
Cu altă credinţă ș-altă lege, 
Carea-i mai slută și mai ponivă, 
Dar' fiindcă nime n-o-înţălege, 
Pentr-acea dobândește priință 
Şi-i zic adevărată credinţă. 


Încă-apoi lege din lege naşte, 
Credinţă din credinţă purcede, 
Păn-în urmă nu să mai cunoaște 

Ce-i de-a ţinea și ce-i de-a mai crede. 
Pârtnicii să hulesc, să defaimă, 

Să luptă, să gonesc și să sfarmă. 


Jidovul pe toți goi-urgisește 

Şi, de-ar putea i-ar strânge cu totul, 
Ca pe filisteni, că socotește 

Că așa-i porunci Savastul!... 

Pe musulmani Coranul învaţă 

A lipsi pe ghiauri de viaţă. 


Creștinul pe necredincioși încă 
Ardea, cum incviziţia sfântă 

[i arde-acum. Toți vor ca să vincă 
Ducând pe cei ce nu cred, la ţântă, 


Nu cu dovezi încredințătoare, 
Ci cu măciuca și cu topoare. 


Toţi acește să mustră-între sine 

A cui lege este-adevărată; 

Fieșcare zice că-a sa vine 

Insuș' de la Dumnezeu curată! 

Toţi cu tine, prea sfântă ființă!... 

Vor să-și îndrepteze-a lor credinţă!... 


Într-aceasta ierofanţii strigă: 

„Daţi lui Dumnezeu ce-aveţi, din toate; 
Plăcută jârtfă să i să facă 

Purure pentru-a voastre păcate". 

Ceia dau, ceștea iau, blagoslovesc 

Şi la toți raiul făgăduiesc. 


Așa, ce-au rămas de răpitoare 
Mânile autocrâţilor, apucă 
lerofantul, iar' voi cu pungi ușoare 
Rămâneţi, ca ș-o deșartă nucă, 

O, buni credincioși, mângăitoriu 
De toate,-având raiul viitoriu. 


Cu adevărat bună răsplată! 

Că cine nu ș-ar da toată-avere 
Pentru cea grădină desfătată? 

De-ar fi cu putinţă a o cere 

Ş-a o dobândi cu bani sau doară 

Cu mai scumpe decât bani odoară!... 


Însă-ajungă-atâtă, pentru că toate 
Tainele-a spune nu să cuvine, 
Tocma să fie ș-adevărate, 

Când oamenii nu primesc de bine!... 


Drept aceasta, musă, lasă-aceste 
Şi spune-a ţiganilor poveste. 


Cum a doao zi, la răsărite, 
S-iviră-a soarelui călăuze, 
Albele zori în haine-aurite, 

Lin zâmbind cu rumeoare buze, 
Indată deputâţia toată 

Fu la marele sfat adunată. 


Toţi aștepta cu nesuferință 
După-a lui Janalău socoteală, 
Căci Slobozan cânta biruinţă, 
Când bunul Janalău să scoală 
Şi stând adunării denainte 

Cu ceste-începe-a ura cuvinte: 


„Măcar că eu, bărbaţi aleși! doară 
Nu sunt hamic a mă băga-în price 
Cu cei ce-înainte cuvântară, 
Totuș', fiind că suntem aice 
Adunați pentru deobștele bine, 

A spune ce socotesc să cuvine. 


Spre-aceasta, datorie-îndoită 

Mă leagă:-una, căci însăș' din fire 
Suntem ţinuţi cu neviclenită 
Inimă să dăm noi sfătuire 

Fieșcui și, după cunoștință, 

Să grăim totdeuna-adeverinţă, 


Iar' alta, că cei ce m-au trimis 
La cest sobor și sfat depreună, 
Chiar m-au îndatorit și mi-au zis 
Să dau sfat după știință bună, 


Spre binele deobște-a tuturor, 
Iar' nu după pofta-unor și-altor. 


Deci dară vrând eu să vă arăt 
Socotinţa mea chiar curată, 

Zic întii cum că nu mă-încumet 
Nici să laud, nici să defaim îndată 
Şi cu rupta nice-o stăpânie, 

Ori cu ce feliu de nume să fie. 


Ori unul pe norod să stăpânească, 
Ori câţva, ori cu toți pre sine, 
Cumpenind cu filosoficească 
Minte tot lucru cum să cuvine, 
Ne vom dovedi că fieşcare 

Chip dintr-este folosul său are. 


Şi de la-împrejurări fieşcare 

Poate să capete schimosală, 
Apucând lăturișă cărare 

De la scoposul și-întia tocmeală; 
Deci nu să poate zice nici ună, 

Din sine sângur, nici rea, nici bună, 


Precum nici poate să să zică 

Că din firea sa-i rea ună ș-alta, 

Căci o pricină pe toate strică 

Şi pe toate direge-o unealtă, 
Adecă-obiceaiurile bune 

Sau rele, direg pe-alte, strică pe-une. 


Un popor blând, spre-îmbunătăţite 
Năravuri învăţat din pruncie, 
Măcar supt ce legi învolnicite, 
Măcar supt ce slobodă domnie, 


Totdeuna va fi bun și drept, 
Tocma să n-aibă rând înțălept. 


Iară mulțimea-întru rău dedată, 

De-ar avea măcar ce lege sfântă, 

Prin sângură lege niceodată 

Nu să va-îndrepta. Deci nice-o smântă 
Să vede-a zăcea-în forma de-afară 

A vreunii stăpâniri de ţară. 


Cu-un cuvânt, eu socotesc că toate 
Formele de domnii cunoscute, 

Pot fi bune și neasămănate 

Intr-un popor bun și cu vărtute: 

Şi iarăș' pot fi nesăvârșite 

La noroadele nenărăvite. 


Dintru cele zise acum urmează 
Cum că-a unui dătătoriu de lege 
Mai întia sâlință și pază 
Este-obiceaiurile-a direge 

Ş-a plăzmui cetăţeni întregi, 
Decât a da multe mândre legi. 


Acest temeiu puind el poate 
S-așeze-ori ce chip de stăpânire, 
Şi care din toate lui îi place, 
Numa s-aibă totdeuna privire 

La împrejurări, la loc și la climă, 
La firea poporului și la shimă. 


Aceste eu vă zic nainte, 
Ca-întru-alegerea de stăpânire, 
Cumva doar' să nu vă desmânte 
Sau să vă-adămănească-o numire 


A unii sau altii forme care 
Ar plăcea la partea cea mai mare. 


Deci eu nu voi lăuda nici una, 
Nici voi defăima pe oarecare, 
Ci mă voi sili s-arăt buna 

Şi reaua parte sau lipsa ce-are 
Fieșcare stăpânie-în sine, 

Ca să puteţi alege mai bine. 


Deacă vom lua la socoteală 

Cum că toţi oamenii de la fire 

Să nasc într-un chip, prin o tocmeală, 
Nice s-află-între dânșii-osăbire, 

Vom afla că-asemenea dreptate 
Trebue s-aibă toți în cetate. 


Nici poate unul ș-altul zice 
Cătră cei deopotrivă șie: 

„Eu-s mai mare din toţi aice!" 
Căci împrotivă-i să scoală-o mie 
Şi-i arată, prin dovadă tare, 

Că el ca ș-alții numai un cap are. 


Drept ce dar unul să ne stăpânească, 
Sau doi, sau câţva? Din ce pricină? 
Tocma s-aibă ei minte-îngerească 

Şi cu toată-înţălepciunea plină! 

Eu, de voie bună, nu mi-oi pune 
Jugul în grumazi, vă spun ș-oi spune! 


Cel mai înţălept încă rămâne 
In urmă-om pătimaș ca și noi: 
Şi deacă-i vom da bici să ne mâne 


Incătro va vrea, ca pe nește boi, 
Mai pe-urmă el a mâna să-învaţă 
Şi-uită de-a trăgătorilor greață. 


După-a sa slobodă volnicie 
Incarcă carul preste măsură, 
Mână boii pe deal, pe câmpie, 
Şi-i sâlește la greauă trăsură 
Peste râpe, țipișuri și coaste, 
Pănă când îi duce la prăpaste. 


Drept aceasta, ori sângura lege, 
Ori nime-altul să ne stăpânească. 
Căpetenia cetăţii-întrege 

Legea să fie!... să ne domnească!... 
Asta să ne fie fundământ 

La cest a nostru așezământ. 


Întii dară legi bune și drepte 
S-izvodim în ţigăneasca ţară, 
Feţe apoi s-alegem înțălepte, 
Cunoscuţi despre vărtute rară, 
Ce cu purtare-întreagă, vitează, 
Să privească spre-a legilor pază. 


Însă ca nice-o dregătorie 

Să fie purure trăitoare, 
Că-aceasta-i un feliu de despoţie, 
Şi persoanele poruncitoare, 

Prin lungă vreme, să-învolnicesc, 
Legile frâng sau le schimosesc; 


De unde-apoi drum larg să deschide 
La mult amamica despoţie, 
Dregătorii să mută-în omide 


Care rod cu multă lăcomie 
Frunza pomului cetățenesc, 
Ba păn' la rădăcină-l mistuiesc. 


Iar' când după supusul temeiu 
Organisită va fi cetatea, 
Atuncea de la cel mai înteiu 
Pănă la cel mai mic, autoritatea 
Privată ca și nimic rămâne 

Şi este numai de-azi pănă mâne. 


Căci prin alegerea deobște să fac 

Toţi dregătorii și păn' la vreme 
Hotărâtă,-apoi iară să desfac 

Prin sfatul deobște, nici-este-a să teme 
Ca-în acel scurt soroc să să strice 

Şi preste-alţii ei să să rădice. 


Pricina este că știu ei bine 

Cum că trecând vremea hotărâtă 
De un an, doi sau trii, iară vine 
Deobște-alegerea, ș-într-o clipită 
Să prefac din poruncitori 

Insâși apoi în ascultători. 


Deci vă sfătuiesc ca stăpânia 
Ce-aveţi să-așezaţi, ca dintru toate 
Să puneţi în frunte monarhia, 
Insă-în hotară foarte strâmtate 

Şi numa la vreme de trebuinţă, 
Când să nu fie-altă mântuinţă. 


Adecă la vreo răscoală-în ţară, 
Unde trebuiește-ajutoriu iute, 
Sau vreo grea năvală din afară, 
Unde sfat cu rândueli tăcute 


Şi grabnice la lucrarea-a pune 
Cere-a statului înțălepciune. 


Întru-alte, după legi aşezate 
Norodul are să stăpânească 
Prin persoane-alese, delegate, 
Care n-au alta numa să păzască 
Ca legile-odată hotărâte, 

Cu de-amărunt să fie păzite”. 


Aceste și mai multe-învăţatul 
Janalău atuncia grăia, dară 

In ce-au stătut mai încolo sfatul 
Lui, care ţinu-într-o zi de vară 
Intreagă (precum cronica zice), 
Eu nu pot să vi-l spun aice, 


Că vă-ar scăpa doară și răbdarea 
Ascultând o materie seacă 
Ca-aceasta, iar' atunci adunarea 
Ţigănească nu putea să treacă 
Cu vederea cea voroavă lungă, 
Voind la scoposul său s-ajungă. 


Drept acea pe scurt nescare-oi spune 
Lucruri minunate ce mai zise 
Janalău atunci (de nu-s minciune!), 
Insă nu cred, căci le găsii scrise 

In cea hârțoagă sus pomenită, 

De Janalău însul iscălită. 


Într-alte ce sfătuiea cu multe 
Dovezi el, era cea mai de frunte 
Ca de lege tot omul s-asculte, 

Şi, de-ar fi porunci cât de mărunte, 


Călcarea lor să să pedepsască 
Greu, nimărui să nu să dăruiască. 


Apoi dregătoriile-în ţară 

Să fie-așezate fără plată, 

Şi ca pe rând această povară 
Cetăţenii să poarte,-în ce dată 
Ales fiind, nu s-ar dovedire 
Nevrednic, de rea vieţuire. 


Oaste să nu fie stătătoare, 

Nice din venitul ţării plătită, 
Dar' cetăţanul fieștecare 

Să slujască fără nice-o mită, 
Ori în arme, ori precum va cere 
Al ţării folos ș-a lui putere. 


Iar' după ce fârși Janalău, 

Nimene după dânsul vru să-ureze, 
Ci toți își dederă votul său 
Intr-acel chip lucru să așeze 

Şi cu cea formă de stăpânie, 
Precum Janalău mai bine știe. 


Spre-aceasta-aleasără-o comissie, 
Din cei mai procopsiţi cărturari, 
Ştiuţi în lucru de politie, 

Cari pe atuncea nu era rari; 

Mai vârtos fiind și de cei care 
Cetisă și pe Platon cel mare. 


După ce mult capete-și bătură 
Şi minţii îș' frânsără-acești aleși, 
In urmă-un mare fără măsură 
Așezământ alcătuiră-și, 


Ce păn' astezi la noi, ţigănește 
Anti-barorea să numește. 


Din care va vedea fieștine 

Că ţiganii din toate știute 
Forme de chivernisiri streine, 
N-au așezat vruna, ci din tute 
Luând cel mai bun și de folos, 
Toate cele-întoarsără pe dos. 


Adecă puseră să nu fie 
Stăpânia lor nici monarhică, 
Nici orice feliu de-aristocraţie, 
Dar' nici cu totul democratică, 
Ci demo-aristo-monarhicească 
Să fie ș-așa să să numească. 


Era toate-înțălepte și bune 
Rândueli, după-a lor socotinţă; 
Ş-acum sfătuiea pe cine-ar pune 
Plinitoriu ceștii deobște voinţă, 
Care toate să chivernisască 
După-astă lege-anti-barorească. 


Dar' când era sfatul cel mai mare, 
lacă toți lăieţii și goleții, 

Cu măciuci înarmaţi și topoare, 
Ba iacă și ciurarii sumeţi 
Impresurară cinstitul sobor; 
Cucavel era povaţă lor. 


Ieșind el din cei mulți înainte, 
Așa strigă cu vorba-îndrăzneaţă: 
„Voi gândiţi că numa voi minte 
Intreagă-aveţi și gură vorbeaţă, 


De-a vă sfătui cum să cuvine 
Pentru deobștele a nostru bine! 


Noi vom să știm și să fim de față 
La toate și poftim ca să hie 

La sfat și ceata noastră goleaţă, 
Cum și haialaltă ţigănie, 

Iară toate ce voi aţi așezat 

Nu să primesc dintr-a nostru sfat. 


Nește mișei învăţaţi din carte, 

Cu cuvinte-adânce, neînțălese, 
Vor s-arunce preste noi o soarte 

Şi supt greu jug doară să ne-apese; 
Dar' nu!... Noi nu suferim odată 
Cu capul, noi ceaialaltă gloată!... 


Mâne dimineaţă ne vom strânge 
Cu toţii la sfatul depreună, 

Apoi să să-aleagă cine-a-învinge 
Ş-a cui va fi părerea mai bună; 
lar' ca să să strice-ahăst sobor 
Este voia noastră-a tuturor." 


Cât Cucavel estea cu-îndrăzneală 
Zisă,-îndată cea mai mare parte 
Din săborul precinstit să scoală 
(Căci acum să-întărâtasă foarte 
Şi pe dânsul năvălea pornită, 

Ca și droaia de câni zâdărâtă.) 


lacătă-ţ acum beleaua gata, 
Că și despre-a lui Cucavel parte 
Era mai toată ţigana ploată, 
Ş-acum striga să deie pe moarte 


Zicând: „Zios cu soborul mișel! 
Noi încă suntem cu Cucavel!..." 


Totuș într-acea zi, precum scrie 
Cronica, nu să tâmplă nimica, 
Pentru că-înțăleapta bătrânie, 
Mai cu vorba bună, mai cu frica, 
Ştiu potoli vrajba-aţâţată 
Lăudând a gloatei judecată. 


Toată zioa-în sfadă și gâlceavă 
Trecu; soborul cinstit să sparsă 
Şi birui gloata făr' ispravă!... 

A doaoălea zi, după ce-întoarsă 
Vremea hotărâtă de sfat iară, 
Toate cetele-atunci s-adunară. 


Aceasta era zioa-întru care 
Trebuiea cu temeiu să să facă 
In ţigănia noastră-așezare, 
Carea fieștecărui să placă. 
Şi-într-acel chip să să-așeze 
Ca pe nimene să-îngreuneze. 


Tot omul era plin de-așteptare, 
Ş-afundat în adâncă tăcere, 

Când 'Tandaler înainte sare 

Şi grăiește strigând cu putere 

Ca să-l poată-auzi-împrejur toate 
Gloatele ţigăneşti adunate: 


„Dară pănă când veţi tăcea voi încă? 
Când veţi căuta și dă-a voastră trabă? 
Au doară nu știți unde vă mâncă? 
Aşa Tandaler pă voi întreabă! 


Deacă-aveţi a face-o rânduială, 
Faceţ-o-îndată, fără pestală! 


Iar' deacă nu vreţi și poftiți doară 
A fi cum aţi fost cum v-i data, 

Să știți că doară-încă-în hastă sară, 
Eu cu toţi cetașii mei sunt gata 

A mă duce dă la voi oriunde 

Ş-ori încătro vom putea pătrunde. 


Ce ne trebuie noao sfat mult? 
Ştiţi că vorba multă-i sărăcie; 
Eu aici nu voi s-ascult, 

Făr' numa decât o stăpânie 
S-așezăm cu bună rânduială 
După-a tuturor deobște-învoială. 


Mai întii să-începem de la frunte, 
Că-apoi lesne om vini și la coadă, 
Cum și la toate hele mărunte!... 
Mai nainte-adecă, fără sfadă, 
S-alegem un vodă-în ţigănie, 
Apoi un divan și boierie. 


De-aci-încolo lesne-apoi s-or face 
Toate helelalte vrednicii; 

Așa vă sfătuiesc, așa-mi place! 
Eu carte nu știu, nici istorii, 

Ci vă sfătuiesc păcum socot 
Ş-ahăst chip este sfatul mieu tot!" 


Tandaler fârșind aici zisul, 
Toţi dederă sămn de bucurie, 
Iară Drăghici abia-ș ţinu râsul 
Şi grăi: „O, dragi feților! mie 


(Drept vă spun că) nu-mi intră în cap 
Un gând așa străin și sureap. 


Deie Dumnezeu să hie bune 
Toate ce-au zis 'Tandaler aice: 

Eu împrotivă nu mă voi pune, 
Numa cât v-am zis, vă zic, oi zice 
Totdăuna: luaţi sama bine, 

Ca nu cumva dracu să vă-îngâne! 


Eu nu pociu nicecacum a crede 
Că-au rămas ţara dă tot pustie!... 
Cine dar' slobozie vă dede 

Să vă rădicaţi voi o domnie, 
Stăpânind încă Vlad vodă-în ţară? 
Doar' gândiţi lui a vă pune-în poară? 


Cine-auzi sau văzu vreodată 

Un vodă sau boieriu dă ţigan? 

Viţa noastră proastă, neînvăţată, 
Cum va ședea sfătuind la divan? 
Gândiţi voi că-a domni ţara-întreagă 
Ar hi doar' numa lucru dă șagă? 


Apoi câţi din voi înțăleg carte? 
Cum dară veţi face judecate? 
Iar' care dintre voi va să poarte 
Domnia și caftanul în spate, 
Caută să fie dă mare viţă, 
Născut din doamnă sau domniţă. 


Dar' și câţi sunteţi voi împreună 
Ca să puteţi apărare-o ţară? 

De vreo trii, patru mii o mână!... 
Pentru că-aţi biruit în ha sară. 


Nu gândiţi cu mintea ha nebună 
Că-așa să va tâmpla totdăună! 


O sută numa dân călărașii 

Lui Vlad asupra voastră să vie, 
Unde-s a lui Tandaler ostașii 

Atunci, hăi slăbiţi dă vitejie? 

Dăci nu, feţii miei, nu vă-amegească 
Ahastă-îndemnare dimonească... 


Noao nimic alta nu ne rămâne 
Făr' să ne chivernisim în pace, 
Grijindu-ne de-astăzi pănă mâne 
Să nu-înfomeze gura mâncace, 
Lăsând domnia ș-arme cumplite 
Neamurilor celor neodihnite. 


Trecând a războiului fortună 

Apoi, și-întorcând iar' pace-în ţară, 
Şi noi vom întoarce-în strânște bună, 
La dăruite noao hotară; 

Acolo rând bun apoi om face, 

Cu voia domnii, cum ne place. 


Apoi hie cum ursitorile hirul 

Vieţii torcând au zis din gură, 

Căci, dă-ar umbla cât, oamenii șirul 
Intâmplărilor din ursitură 

Nu vor putea să-l schimbe, să-l mute, 
Nici cu mintea lor, nici cu vărtute!..." 


Drăghiciu tăcu: iar cu nerăbdare 
Improtivă-i Goleman să scoală 

Şi zice:-,„,O, Drăghiciu! Vorba ta n-are 
Nici un haz și e dă minte goală. 


Dă când te cunosc, tot proroceşte 
Grăiești, dar nici una ţi să lovește. 


Dacă nu poţi tu fără cârteală 
Sfatul bun ascultă, mergi acasă 
Ş'ochii rOși dă urdori-ţi spală, 


Să vezi mai curat!... Dar ce ne pasă, 


(Grăi-întorcându-să spre-adunare), 


Când cu noi e partea cea mai mare!" 


Atunci toţi strigară: „Craiu și ţară!... 


Drăghici întorcându-le călchie: 
„De-aţi avea mămăligă cu zară 
Destulă!..." răspunsă cu mănie, 
Apoi să dusă din adunare, 

Mâhnit de cele vorbe sprinţare. 


Iar' Goleman tot ca mainte 
Văzând că vorba lui la toți place, 
Acum de mândru nu să mai sâmte 
Şi pănă toată mulțimea tace, 

El de iznoavă să-îmbărbătește 
Ş-acest chip despută și grăiește: 


„Adevărat că-a râdere-mi vine 
Când aud că-a stăpâni-într-o ţară 
Este lucru greu! Din ce pricine? 
Au doară pentru că-i o povară 
Carea să n-o poată sprijinire 
Slaba noastră țigănească fire? 


Spuneţi-m, rogu-vă, ce greutate 
Are-un vodă? Eu voi desvolbi-o: 
Doarme ca noi, pă dungă, pă spate, 
Sau cum vra, păn' ce să face zio; 


Apoi sculându-să bea și mâncă 
Sau îș' razămă capul în brâncă. 


Apoi jalbe și cereri ascultă 

Şi le hotărăște cum precepe, 

Făr' a-ș' mai frânge capul cu multă 
Invăţătură, ce nice-i închepe 

Lui în mintea ha domnească dă-alte 
Griji mai trebuincioase și nalte, 


Precum sunt ciferturi și împlinele 
Ş-alte-a domnii venituri grase. 
lacătă-vă-a lui mai toate hele 


Ostăneli și greutăţi povăroase; 
Intr-altele-apoi, cum socotește 
Ş-îi vine-în minte,-așa poruncește. 


Ş-ahasta-o zice Drăghiciu povară! 
Dar' eu vă zic că-a scobire-o covată 
Este-o meșterie mult mai rară 

Şi mult mai grea, decât în polată 
Şezând la divan a porunci: „Eu 
(Cutare), din mila lui Dumnezeu, 

Poruncesc aceasta cu tărie!... 
Şi cum știți voi însăţi celelalte. 
Iar' în cât e pentru boierie, 

Ei încă șed în pălaturi nalte 
Toată zioa cu ciubuc în gură 
Ş-a vorbi câteodată să-îndură." 


„Bine zici, Dumnezeu să te custe 
Golemane (strigă din mulțime 


Gogul)! Ba sunt ca nește lăcuste 
Ce mâncă-a pământului grăsime. 
Trăind în volnicie și sâlă, 

Jupesc toată ţara fără milă." 


Nu mai putu răbda Corcodel 
Voroava Gogului crâmpiţată. 
„Dar ce mai tocorosește-ahăl 
(Zise), tocma ca moara stricată? 
Lăsaţi cumu-s pă boieri să hie; 
Ce vă pasă dă-a lor volnicie? 


Că voi nu vă-aţi adunat aice, 

Să vărsaţi din gură vorbe goale, 
Și puneţi unul altui price? 
Ajunge-un băț la un car dă oale! 
Incepeţi odată-a lucra ș-a face 
Ca să stăpânim ţara cu pace.!... 


Însă toate ca toate, dar' una 
Este care voi cu mintea toată 
Nu veţi putea-o face cu buna: 
Ca patriarci și vlădici odată 
Sau și metropoliți dă moșie 
Şi bieţii noștri ţigani să fie; 


Precum și preoţi, ca ţigănește 

Să ne boteze, paști să ne facă; 

Sau călugări de carne și pește 

Nu mâncă nice pot să petreacă 

Cu femei, ci-având spre lume greață, 
In mănăstiri duc a lor viaţă. 


Fraţilor, ahasta pare mie 
Că nici unul dintre noi va face, 
Ca lăsându-și iubita soție 


Şi cu toate ce pe lume-i place, 
In chilie dă viu să să-îngroape 
Sau în vreo pustie prin vârtoape. 


Vlădici mai lesne s-or afla doară 
Şi dintre noi, pentru că vlădica, 
Măcar nici însul nu să însoară, 
Totuși nu-i zice nime nimică 
Cându-și ţine-o soâră sau nepoată, 
Ba și când să-înfruptă câteodată. 


Dă preoţi nu-i grijă, că-au preutese, 
S-oaspătă la botez și la nunte, 

La zaifături, cumândări și mese, 

Şi purure șezând ei la frunte, 
Blagoslovesc vinul și mâncare 
Luându-și tot partea ha mai mare. 


Dăci vrând a face-un lucru dă trabă, 
Să lăpădăm altă nebunie: 

Popi să ne-alegem cât mai dăgrabă, 
Ca să ne-ajute la cununie; 

lar dă vlădici și călugări pare 

Că n-ar hi trăbuință pre mare." 


Bun Corcodel era să mai zică, 

Când îmbulzându-să Ciuciu-în gloată 
Strigă și mâna dreaptă rădică: 

„Dar ce fleacuri voi zioa toată 

Veţi grăi, făr' capet ș-început! 

Bine era dă aţi hi tăcut. 


Şi tu Corcodele,-ar hi mai bine 
Să mai taci odată, să grăiască 
Alţii mai cu minte dăcât tine. 
Dară dă rasa călugărească, 


Dă vlădici și popă cu preuteasă, 
Noao ţiganilor ce ne pasă? 


Bine că scăpăm de-o mâncătură, 
Dumnezeu dă ei să ne ferească! 
Numa la părale și prescură 

Ahăst feliu dă oameni acum cască; 
Cu o mână te blagoslovesc, 

Cu alta dă-averi te jecuiesc. 


Dă să naște-un copil, nu-l botează 
Fără plată, dă vra să să-însoare 
Cineva, ei nu-l cununează, 

Nici vor să-l îngroape, dacă moare, 
Pănă nu-și iau plata rânduită 
Pentru sfântul dar, sfânta mită. 


Dăci, ori nice-un popă,-ori fără plată 
Să hie la noi, dacă vă place." 

„Dăh, mai înceată și tu vrodată 
(Strigă Goleman) și ne dă pace 

Cu sfaturile tale necoapte, 

Că-așa n-om fârși pănă la noapte. 


Bărbaţi buni, ian să luăm sama 
Dă hele ce-s mai dă trebuinţă 

Im pare că-întii dă toate cheamă 
Pe-a voastră-înţăleaptă socotință 
Alegerea vreunui vodă harnic, 
Unui ban, vel spătariu și păhamic, 


Unui stolnic și visternic mare, 
Apoi și hălor mai mici dă viţă: 
Ispravnici, vătavi și dă hăi care 
Urmează, pănă la mica spiţă 


Dă panțiri și plăiași! Asta-întie 
A voastra hotărâre să hie. 


lar ca să vă duc mai lesne-în cale, 
lacătă, voi să vă-întreb pe cine 
Vreţi a pune pe scaunul moale 
Dă domnie și lui să să-închine 
Vra, ca ș-unui vodă, țigănia? 
Apoi, cui să cuvine bănia?" 


Cântecul a XII 


Tiganii la sfat încep gâlceavă; 
Războiul atuncea li s-arată 

Cu toată curtea sa cea gubá 
Ș-învrăjbește tigănia toată; 
Mulţi voinici să-ucig în bătălie; 
Vlad de voia sa merge-în urgie. 


Așa zisă Goleman și-aștepta 
Vorbă-înțăleaptă să-i întărească, 
Dar' alţii nu să putea deștepta 

Din atâte sfaturi să găsască 

Care-i mai bun, și cei mai cu minte 
Nu voia să să certe-în cuvinte. 


Atunci Bobul a să răbda nu poate 
Şi zice: „Dă ţ-ar hi mintea lungă 
Ca căciula, Golemane! poate 

Că-ar nimeri doar sfat să-ţi ajungă 
A ne-îndupleca-întra-aceaiaș' parte, 
Unde vrei să ne duci pe departe. 


Dar n-am mâncat încă stregoaie 
Nici mătrăgună, să nu sâmțim 
Când ar vra cine să ne despoaie!... 
Şi pentru ce să nu grăbim 

Așa tare, într-un lucru care 
Poftește mai multă judecare? 


Au doară ca să te punem pe tine 


Vodă, sau doar ban, sau cevaș' altă, 
Şi ţiganii ție să să-închine? 

Iar' tu la dânșii cu sprânceană naltă 
Căutând în zios, să scupii dăparte, 
Uitându-ţi dă-opincile sparte! 


Dar nu!... Dumnezeu să mă ferească! 
Mai bine hălui mai rău muntean 

Voi să mă-închin! el să-m poruncească, 
Decât ciurariului Goleman!" 

Incă Bobul vorba nu fârşisă, 

Când Ciormoiu ciurariul așa-i zisă: 


„lan' mușcă-ţi și tu ha limbă,-o Boabe! 
Nu te-acăţa dă-oameni dă-omenie 

Ca scaiul dă-oi. Au doară la scoabe 
Făurim aici dă-a ta meșterie? 
Mișel>ule<ce ești, dă ţ-ai ţinea gura 
Şi ţ-ai spăla dă pă faţă sgura!" 


„Dar tu cine ești (mânios strigă 
Burda fierrariul cu piica mare)? 
Adecă râde Ciormoiu dă-obsigă, 
Cum râde cazanul dă căldare, 
Sau ca și dracu dă porumbele 
Fiind el mai negru dăcât ele. 


Dracu mai văzu ciurariu cu minte!... 
Şi vedeţi-l cum să născocoară, 
Ca când ar îmbuca tot plăcinte 
Ş'ar screme tot aur și comoară!... 
De-aci mearsă ca pârjolul sfada 
Şi să rășchiră-în toată grămada. 

Impărechieri dederă-a să face; 
Unul pe-altul a mustrare-începe, 


Nici unul vra să-asculte cu pace 

Şi tocma ca nește fieri surepe 
Răpștind merg și să scoală pe sine, 
Ar mușca, dară nu știu pe cine. 


Urgia văzând aceste, bate 
In palme: „Bravo, ţigănie!... 
Şi zice Războiului: „O, frate, 
Acu, deacă vrei, fă-ţi o șozie! 

Şi te-arată la ţigani în pripă, 

Să vezi cum or purcede-în răsipă." 


LA 


Iară cumplitul Războiu îndată 
Sare-în cotigă, spre ţigani pleacă 
Cu toată curtea sa-înfricoșată. 
Suflă-în bucin de trei ori și iacă! 
Spaima cu Frica merg călăuze, 
Şi răci Fiori tremurând în buze. 


După dânse cu capete-o mie 

$-o mie de mâni, Vrajba pornește 
Având Pisma dușmană, soţie; 
Dârzia cai buieștri-înteţește; 

Pe lângă cotigă mergând saltă 
Jacul cu prada ș-lzbânda naltă. 


Cazna, Răutatea necăită, 

Sâla și Cruzia neîndurată, 
Vrăjmășia și cu arma ascuţită, 
Şugubina cu haina cruntată; 
După-aceste și Moartea-obidată, 
Cu mii de Chinuri împresurată. 


Războiul stropit cu negru sânge 
Răgni, și suliță-ucigătoare 
Cu care șireaguri întregi frânge 


Arătă ţiganilor ciopoare, 
Trecând pe lângă ele mereu, 
Cu tot groaznicul alaiul său. 


După dânsul Vaietele-amare 

Şi Tânga cu Plânsurile mere, 
Blăstămul cu limbă-otrăvitoare, 
Jelea, Gemetul fără putere, 
Suspinele-abia răsuflătoare 

Cu Grija d-inimă rozătoare. 


Deznnădăjduirea-în dinţi scrâșnește, 
Năcazul frângând mânile plânge, 
Lipsa caută, nimic nu găsește, 


lar' Căinţa-în lacreme să stânge, 
Stremţoasa Sărăcie suspină, 
Golătatea de toți să rușină. 


O! maice, neveste și fecioare, 
Pe la care s-a tâmplat să treacă 
Aceștea, cât amar și plânsoare 
V-așteaptă!- O, ţigănie săracă! 
Cum te turburași toată la minte, 
Când văzuși Războiul de nainte. 


Atunci 'Tandaler ce la domnie 
De mult căsca și de jumătate 

O și-îmbucasă, strigă cu mănie: 
„Soiu dă câne! Laie blăstămată! 
Până când tu tot dă capu tău 
Vei umbla, și fără Dumnezeu? 


lacă, vă zic ha mai dă pă urmă: 


Așa să tăceţi ca peștii-în apă! 

Că dacă-oi sâmţi că mă mai curmă 
Cineva-în vorbă ș-un cuvânt scapă 
Din gura lui ha nerușinată, 

Imbe i-oi zdrobi fălcile-îndată. 


Nește mișei făcători dă ciure, 
Lăieţi şi mâncători de mortăciune, 
Incă și pă hăi cinstiţi să-înjure?... 
Aşteptaţi numa, că-acuș v-oi pune 
Căpăstru-în cap și zăbele-în gură, 
Și veţi juca pe-altă zicătură”. 


„Hăi, măi! cine-ţi dede-aha putere 
(Sfârcul strigă de după spate) 

Să ne bajocorești, Iandalere!... 
Așa prost și fără dă dreptate? 

Că n-au sosit încă-aha clipită 

Ca să cerem de la tine pită. 


Ne rugăm foarte mării-tale 
Să-ţi mai cruţi ha trufă timpurie 
Ş-apregimea ha fără de cale, 
Că-încă nu ești domn în ţigănie! 
Şi nice vei hi, te poţi încrede; 
In zădar pofta ţi să răpede!" 


Auzind această defăimare, 

Lui Tandaler scăpă suferinţa; 
Denaintea toatei adunare 

Să întoarsă și din toată sâlinţa, 
O palmă-așa-i repezi de-amară, 
Cât să-învârti ș-ochii scânteiară. 


„Na! Sfârcule (zisă),-ahasta-ţi hie 
Pănă una-altă dă-învăţătură; 


Iar' când oi ajunge la domnie, 


Nu-ţi va rămânea nici un dinte-în gură!...". 


Nu-și fârși 'Tandaler vorba bine, 
Când și lui o palmă iacă-i vine 


De la Cârlig (nepotu de frate 

A lui Drăghici). Tandaler s-întoarsă 
Să vază cine cutează-a-l bate, 

Când unul din gloată așa-l ștearsă 
Cu un fuștiu pe ceafă de tare, 

Cât îl porni sângele pe nare. 


Aurariu ameţit nu mai caută 
Cine l-au lovit, ci dă pe-întreg 
Şi-împinge mulțimea-întărâtată, 
Sâlind să iasă-afară din zbeg 
Care-împrejurul lui s-adunasă 
Şi să scape sănătos acasă. 


Musă, care-ai fost la bătălie 
Şi ști toate decât toți mai bine, 
Spune faptele de vitejie, 

Care s-au tâmpinat și cu cine? 
Care pe care tăind ucisă 

Şi la ţara morţilor trimisă? 


Tandaler oblicind că nu-i șagă 

Şi ciurarii vor să-l împresoare, 
Pusă mâna pe cioarsă să-o tragă, 
Dar' tocma când era la strâmtoare, 
Cărăbuș zlătariul i-o furasă, 

Şi viteazul spăimântat rămasă. 


Spre norocul său un ciolan vede 
Zăcând pe pământ, de moartă vită. 
lute-l rădică și să răpede 


Între ciurărimea grămădită 
Şi pe unde merge cutrupește, 
Ucide, prăvale și rănește. 


Cum oarecând Jidovul preatare 
Cu măseaua de-asin, filistiana 
Oaste-împrăștie, morţii amare 
Dând multe mii, așa-întru ţigana 
Gloată, mănios 'Tandaler face, 
Dând, hărțuind încolea ș-încoace. 


Întii lui Lăpăduș capul sparsă, 
Apoi lui Şugurel falca dreaptă 

O făcu strâmbă, de-acolea ștearsă 
Nasul lui Șoșâi, şi iar' aiaptă 
Ciolanul cumplit tocma-în urechie 
Lui Aordel cel de viță vechie. 


Dar' cu toate aceste nu poate 
Printre mulțime prejur bulzită, 
Incai la cetașii săi străbate, 

lar' gloata din ce din ce să-invită: 
Unii bat, alţii stau, iar alții scapă, 
Ceia vor la bătaie să-încapă. 


Într-acea iacă, repezit vine 
Muţu-într-ajutoriu cu doisprezece, 
Cei mai voinici, că-i spusese-or cine 
Cum că fac pe 'Tandaler tot flece. 
Aceștea sosind rupsără-a bate 

Păn' făcură voievodului spate. 


Însă şi Goleman pe cărare 
Le-aleargă,-înarmat ca la bătaie, 
Purtând o furcă de șatră mare, 
Şi după dânsul proaspătă laie, 


Ce sosind mult nu socotește, 
Ci dă pe-întreg, cum i să lovește, 


Lui Ganafir pe creștet prăjina 
Căzând îi face tot capul fleacă, 
Rumpe lui Băluţ din umeri mâna, 
Iar Muţului frânge cioarsa în teacă, 
Lui Colbeiu zdrobește dinţii-în gură. 
Câte poate face-o lovitură!... 


De-aici rădicând furca cumplită 
Vede pe Bratul voinic că vine 
Cu ceata lui Tandaler vestită. 
Acestui acum el drumul ţine 

Şi-l nimerește tocma la tâmplă, 
Unde grabnică moarte să tâmplă. 


Tandaler văzând trista cădere 

A Bratului, întracolo pleacă, 
Căci inima lui izbândă cere, 
Şi-învârtind ciolanul cel de vacă, 
L-arúncă și pe vrăjmaș lovește, 
Pe unde neagra mustaţă-i crește. 


Cade ciurariul ca mort pe spate 
Şi căzând furca din mână-i pică; 
Pământul cu picoarele bate. 

Pe toţi atuncea cuprinsă frică 
Şi-îndărăpt să dede fieșcare 
Făcând aurariului cărare. 


Cela zăcând ameţit de minte, 
Cesta sare și furca-i apucă 

Şi răpit de patima fierbinte 
Era cap să-i crepe ca ș-o nucă, 


De nu l-ar fi năvălit îndată 
Ceata ciurarilor bărbătată. 


Aceștia cu rude-împoncișate 
Pre viteazul aurariu săriră. 
Aici să vezi capete crepate! 
Amândoao-acum să-înoțărâră 
Părţile, și acum depreună 
Toată tabăra-în arme s-adună. 


Muierile fără-învălitoare 

Aleargă, copilele fricoase 
Trămurând din cap pănă-în picioare, 
Umblă ca ș-oile spărioase, 
Rătăcindu-să-încolea şi-încoace 

Şi nu știu de spaimă ce vor face. 


Bărbaţii sosind nu căuta-în cine 
Să deie, ci da de toată parte, 

In toţi cei de cetele străine. 

Așa dete Vârlan negrii moarte 
Pe Neagu lingurariu, aşa Gogul 
Pe Burda și Pleşca șontorogul. 


Toţi acu de arme s-apucasă, 
Numa Parpangel de lina pace 
Iubitoriu, ce nu să mestecasă 

La nici un sfat, privește și tace 
Socotind cu cetașii să iasă 

Din ciorobor și să meargă-acasă. 


Face semn cătră-ai săi să purceagă 
După dânsul și pleacă-înainte, 
Vrând să meargă la Romica dragă, 
Dar' în cărare-i stau răgăminte 


De lăeţi și goleţi întrarmate 
Socotindu-să pe cine-ar bate. 


Corcodel voievod era la frunte 
Vrând a sa noduroasă măciucă 

De corn cu sânge și el s-o crunte. 
De tânărul Parpangel s-apucă; 
Umflă să deie, dar' cestui nu-i pasă, 
Căci cu mult mai nainte să-înflasă 


Şi zvârli buzduganul de-aramă 
Așa cu năpraznă, tocma-în frunte, 
Cât îi făcu crierii-în cap tot zamă. 
Iar' Corcodel căzând ca ș-un munte 
Sună, când năroit să prăvale 

Şi de-aproapea cutremură vale. 


Zlătariu mândru de ceastă-izbândă, 
Căutând la mort grăi: „Corcodele, 
Aceasta-i pă tine-o dreaptă-osândă! 
Pentr-atâte nedreptăţi și rele! 

Rău ţi-ai aruncat cu bobii foarte, 
Când însuţi nu știuși de-a ta soarte!" 


Dup-aceasta el pornește iară 

Cu cetașii săi prin gloate 

De lăieţi și goleţi tăindu-să-afară, 
Dar' nu-i cu putinţă a străbate, 
Că de toată partea cu năvală 
Golăţimea pe dânsul să scoală. 


Şi, măcar că nu vra să-aibă parte 
La războiu, pentru că rău îi pare 
Şi necuvios a face moarte 

In soiul său și-atâta stricare, 


Ci,-în zădar, că-întărâtata laie 
Nu caută, ci-urnește, dă și taie!... 


Pietrile vin pe dânsul ca ploaie, 
Mulţi voinici a lui căzusă 

De-a goleţilor măciuci și maie, 
Când voinicul aminte-și adusă 
De-armătura sa și vitejie 

Ce făcusă-în turci pe cea câmpie. 


Deci lucindu-și sabia din teacă, 
Strigă cătră-ai săi cu bizuinţă: 
„După mine, copii! Ori cum să placă 
Lui Dumnezieu pentru biruinţă!... 
Incâi s-arătăm cestor calici 

Că nu suntem pui dă potârnici!... 


LA 


Asta zicând, sară cu iuţime 
Şi-întorcând sabia vitejește 

Unde-i cea mai deasă golățime 
Acolo dă, taie și lovește, 

Nasuri, mâni, urechi, capete-o sută 
Picară zburate-într-o minută. 


Cetașii lui îmbărbătați încă 
Fac minuni de vitejie-în gloata 
Protivnică; gemere adâncă 

Şi vaiet s-aude, pe-unde ceata 
Voinică merge tăind în goleţi 
Ca și-în cucute sau ciuciuleți. 


Muierile cu copii-în spate 
Văzându-să de bărbaţi rămase 
Aleargă și iele ca turbate; 

Şi ca nește Furii nemiloase, 


Luându-și copii de picioare 
Dau cu dânșii-în sabii și topoare. 


Dar' a lui Corcodel, cea mai crudă 
Dintru toate maicele, muiere 
Groaznică, pildă lăsă de ciudă 

Şi de femeiască neputere, 
Svârlindu-și pruncul său mititel 
Drept în obraz lui Parpangel 


Şi zicând: „Na mâncă-ţi-l, o, câne! 
Dacă-i mâncași pe dragul tătucă!... 
Bunul voievod ş-uitasă de sine 
Şi-i părea că vede o nălucă, 
Răsturnat de-alungul pe pământ 
Trezindu-să cu nasul frânt. 


LA 


Această tâmplare neașteptată 
Iară desarmă toată mănie; 

Şi fiind ordia-împrăștiată 

De lăieţi și goleți pe câmpie, 

Să trasă cu-ai săi din toiu afară, 
La corturi, scârbit de-atâta-ocară. 


Într-acea Găvan pe Ghiţul omoară, 
Cocoloș pe Titirez dăculă, 
Coastea lui Zăgan capul zboară; 
lar' Peperig a Dodii căciulă 
Tăie-în doao și capu-i despică 

Din creștet pănă-în tufoasa piică. 


Parnavel cu suliță-ascuţită 
Străpunsă pe Corbea-în gemănare, 
Şi, de nu era punga-încrețită, 
Pătrundea-i fierrul pănă-în spinare, 


Dar' totuș' răsturnându-l pe-o dungă 
Ii zdrobi toată cremenea-în pungă. 


Mândrea pe Ciuntul de barbă trage, 
Năsturel pe Dondu flocăiește, 

Iar' ca ș-un juncan Dragos în rage 

Şi cu dinţii beliţi clențănește, 

Căci Sperlea-îi sburasă nasu-în doao 
Şi musteţe cu buzele-amândoao. 


Ghiolban încă dede să deie 

In Căcâcia cu barda lată, 

Iar' cela aruncând o bebee, 

Il tocă tocma-în gura căscată. 
Ş'așa-i fu de crudă lovitură, 
Cât îi zdrobi toţi dinţi din gură. 


Într-acea Tandaler de-altă parte 
Hărţuind cu ceata sa voinică, 
Făcea-întru căldărari mare moarte, 
De mâna lui mulți tari voinici pică, 
Căci văzându-să fără scăpare 

Ca turbat așa răgni de tare. 


Ş-așa lovi-împrejur cu pârlita 
Furcă de cort peste țigănime, 
Cât șepte căzură-într-o clipită 
Prăvăliți. Şi nu cuteză nime 
Mai mult să-i steie nainte, iară 
El unde dă, prăvale ș-omoară. 


De furca lui năpraznică cade 
Ţântea, făcătoriu ales de-inele, 
Şi Chifor, ce știa bine rade, 
Cum și tu, tinere Viorele, 


Ce dulce cântai cu viers măiestru; 
Cad apoi și Gârdea, Mircea, Sestru, 


Şoldea, lencuţ, Barbu și cu Nuţul, 
Covrig, Mozòc, Barbu și Ciurilă, 
Corneiu, Cârlig, Sperlea ș-apoi Huţul. 
Toţi aceștea, loviți fără milă, 

Să fârșiră cu moarte păgână 

De-a lui Tandaler groaznică mână. 


Însă de altă lature s-aude 
Mare vaiet, zarvă și strigare; 
Aurarii acolo era în-trude, 
Căci acum și cetele căldărare 
Ajungând cu goleţii de toată 
Partea-i împresurasă roată. 


Cercea, voinicu-aurariu, aice 
Hărţuiește cu multă vărtute, 

Dar o mulțime-i să pune-în price 
Dintru lăieţi de mai multe sute, 
Păn' ce să trezește mai pe urmă 
Inchis giur împregiur cu-a sa turmă. 


Atunci cătră cetașii săi strigă: 

„Ochii închiși, măi! Şi dați pe moarte 
Cruciș, în curmăziș' și cărligă!" 

Iar' cetașii-începură-a da foarte, 

Cu ochii închiși mergând nainte, 
Tăind în lăieţi ca și-în plăcinte. 


Tandaler precepu văzând aceasta, 
Că ceata lui s-află la strâmtoare 
Şi-aruncând acum arma sa proastă 
Apucă nește-arme mai ușoare 


Care Stanciul din cort îi adusă 
Şi cu ele spre-ajutoriu să dusă. 


Încă nu mersese jumătate 

De cărare, când Bălăban iacă, 
Acuma-i sosisă după spate 

Şi vra să-l tundă-în ceafa săracă 
Cu un greu baros ce pe-astă vreme 
Trii rădicându-l încă s-ar screme. 


Tandaler oblicind scutu-întinse 

Şi sprijini groaznica lovită, 

Dar' în bucăţi scutul i să frânsă; 
Dar' nu rămasă lucru-întratâtă, 

Şi cu chivăra lui voinicească 

Pe frunte-i să pluști ca ș-o broască. 


Nasu-îi fumă și-ochii scânteiară, 
Ş-apucându-l de cap ameţală 
Căzu pe-un picior, dar' venind iară 
La sineș', de zios iute să scoală 

Şi lucind agera săbioară, 

Lui Bălăban urechiușa-i zboară. 


Apoi lăturiș' trăgând lovita 

Il nimeri tocma-între fălci, unde 
Măcinează măselile pita; 

Pănă la os fierrul crud pătrunde, 
Iară lui Bălăban tăietura 

Pănă la urechi îi lărgi gura. 


Vra bietul atunci ceva să zică, 

Dar' numa lòlotă neînțăleasă 

S-aude, căci limba nu-i răspică 

Nici un cuvânt cu vreo noimă-aleasă, 


Fiindu-i toată falca deschisă! 
Atunci Tandaler cu fală-i zisă: 


„Mergi, Bălăbane,-acum ș-îţi ajungă 
Lauda că lui Tandaler în față 
Cutezași a sta!" ...De-aci s-alungă 
Şi lui Petcu cel cu barbă creaţă, 
Ce-asupra lui vine cu năpraznă, 
Nasul tăindu-i îl face de caznă. 


Lui Burla-apoi, care cu măciucă 
Ferecată la dânsul străbate, 
Intr-o lovită,-o mână ş-o bucă 
Taie, și nici caută nici s-abate, 
Căci vede pe Cucavel de-o parte 
Făcând între aurari mare moarte. 


Deci într-acolo rapede-aleargă, 
Iar' Purdea din ochi și de pe faţă 
Sămuind, trămură ca ș-o vargă 
Pentru-a lui bun Cucavel viaţă, 
Şi Bumbului ce era cu dâns, 
Așa zisă cu lacremi și plâns: 


„Vezi, Bumbule, Tandaler unde 
Năzuiește, ș-unde-izbânda-l trage? 
Dar, dă cumva el va pătrunde, 

Zeu! că va curma zilele drage 

Lui Cucavel, cum și-altora fece, 

Şi moartea cumplită nu-l va trece!... 


Dar' ian iscusește ceva-în tine, 
Să-împedecăm ahastă tâmplare, 
Căci almintere nu rămâne 
Niciunul întreg dă vătămare, 


Şi, pân' sta Tandaler pă picioare, 
Noi nu vom scăpa de la strâmtoare. 


Mi-aduc aminte, Bumbule, că-odată 
Răsturnași pă unul și mai tare 
Dăcât Tandaler, iar' astă dată 

Tu nu numa că-ţi vei face-un mare 
Nume, dar ţigănia toată 
Mulţămită-ţi va da și plată". 


Bumbul suspinând: „O! Purde iubite! 
(Grăi) dă aș hi ș-acum în vârsta 
Ahaia, când pă Zăgan ce-întriite 
Puteri avea, luptai și pă Cârsta 
Trântii, dă hainele îi crepară, 

N-aș suferi eu ahastă-ocară!... 


Dară s-au fârșit zilele-ahele! 

Şi cu dânse vărtutea săracă, 
Lăsându-mi slăbiciune și jele. 
Una ș-altă-a bătrânii-ortacă! 
Insă-orice-a fi, face-voi cercare, 
Facă-apoi norocul cum îi pare!" 


Aceste zicând, trupu-ș' îndreaptă, 

Să scutură și tinzându-și brață 

Cearcă-ș, mai cu stânga, mai cu dreapta, 
Putere, și pare că să-învaţă, 

Apoi ca când cevaș s-ar încrede, 
Hotărât spre Tandaler purcede. 


Ca lupoaia bătrână vicleană 
Când vede un taur fără pază, 
Mugând, buiecind într-o poiană, 
A-l năvăli făţiș' nu cutează, 


Ci pe-ascuns, prin tufe-urmându-i caută 
Cum să dea pe dânsul neașteptată, 


Cela coarne fluturând aleargă, 

La tot mușunoiul să-întărâtă 

Şi vra din rădăcină să-l spargă, 
Impraște ţărâna cu copită 

Şi coarne,-uitându-și cu tot de sine, 
Păn' lupoaia dindărăpt îl ţine, 


Așa Bumbul pe departe-urmează 
Vrăjmașului, clipită dorită 
Așteptând ca zăpăcit să-l vază, 
Să-i deie răsplată cuvinită, 
Făcându-l tuturor de măscară, 
Pentr-atâte morţi ș-atâtă-ocară. 


Tandaler pe mulți morţii dedusă, 
Nice-i mai sta cineva-împrotivă. 
Nenorocul în cale-i adusă 

Pe Buta cel cu minte ponivă, 

Cărui aurariul mândru strigă: 

„Feri! dă ţii să mai mânci mămăligă!... 


Atunci Bumbul de napoi sosește 
Şi chibzuindu-și treaba sa bine, 
Din toată sâla să răpezește 
Pitindu-să cu capul, și vine 

Lui Tandaler tocma-între picioare, 
Dându-i o cumplită berbecare. 


Viteazul să răsturnă pe spate, 
Iară Purdea strigă-în gura mare: 
„Daţi acum, fraţilor, pe-apucate, 
Că, iacă, zace Tandaler cel tare!" 


Şi-așa-l tocă cu ciocanu-în frunte, 
Cât îl porniră lacreme crunte. 


Viteazu cea mai de pe-urmă putere 
Culegând în sine, să rădică, 

Dară vârtutea din trup îi piere 

Şi iar' îndărăpt la pământ pică; 
Atunci lovituri nenumărate 

Vin pe el de prăjini ferecate. 


Capul lui mai mult nu să cunoaște, 
Şi totuș' mănia neînsătată 

Nu să poate-îndeajuns a să paște, 
Păn sosește-a lui voinică ceată; 
Atunci trupul tot zdrobit ei lasă, 
Voioși de-astă biruinţă-aleasă. 


Doară-aci s-aţâţă şi mai mare 
Vrajbă, de nu-i despărţea făr' veste 
O minunată foarte tâmplare 
(Așa-în cronică-aflai ș-așa este): 
Adecă-o-înviorată fortună 

De cele ce fulgeră și tună. 


Spun că multe fulgere loviră 

Intre ţiganii-învrăjbiţi! Dar' fie 
Măcar cum! destul că mulţi pieriră 
Intr-acea zi din oastea murgie. 

Şi toţi ţiganii de-aci prin ţară 
Pribegind, iară să-împrăștiară. 


Așa trebile sta,-în iastă gioasă 
Lume-a noastră pe pământ, când iacă, 
Din nălțimea cea mai luminoasă 

Ce raze nemuritoare-o-îmbracă, 


Din tronul său mai sus de stele, 
Vecinicul împărat privi la ele!... 


Văzu toate; și-a>le< sale judeţe 
Vecinice rămân păzite bine!... 
Văzu cetele iadului îndrăzneţe 
Amegind sufletele creștine; 
Văzu păgânele turcești gloate 
Fugind din ţară și-împrăștiate. 


lar' după vecinica hotărâre 

Incă turcilor nu le sosisă 

Ceasul și vremea cea de pierire, 
Care le este din vecie scrisă, 

Deci lui Gavriil, din sfântul coriu, 
Care-i cel mai întii solitoriu, 


Iar' după vecinica hotărâre 

La Vlad Vodă:,,-arată-i şi-l învață 
Că-în zădar la pierire s-aruncă, 
Căci hotărât este să mai paţă 
Norodul lui încă vreme lungă 
Jugul turcesc; ș-atâta-i ajungă..." 


Așa zisă vecinicul Părinte, 
Iar' Gavriil solitoriu îndată 
Mearsă ţiind poruncile-aminte; 
Ş-învăscându-să-în rază curată 


Luă față-asemene celie 
Ce-are un tinăr ieșind din pruncie. 


Zburând apoi în arepi ușoare 
Ceriu cel mai de-asupra străbate, 
Trece pe lângă stele și soare 

Şi nicăieri din drum el abate, 


Pănă când la Vlad Vodă sosește 
Şi cereasca poruncă-i vestește. 


„Vlade! (strigă cereasca solie) 
Așa zice Făptoriul a toate: 
„Zădarnică-i a ta măiestrie!... 
Vecinice hotărâri nemutate 

Vor poporul tău încă să fie 
Lungă vreme-în păgână robie!" " 


Aceste zicând îngerul purceasă 
Ascunzându-să-în nuor suptire; 
Principul înalt, deacă-înțăleasă 
Solia și sfânta hotărâre, 

Căzând pre față-îndată să-închină 
Cu inima-înfrântă și creștină. 


Voios poruncii el să supune. 

Pe cei mai încrezuţi ai săi cheamă 

Şi cum să tâmplă pe rând le spune, 
Cu mângăioase vorbe-i întramă; 

Şi defăimând turceasca robie, 

Mai bine-aleasă-a merge-în urgie. 


Mergi sănătos, inimă vitează, 

Căci oameni și ceriu îţi fu-împrotivă! 
Poate că va mai luci vo rază 

Şi ţării tale,-însă deopotrivă 

Cum au lucit supt tine, n-aștepte, 

De nu vra din somn să să deștepte. 


Iar' Brâncovan, pe care pusese 
Vlad povaţă muntenelor cete 

Ce era din toate mai alese, 

Să să-adune-atunci poruncă dete, 


Şi cătră toți ce era mii zece, 
Intr-acest chip cuvântare fece:[33] 


„O! voinici aleși! soți de-arme și fraţi, 
A patrii de pe urmă sprijană, 

Numelui turcesc nepreteni juraţi! 

Incă viiă gloata musulmană, 

Incă pradă dragă ţara noastră, 
Cruzimea ei nimică nu pastră! 


Pe domnul viteaz ai săi vândură, 
Care fu silit a merge-în streini; 
Insă mie lăsă-învățătură 

Să nu vă supuiu turcilor păgâni. 


Pagubă-ar fi de-a voastră viaţă, 
Pagubă (zisă) și de vărtute, 

Să răpuneţi pentru-o șugubaţă 
Boierime, suflete vândute; 

Ci să cruţaţi-nalta bărbăţie 

Spre mai bune vremi, de-or fi să fie! 


Vă mulţumesc dar eu, domnul, ţara, 
Pentru-a voastră vitează sâlinţă. 
Mergeţi dragii mei! Fugiţi de-ocară 
Ce-așteaptă pe cei fără credinţă, 

Ce s-aruncară la turci în braţă! 
Lăsaţi, după vrednicii să paţă." 


Așa zâcând cu lacremi pe faţă, 
Cuvânt îi închisă-amara jele, 

Iar' în oastea vitează,-îndrăzneaţă, 
Nu s-auzia făr' suspinuri grele. 
Toţi în adâncă era tăcere, 
Nădușindu-și amara durere. 


Când din șireaguri ieși cu-îndrăzneală 
Romândor înainte și stete, 

Impregiur cătând fără sfială, 

Şi sămn că va să grăiască dete, 
Romândor viteaz cu fire-isteață 

Ca Mart la războiu, ca ș-Amor în faţă. 


Însă atunci părea că-i scânteiază 

Ochii grăind așa cătră cete: 

„Oastea lui Vlad, adecă vitează! 
Războiu a face-acum va să-încete? 

Iar' turcii vor merge cu pofală 
Râzându-și de-a noastră neîndrăzneală? 


La-atâta-adecă ţara ne-ajunsă 

Să-ș' vază mulieri, maice, copile 
Roabe la turci în saraiu ascunse? 
Iar fii și părinţii de zile 

Făcuţi musulmani sau puși la robie? 
Ah! voinici! aceasta să nu fie! 


Nu fie! păn' suntem în viaţă!... 

Să nu să zică vreo dinioară 

Că trăind noi și-într-a noastră faţă 
Vrăjmașul ne robi dulcea ţară, 
Că-oastea lui Vlad întreagă ș-armată, 
Patria-și lăsă la turci argată! 


Ş-unde-ţi merge răsipiţi în lume 
Făr' patrie, casă, fără hrană? 

Ah' cel mai amar! ba și făr' nume 
Purtând cu voi vecinică prihană!... 
Nu, dragi voinici! Ori la slobozie, 
Ori la moarte drumul să ne fie!... 


Şi deacă-i hotărât din vecie, 
Patria să cază fără vină, 

Aceaiaș' soarte ș-a noastră fie: 

Un mormânt ne-astupe ș-o țărână! 
Vrăjmașului alta nu rămână 

Făr' pământul și slava română!" 


Romândor fârșind, răpști mulțimea, 
Ş-un gomot din șireag în șireag 
Mearsă crescând, iară călărimea 
Desvoalsă-îndată-alb-verdele steag: 
„Du-ne (strâgând), măcar în ce parte, 
Ori la slobozie sau la moarte!" 


